(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΙΑ΄

Δευτέρα, 04 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Μ. Χριστοδουλάκη, Κ. Βλάση, Γ. Μουλκιώτη και Ν. Παναγιωτόπουλου, σελ.
2. Ανακοινώνεται ότι τη συνεδρίαση παρακολουθούν μαθητές από το 1ο Γενικό Λύκειο Σπάρτης, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Ναυτιλίας και Νησιωτικής Πολιτικής με θέμα: «Για τη μείωση της επιδότησης κόστους μεταφοράς αγροτικών προϊόντων και την απόδοση των οφειλών στους αγρότες της Κρήτης», σελ.
 β) Προς τον Υπουργό Εθνικής Οικονομίας και Οικονομικών με θέμα: «Αναξιοποίητα χιλιάδες δημόσια ακίνητα της Δωδεκανήσου. Απαραίτητη η αποκέντρωση αρμοδιοτήτων της Εταιρείας Ακινήτων Δημοσίου (ΕΤΑΔ ΑΕ) προς τα περιφερειακά κλιμάκιά της», σελ.
 γ) Προς την Υπουργό Εσωτερικών με θέμα: «Σε απόγνωση παιδιά, γονείς και εργαζόμενοι στα Κέντρα Δημιουργικής Απασχόλησης Παιδιών (ΚΔΑΠ) και στα Κέντρα Δημιουργικής Απασχόλησης Παιδιών (ΚΔΑΠ) ΑμεΑ», σελ.
 δ) Προς την Υπουργό Εργασίας και Κοινωνικής Ασφάλισης με θέμα: «Θα επανεξετάσει η Κυβέρνηση την αναβληθείσα προεκλογική εξαγγελία της για μείωση των ασφαλιστικών εισφορών;», σελ.
 ε) Προς τον Υπουργό Αγροτικής Ανάπτυξης και Τροφίμων με θέμα: «Ανάγκη Υποστήριξης της Μελισσοκομίας στην Ελλάδα», σελ.
 στ) Προς τον Υπουργό Υγείας:, σελ.
 i. με θέμα: «Τα νησιά των Κυκλάδων πλήττονται εντονότερα λόγω της νησιωτικότητας από την κατάρρευση του ΕΣΥ που απεργάζεται η κυβέρνηση», σελ.
 ii. με θέμα: «Για την ασφαλή και απρόσκοπτη λειτουργία του Γενικού Νοσοκομείου Χανίων, του Κέντρου Ψυχικής Υγείας και του ΕΚΑΒ της Περιφερειακής Ενότητας (ΠΕ) Χανίων», σελ.
 iii. με θέμα: «Συνέπειες του έργου β€Flyover’ στην υγεία των πολιτών του πολεοδομικού συγκροτήματος της Θεσσαλονίκης», σελ.
 iv. με θέμα: «Προβλήματα Γενικού Νοσοκομείου Λαμίας», σελ.
 v. με θέμα: « Άμεση ανάγκη χρηματοδότησης των έργων για το παλιό Νοσοκομείο Αγρινίου», σελ.
 ζ) Προς τον Υπουργό Περιβάλλοντος και Ενέργειας:
 i. με θέμα: «Περιβαλλοντική επιβάρυνση στην περιοχή των Μεσογείων Αττικής λόγω της λειτουργίας του Αεροδρομίου «Ελευθέριος Βενιζέλος», σελ.
 ii. με θέμα: «Υπεράκτια αιολικά πάρκα και ηλεκτρικός χώρος», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Υγείας, Ανάπτυξης, Εργασίας και Κοινωνικής Ασφάλισης, Κοινωνικής Συνοχής και Οικογένειας, Ψηφιακής Διακυβέρνησης καθώς και ο Αναπληρωτής Υπουργός Εσωτερικών κατέθεσαν την 1.3.2024 σχέδιο νόμου «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτιρίων και την πληρωμή των υποθέσεων νομικής βοήθειας.», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την Έκθεσή στο σχέδιο νόμου του Υπουργείου Παιδείας, Θρησκευμάτων και Αθλητισμού «Ενίσχυση του Δημόσιου Πανεπιστημίου-Πλαίσιο λειτουργίας μη κερδοσκοπικών παραρτημάτων ξένων πανεπιστημίων», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΧΟΥΡΔΑΚΗΣ Μ. , σελ.

Β. Επί των επικαίρων ερωτήσεων:
 ΓΕΩΡΓΙΑΔΗΣ Σ. , σελ.
 ΖΑΜΠΑΡΑΣ Μ. , σελ.
 ΘΕΟΧΑΡΗΣ Θ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΕΛΕΤΣΗΣ Σ. , σελ.
 ΚΟΤΡΩΝΙΑΣ Γ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΝΙΚΗΤΙΑΔΗΣ Γ. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΡΑΣΥΡΗΣ Φ. , σελ.
 ΡΟΥΝΤΑΣ Γ. , σελ.
 ΣΚΥΛΑΚΑΚΗΣ Θ. , σελ.
 ΣΤΥΛΙΑΝΙΔΗΣ Χ. , σελ.
 ΣΥΝΤΥΧΑΚΗΣ Ε. , σελ.
 ΤΣΑΚΛΟΓΛΟΥ Π. , σελ.
 ΧΟΥΡΔΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΑ΄

Δευτέρα 4 Μαρτίου 2024

Αθήνα, σήμερα στις 4 Μαρτίου 2024, ημέρα Δευτέρα και ώρα 14.59΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟY ΒΙΛΙΑΡΔΟY**.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, καλησπέρα. Αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα ακόλουθα:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 4 Μαρτίου 2024, ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 751/23-2-2024, 752/23-2-2024, 753/23-2-2024, 761/26-2-2024 και 765/26-2-2024 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Οι υπ’ αριθμόν 759/25-2-2024 και 772/26-2-2024 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αριθμόν 770/26-2-2024 επίκαιρη ερώτηση θα απαντηθεί από τον Υπουργό Ναυτιλίας και Νησιωτικής Πολιτικής κ. Χρήστο Στυλιανίδη.

Η υπ’ αριθμόν 758/25-2-2024 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Θεοχάρη Θεοχάρη.

Η υπ’ αριθμόν 2738/22-1-2024 ερώτηση (κατ’ άρθρο 130 παρ. 5 Καν. Βουλής) θα απαντηθεί από τον Υφυπουργό Εσωτερικών κ. Ευστάθιο Κωνσταντινίδη.

Η υπ’ αριθμόν 2637/17-1-2024 ερώτηση (κατ’ άρθρο 130 παρ. 5 Καν. Βουλής) θα απαντηθεί από τον Υφυπουργό Εργασίας και Κοινωνικής Ασφάλισης κ. Παναγιώτη Τσακλόγλου.

Η υπ’ αριθμόν 754/23-2-2024 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Σταύρο Κελέτση.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές.

Ο Γενικός Γραμματέας Νομικών και Κοινοβουλευτικών Θεμάτων Στυλιανός-Ιωάννης Γ. Κουτνατζής».

Ξεκινούμε αμέσως με τη συζήτηση της τέταρτης με αριθμό 770/26-2-2024 επίκαιρης ερώτησης δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής, με θέμα: «Για τη μείωση της επιδότησης κόστους μεταφοράς αγροτικών προϊόντων και την απόδοση των οφειλών στους αγρότες της Κρήτης».

Θα απαντήσει ο Υπουργός Ναυτιλίας και Νησιωτικής Πολιτικής κ. Χρήστος Στυλιανίδης.

Κύριε Συντυχάκη, έχετε τον λόγο για δύο λεπτά για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, η επιδότηση του κόστους μεταφοράς αγροτικών προϊόντων για τους αγρότες της Κρήτης αποτελεί μια σημαντική οικονομική ανάσα, καθώς εξομοιώνει σε σημαντικό βαθμό τα νησιωτικά αγροτικά προϊόντα σε σχέση με τα χερσαία. Αποτελεί ανάσα για τους βιοπαλαιστές αγρότες, χωρίς να σημαίνει βέβαια ότι αυτό από μόνο του καλύπτει τη χασούρα που έχουν έτσι και αλλιώς από το υψηλό κόστος παραγωγής.

Το πρώτο ζήτημα που προκύπτει είναι ότι ακόμα δεν έχει γίνει η καταβολή στους δικαιούχους αγρότες της επιδότησης για το δεύτερο εξάμηνο του 2022, του κόστους μεταφοράς προϊόντων που είχε νομοθετηθεί ως αντιστάθμισμα, όπως σας είπα στην αρχή, στο μεγάλο κόστος των ακτοπλοϊκών μεταφορών των προϊόντων τους.

Και ενώ όλοι περίμεναν την επιδότηση του δεύτερου εξαμήνου του 2022, αιφνιδιαστικά με κοινή υπουργική απόφαση των Υπουργείων Οικονομικών και Ναυτιλίας μειώνεται σημαντικά για την Κρήτη το ποσοστό επιδότησης μεταφοράς προϊόντων στις θαλάσσιες μεταφορές στο 20% της επιλέξιμης αξίας του παραστατικού, ενώ για το 2022 η αποζημίωση ήταν έως 60% στην καθαρή αξία του παραστατικού μεταφοράς. Ναι, αλλά η διαδικασία ελέγχου έχει ολοκληρωθεί πριν πολλούς μήνες και το ερώτημα που προκύπτει είναι γιατί δεν παίρνουν τα χρήματα ή πού έχουν πάει αυτά τα χρήματα. Μάλιστα, η μείωση γίνεται αναδρομικά για το 2023 και ενώ έχουν συντελεστεί από τους αγρότες δαπάνες με μείωση του συνολικού προϋπολογισμού στα 8 εκατομμύρια ευρώ, 20% του προϋπολογισμού της δράσης για νησιά άνω των εκατόν πενήντα χιλιάδων κατοίκων, δηλαδή για την Κρήτη.

Οι ζημιές στους αγρότες, κυρίως στους παραγωγούς πρώιμων κηπευτικών από τη μείωση της επιδότησης είναι πάρα πολύ μεγάλες, γιατί είναι υπέρογκο το κόστος μεταφοράς προϊόντων στις θαλάσσιες μεταφορές. Χαρακτηριστικά, η μεταφορά ενός χαρτοκιβωτίου κοστίζει περίπου 2,5 ευρώ με ΦΠΑ και βέβαια αυτό αφορά χιλιάδες χαρτοκιβώτια και όχι ένα, δύο, δέκα, εκατό. Μιλάμε ανά παραγωγό.

Τα παραπάνω έρχονται να προστεθούν στα ήδη συσσωρευμένα προβλήματα που έχουν οι βιοπαλαιστές αγρότες που διεκδικούν την ικανοποίηση δίκαιων αιτημάτων τους και μάλιστα με τις μεγάλες πανελλαδικές συντονισμένες κινητοποιήσεις τους. Η Κυβέρνηση μειώνει σημαντικά αυτό το ποσοστό επιδότησης, τη στιγμή που αυτό είναι δυσβάσταχτο εξαιτίας της ανεξέλεγκτης αύξησης των τιμών από τις ακτοπλοϊκές εταιρείες, που με αυτόν τον τρόπο εξασφαλίζουν σε βάρος του λαού τεράστια κερδοφορία, έχοντας ως στήριγμά τους τη διαχρονικά εφαρμοζόμενη πολιτική της Ευρωπαϊκής Ένωσης και όλων των κυβερνήσεων.

Σας ρωτάμε, λοιπόν, κύριε Υπουργέ, σε ποιες άμεσες ενέργειες θα προβεί η Κυβέρνηση, έτσι ώστε να κατατεθούν άμεσα οι καθυστερούμενες οφειλές από το μεταφορικό ισοδύναμο για το δεύτερο εξάμηνο του 2022 στους λογαριασμούς των δικαιούχων, να αποσυρθεί η απόφαση της Κυβέρνησης, η κοινή υπουργική απόφαση που μειώνει το ποσοστό επιδότησης κόστους μεταφοράς προϊόντων για την Κρήτη και τέλος να μειωθούν άμεσα και δραστικά οι τιμές στις θαλάσσιες μεταφορές και στα εισιτήρια, χωρίς καμμία επιδότηση προς τις ακτοπλοϊκές εταιρείες.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Παρακαλώ πολύ, κύριε Υπουργέ, έχετε τρία λεπτά για την πρωτολογία σας.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, κύριε συνάδελφε, σήμερα ήλθαμε για να συζητήσουμε και να δώσουμε απαντήσεις για το μεταφορικό ισοδύναμο και ειδικά το μεταφορικό ισοδύναμο που αφορά την Κρήτη λόγω της ερώτησης του συναδέλφου.

Ξεκινώντας, θέλω να τονίσω ότι η Κυβέρνηση του Κυριάκου Μητσοτάκη έθεσε την Κρήτη στο επίκεντρο των μεγάλων αναπτυξιακών έργων με τον ΒΟΑΚ, το νέο αεροδρόμιο στο Καστέλι και σε ό,τι αφορά το Υπουργείο μας με 80 εκατομμύρια και πλέον για τα λιμάνια της Κρήτης. Αυτό έγινε διότι η Κρήτη πάλι, λόγω της απόφασης της Κυβέρνησης Μητσοτάκη, συμπεριελήφθη στον πυρήνα των δημοσίων πολιτικών και χρηματοδοτήσεων της νησιωτικής πολιτικής.

Το μεταφορικό ισοδύναμο ουσιαστικά ξεκίνησε το 2020 πιλοτικά από την Κυβέρνηση Μητσοτάκη ύστερα από μεγάλη και εκτενή διαβούλευση με στόχο τη μείωση, όπως σωστά είπατε, του μεταφορικού κόστους. Η ίδια μέθοδος συνεχίζεται και σήμερα και θα συνεχιστεί, γι’ αυτό και ξεκινήσαμε μια συζήτηση με τα επιμελητήρια της Κρήτης, είχαμε μια ειδική σύσκεψη πριν λίγες μέρες, τους ακούσαμε, θέσαμε τους προβληματισμούς μας και πιστεύω ότι βρισκόμαστε σε καλό δρόμο να βρούμε κοινές λύσεις.

Με ποια κριτήρια και ποιες είναι οι προθέσεις του Υπουργείου; Πρώτον, μια αναλογικότερη κατανομή των πόρων. Δεύτερον, η τήρηση των αυστηρών δημοσιονομικών ορίων. Τρίτον, η εξασφάλιση πώς αυτοί οι πόροι θα πάνε στοχευμένα σε εκείνους που πλήττονται από υψηλά κόστη. Αυτά είναι τα τρία κριτήρια. Η προσπάθειά μας, λοιπόν, να βρούμε αυτό το κατάλληλο μείγμα των μέτρων οικονομικής πολιτικής που θα ισορροπεί σωστά είναι τεκμηριωμένη, γιατί βασίζεται στους φορείς, όπως είναι το ΚΕΠΕ και το Οικονομικό Επιμελητήριο, που μας βοηθούν πάρα πολύ.

Για να έχουμε, λοιπόν, όλοι την ίδια εικόνα σε ό,τι αφορά την Κρήτη, επειδή ακούγονται πολλά, θέλω να κάνω κάποιες διευκρινίσεις. Θα ήθελα ένα μικρό περιθώριο γιατί είναι θέμα αριθμών.

Στην Κρήτη έχουν καταβληθεί από την αρχή της εφαρμογής του μέτρου 21 εκατομμύρια έως το πρώτο εξάμηνο του 2022, περίπου δυόμισι χρόνια. Αυτό είναι περίπου το 22,4 του συνόλου του μεταφορικού ισοδυνάμου επιχειρήσεων σε όλα τα νησιά. Παραδείγματος χάριν, η Ρόδος είναι 12,2, η Λέσβος 8,04, η Χίος 6,39, η Κως 5,27 κ.λπ..

Από το πρώτο εξάμηνο του 2022 -και εδώ αρχίζει ένα πρόβλημα που πρέπει να δούμε κατάματα- η εικόνα διαφοροποιείται σημαντικά. Υπεβλήθηκαν πολλαπλάσιες αιτήσεις και μονάχα το πρώτο εξάμηνο είχαμε κόστος, έλαβαν δηλαδή 8 εκατομμύρια και κάτι. Το δεύτερο εξάμηνο του 2022 -γι’ αυτό καθυστερούμε εδώ, θα σας εξηγήσω μετά- παρατηρούμε μια εκθετική αύξηση και η αιτούμενη χρηματοδότηση ξεπερνά τα 48 εκατομμύρια.

Αυτό αντιλαμβάνεστε ότι ξεπερνά κατά πολύ τον διατιθέμενο προϋπολογισμό. Ο διατιθέμενος προϋπολογισμός για τα νησιά για το 2022 ανερχόταν σε 35 εκατομμύρια. Δηλαδή, μόνο το δεύτερο εξάμηνο είναι 48 εκατομμύρια. Από τις πρώτες παρατηρήσεις προκύπτει ότι χρειάζεται να γίνει πλήρης και ενδελεχής έλεγχος. Βρήκαμε στοιχεία που δείχνουν ότι υπάρχει κακή χρήση του μέτρου που ξεφεύγει από την κανονικότητα και τις προβλέψεις. Υπάρχουν σοβαρές καταγγελίες στην υπηρεσία μας στην ΑΑΔΕ και τον ΕΦΕΠΑΕ. Όπως είναι επόμενο, δρομολογούνται σαρωτικοί έλεγχοι όχι μόνο στην Κρήτη, αλλά σε όλα τα νησιά για να δούμε πού ακριβώς βρισκόμαστε.

Είμαι σίγουρος ότι δεν θα διαφωνήσει κανείς σε αυτή την Αίθουσα ότι οφείλουμε να είμαστε πάρα πολύ προσεκτικοί στη διάθεση των δημόσιων πόρων. Και εδώ θέλω να ευχαριστήσω πολλούς συναδέλφους από την Κρήτη με τους οποίους βρεθήκαμε οι οποίοι μάλιστα μου είπαν: «Υπουργέ, πρέπει να είμαστε αμείλικτοι. Δηλαδή, να μην υποστούν το κόστος οι σοβαροί άνθρωποι οι οποίοι τήρησαν τη διαδικασία και είναι σοβαροί, για κάποιες περιπτώσεις οι οποίοι δυστυχώς φαίνεται ότι έχουν παρανομήσει». Γιατί σε τελική ανάλυση ο στόχος μας είναι να ωφελήσουμε σωστά εκείνους που το έχουν πραγματικά ανάγκη και το μεταφορικό ισοδύναμο να συνεχίσει να παίζει αυτόν τον σημαντικό ρόλο.

Μία παρένθεση. Θυμάμαι ήμουν στην επιτροπή όταν περάσαμε το μεταφορικό ισοδύναμο ακριβώς για να εξυπηρετήσουμε τέτοιες περιπτώσεις. Ξεκίνησε από την Ευρώπη το μέτρο. Και πολύ σωστά ο κ. Σαντορινιός ήταν ο πρώτος που το υιοθέτησε. Λοιπόν, για να το ξεκαθαρίσουμε. Δεν υπάρχει διάθεση εξαίρεσης της Κρήτης ή οποιωνδήποτε άλλων περιοχών από τα σημαντικά οφέλη αυτού του μεταφορικού ισοδύναμου ή άλλων πρωτοβουλιών και προγραμμάτων της νησιωτικότητας. Με διάθεση, λοιπόν, για μια ορθολογική προσαρμογή του μέτρου για το 2023 και έχοντας ως δεδομένο το δεσμευτικό ανώτατο όριο των 40 εκατομμυρίων για όλα τα νησιά, είναι επιβεβλημένο να προχωρήσουμε σε αλλαγές πάνω σε τρεις άξονες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ. Στη δευτερολογία σας τα υπόλοιπα.

Κύριε Συντυχάκη, έχετε τον λόγο για τρία λεπτά για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, η Κυβέρνηση κάθε φορά που θέλει να περάσει ένα μέτρο ή να περικόψει δαπάνες που αφορούν στοιχειώδεις κοινωνικές ανάγκες ή περιφρούρηση του λαϊκού εισοδήματος ψάχνει ενόχους. Και στην προκειμένη περίπτωση ψάχνετε ενόχους γενικά στους αγρότες. Υπάρχουν αγρότες και αγρότες. Υπάρχουν οι βιοπαλαιστές αγρότες, υπάρχουν οι εξαγωγείς, υπάρχουν εκείνοι που λυμαίνονται εκείνες τις μεγάλες σκανδαλώδεις επιδοτήσεις διαχρονικά από όλες τις Κυβερνήσεις. Εδώ όμως λέμε ότι δεν τους έχετε αποδώσει το δεύτερο εξάμηνο του 2022. Και εκεί μέσα συγκαταλέγονται οι βιοπαλαιστές αγρότες που τίμια χύνουν πραγματικά ιδρώτα για να μπορούν να πάρουν μία ανάσα για την επόμενη καλλιεργητική περίοδο, μπροστά σε ένα υψηλό κόστος παραγωγής που πραγματικά τους τσακίζει. Γιατί εδώ έχεις τα καύσιμα, τα λιπάσματα, στους κτηνοτρόφους έχεις τις ζωοτροφές, ένα υψηλό κόστος παραγωγής, τη φοροληστεία, τις υπέρογκες ασφαλιστικές εισφορές στον ΕΛΓΑ, στον ΕΦΚΑ, τον τσουχτερό ΕΝΦΙΑ και πόσα άλλα χαράτσια και φόρους που έχουν γονατίσει τον βιοπαλαιστή αγρότη. Και εσείς έρχεστε με ένα σφουγγάρι και σβήνετε τα πάντα λέγοντας ότι όλοι είναι ένοχοι.

Θα μπορούσατε στο πλαίσιο μιας ορθολογικής, χρηστής και άμεσης διαχείρισης, με τους μηχανισμούς που διαθέτετε, πραγματικά αν θέλετε, να ξεχωρίσετε την ήρα από το στάρι. Αλλά είναι αυτό που είπατε στην πρωτολογία σας: να γίνει αναλυτικότερη η κατανομή πόρων κυρίως σε εκείνους που πλήττονται από υψηλά κόστη. Ποια είναι αυτά τα υψηλά κόστη; Είναι πάρα πολύ γενικό. Υψηλό κόστος έχει ο εξαγωγέας, υψηλό κόστος έχει φερ’ ειπείν και ο εφοπλιστής. Υψηλό κόστος έχει και ο απλός αγρότης που έχει δύο, τρία, τέσσερα στρέμματα. Γιατί κατά κύριον λόγο αφορά δυναμικές καλλιέργειες που έχουν να κάνουν με τα πρώιμα κηπευτικά. Αυτός που έχει δύο, τρία, τέσσερα στρέμματα και παίρνει μία ανάσα από αυτό το μεταφορικό ισοδύναμο, δεν μπορείτε να τον πείτε απατεώνα. Δεν μπορείτε να τον πείτε κλέφτη. Δεν μπορείτε να πείτε ότι κρύβει ή ότι λυμαίνεται δημόσιο χρήμα.

Πρόκειται για μία πολιτική που ψάχνετε ενόχους όλες οι κυβερνήσεις διαχρονικά τα τελευταία σαράντα χρόνια, είτε είναι η Νέα Δημοκρατία είτε ο ΣΥΡΙΖΑ είτε το ΠΑΣΟΚ. Και δεν φτάνουν όλα αυτά. Ήδη ανακοινώθηκαν και νέες αυξήσεις στα ναύλα, στην ακτοπλοϊκή γραμμή Ελλάδας - Ιταλίας αρχικά και στη συνέχεια Πειραιά - Κρήτη λόγω του νέου ευρωπαϊκού κανονισμού που εντάσσει τη ναυτιλία στο σύστημα εμπορίας δικαιωμάτων ρύπων -το γνωρίζετε πάρα πολύ καλά- μέχρι τα καράβια των εφοπλιστών να προσαρμοστούν στην πράσινη τεχνολογία. Να το μεταφράσουμε σε πολύ απλά ελληνικά; Είναι οι επιδιώξεις των εφοπλιστών. Ποιες είναι οι επιδιώξεις των εφοπλιστών;

Θα σας πω τι λένε οι εφοπλιστές. Αξιοποίηση πόρων -αυτό που είπατε στην πρωτολογία σας- για την προώθηση των αναγκαίων πράσινων επενδύσεων σε πλοία της ακτοπλοΐας και να ενισχυθεί το μεγάλο πρόγραμμα εκσυγχρονισμού. Στις πλάτες, δηλαδή, των αγροτών, των επιβατών, των ταξιδιωτών -γιατί το μεταφορικό ισοδύναμο δεν αφορά μόνο τους Κρητικούς, αφορά εμάς τους νησιώτες- θα αυγαταίνει ο στόλος των εφοπλιστών, τα κέρδη τους, πέρα από τις δεκάδες φοροαπαλλαγές που τους έχετε κάνει διαχρονικά όλες οι κυβερνήσεις.

Αυτός ο επίναυλος διοξειδίου του άνθρακα αφορά στα επιβατικά φορτηγά πλοία άνω των πενήντα χιλιάδων κόρων ολικής χωρητικότητας που εκτελούν δρομολόγια στις γραμμές που συνδέουν την Ελλάδα με άλλες χώρες αλλά και σε νησιά άνω των διακοσίων χιλιάδων, δηλαδή, την Κρήτη. Ο επίναυλος διοξειδίου του άνθρακα φέρνει προσαυξήσεις και στα εισιτήρια των φορτηγών που μεταφέρουν τα αγροτικά προϊόντα. Εκεί το πάτε, κύριε Υπουργέ. Αυτά δεν τα λέω εγώ. Αυτά ανακοίνωσε πριν από έναν μήνα ο όμιλος Γκριμάλντι που ελέγχει το 50% και πλέον της συγκεκριμένης αγοράς. Ανακοίνωσε αυξήσεις 10%-15% στα ναύλα των φορτηγών. Το ίδιο και η «Attica Group» που δραστηριοποιείται στις γραμμές Ελλάδα - Ιταλία αλλά και στην ίδια την Κρήτη. Συγκεκριμένα, οι προσαυξήσεις ανά φορτηγό κυμαίνονται ανάλογα τη γραμμή από 1,5 ευρώ ανά γραμμικό μέτρο στις γραμμές Ηγουμενίτσα - Μπάρι και το αντίστροφο, μέχρι 5,7 ευρώ στη γραμμή Πάτρα - Ανκόνα. Γιατί σας τα λέω; Αυτό σημαίνει ότι ένα φορτηγό είκοσι μέτρων θα πληρώσει επιπλέον 34 μέχρι 114 ευρώ. Ποιος, δηλαδή, θα τα πληρώσει; Οι αγρότες. Οι νησιώτες θα τα πληρώσουν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω μ’ αυτό, κύριε Πρόεδρε.

Αυτό το κόστος θα το επιβαρυνθούν οι αγρότες. Οι αυξήσεις στα πιο εμπορικά δρομολόγια, όπως αυτό της Κρήτης, θα συμπαρασύρει και νέες ανατιμήσεις σε όλη την ακτοπλοΐα στη χώρα μας. Άρα, λοιπόν, ας αφήσουμε τους ενόχους κατά μέρος. Να δώσετε λύσεις σε ένα πραγματικά υπαρκτό πρόβλημα. Εμείς σας καλούμε να καταβάλλετε άμεσα χωρίς καμμία καθυστέρηση -και αφήστε τις δικαιολογίες- τις καθυστερούμενες οφειλές από το μεταφορικό ισοδύναμο στους λογαριασμούς των δικαιούχων, να αποσύρετε την ΚΥΑ που μειώνει το ποσοστό επιδότησης κόστους. Γιατί μειώνετε το ποσοστό. Εσείς δεν κάνετε ορθολογική διαχείριση. Μειώνετε το κόστος. Λέτε ότι έχει υπερβεί αλλά εσείς στην πραγματικότητα το μειώνετε.

Να μειωθούν φυσικά και οι τιμές στις θαλάσσιες μεταφορές και στα εισιτήρια. Να σταματήσουν αυτές οι προνομιακές επιδοτήσεις στις ακτοπλοϊκές εταιρείες. Να διευρυνθούν οι εκπτώσεις των εισιτηρίων σε ευπαθείς ομάδες, παροχή δωρεάν μετακινήσεων για φοιτητές, στρατιώτες, άτομα με ειδικές ανάγκες, χρονίως πάσχοντες. Γι’ αυτά δώστε μας απαντήσεις που αφορούν τις πραγματικές λαϊκές ανάγκες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Συντυχάκη.

Παρακαλώ, κύριε Υπουργέ, έχετε τον λόγο για τρία λεπτά για τη δευτερολογία σας.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Ευχαριστώ, Πρόεδρε.

Κύριε Συντυχάκη, νομίζω ότι παρεξηγήσατε κάποια απ’ αυτά που είπα. Ίσα-ίσα αυτό το μέτρο το οποίο εφαρμόστηκε στην Κρήτη από την Κυβέρνηση Μητσοτάκη ακριβώς στόχευε για να βοηθηθούν κυρίως οι αγρότες μας και μάλιστα οι αγρότες χαμηλών εισοδημάτων. Και αυτό επιδιώκουμε. Η διατύπωσή μου ήταν συγκεκριμένη. Μας ενδιαφέρει το μεταφορικό ισοδύναμο να δουλέψει γι’ αυτούς που το έχουν περισσότερη ανάγκη.

Επειδή θέλω να είμαι πολύ συγκεκριμένος θα σας πω ποια είναι τα συγκεκριμένα έξι σημεία που θέλουμε εμείς να ορίσουμε. Αλλά μακριά από μένα οποιαδήποτε αντίληψη ότι δεν θα υπάρξει δημοσιονομική πειθαρχία.

Αυτή η χώρα πέρασε δύσκολα διότι δεν υπήρχε σύνεση σε ό,τι αφορά τα δημοσιονομικά. Δεν μπορεί να επανέλθει αυτό. Πρέπει να ξέρουμε πόσα λεφτά νοικοκυρεμένα θα πρέπει να διαθέτουμε για την κάθε επιδότηση, για την κάθε επαγγελματική κατηγορία. Την ίδια στιγμή πρέπει να κρατήσουμε την αναλογικότητα. Η Κρήτη, η Ρόδος, η Κως. Αυτά τα δύο είναι οι άξονες και οι κατευθύνσεις.

Τα έξι βασικά σημεία είναι τα εξής:

Αναλογική κατανομή τού διατιθέμενου προϋπολογισμού ανά κατηγορίες νησιών, γνωρίζοντας φυσικά ότι η ανακατανομή είναι εφικτή απολογιστικά και δύναται να μεταφερθούν αδιάθετοι πόροι ανάμεσα στις νησιωτικές περιοχές, αν υπάρξει τέτοιο ενδεχόμενο. Για την Κρήτη αυτό σημαίνει ότι ορίζεται διαθέσιμος προϋπολογισμός που είναι το 25% του συνόλου των νησιωτικών περιοχών. Είναι σωστή η αναλογία. Αυτά τα κουβεντιάσαμε με τα επιμελητήρια και υιοθετήθηκε η άποψη ότι το 25% είναι δεδομένο.

Δεύτερον, συμφωνήσαμε ότι θα έχουμε ετήσια αναπροσαρμογή του χερσαίου δείκτη μεταφορικού κόστους ακολουθώντας τον δείκτη τιμών καταναλωτή, όπως είναι δίκαιο και ορθό.

Τρίτον, το ποσοστό αποζημίωσης που αφορά το αντιστάθμισμα που λαμβάνουν οι επιχειρήσεις, θα εξισωθεί για την Κρήτη με όσα ισχύουν για επιλεγμένα μεγάλα νησιά με υψηλό δείκτη μεταφορικού φόρτου.

Τέταρτον, σε συνδυασμό με το νέο σύστημα ελέγχου, κλείνουμε τον δρόμο στην κακή χρήση του μέτρου εντάσσοντας αιτήσεις επιχειρήσεων που αφορούν την κύρια και επιλεγμένες δευτερεύουσες δραστηριότητες. Δεν συμβαίνει αυτό που λέτε. Αυτό κατά την άποψή μου θωρακίζει ακόμα περισσότερο τους σωστούς επιχειρηματίες και τους αγρότες μας.

Πέμπτον, επιβεβαιώσαμε ότι τα θετικά αποτελέσματα του μεταφορικού ισοδύναμου επιτεύχθηκαν μόνο όταν υπήρξε στοχευμένο. Από τη στιγμή δηλαδή που χάνει την κλαδική του στόχευση και ειδικά για την Κρήτη, αυτό σημαίνει ότι ο πρωτογενής τομέας και η μεταποίησή του θα έχουν την εμφατική μεταχείριση από το μεταφορικό ισοδύναμο.

Και το έκτο, που το παρουσιάσαμε και στα επιμελητήρια, είναι η πρότασή μας που αποτελεί πολιτική δέσμευση μέσω του ενοποιημένου σχεδίου κυβερνητικής πολιτικής. Πρόκειται για μία συνεργασία με την Ελληνική Αναπτυξιακή Τράπεζα για τη δημιουργία ενός ειδικού προγράμματος νησιωτικής επιχειρηματικότητας. Με αυτό θα στηρίξουμε τη νησιωτική επιχείρηση για να εξασφαλίσει κεφάλαιο κίνησης, αλλά και χορήγηση μικρών δανείων. Δεν υπάρχει περίπτωση η Κρήτη ή οποιαδήποτε άλλη νησιωτική περιοχή να μπει σε δεύτερη μοίρα. Η αναλογικότητα και ο στόχος να φτάσει το μεταφορικό ισοδύναμο να εξυπηρετήσει τις ανάγκες του αγρότη είναι δεδομένη. Περιμένουμε τον έλεγχο, γιατί δεν ξέρουμε πού θα δώσουμε τα λεφτά, όπως είναι τώρα. Γι’ αυτό είναι στον ΕΦΕΠΑΕ και αλλού ακριβώς για να δοθούν τα λεφτά σωστά εκεί που πρέπει.

Θα έχουμε συνεχή επαφή. Θα είμαστε στην Κρήτη και στις επόμενες μέρες για να ξανακουβεντιάσουμε με τα επιμελητήρια και να καταλήξουμε σε μια δίκαιη, σωστή απόφαση, που θα κρατήσει το μεταφορικό ισοδύναμο για να βοηθά τα νησιά μας και, όσο έχουμε δυνατότητα δημοσιονομική, θα αυξάνουμε βέβαια το μεταφορικό ισοδύναμο. Είναι θέμα ανάπτυξης της χώρας. Γι’ αυτό πιστεύουμε ότι το βασικό είναι να υπάρχει οικονομική ανάπτυξη, για να μπορεί να μοιράζεται το χρήμα που δημιουργείται από όλους.

Σε ό,τι αφορά τα υπόλοιπα που είπατε για τα εισιτήρια, αντιλαμβάνεστε ότι αυτή είναι η ευρωπαϊκή πολιτική. Δεν μπορεί η Ελλάδα να ζητήσει να καθορίζει τις τιμές των εισιτηρίων. Και επιτρέψτε μου να σας πω ότι η Σοβιετική Ένωση κατέρρευσε γιατί έκανε αυτό που λέτε εσείς, ενώ το άλλο φαίνεται ότι κρατιέται και μπορεί και αποδίδει στους αγρότες, αποδίδει στον μικρομεσαίο.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Είναι ενδιαφέρον πάντως ότι έχουμε χρήματα και δεν ξέρουμε πού να τα δώσουμε.

Θα συνεχίσουμε με την τρίτη με αριθμό 758/25-2-2024 επίκαιρη ερώτηση πρώτου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Εθνικής Οικονομίας και Οικονομικών με θέμα: «Αναξιοποίητα χιλιάδες δημόσια ακίνητα της Δωδεκανήσου. Απαραίτητη η αποκέντρωση αρμοδιοτήτων της «Εταιρείας Ακινήτων Δημοσίου» (ΕΤΑΔ Α.Ε.) προς τα περιφερειακά κλιμάκιά της».

Θα απαντήσει ο Υπουργός Εθνικής Οικονομίας και Οικονομικών, ο κ. Χάρης Θεοχάρης.

Παρακαλώ, κύριε Νικητιάδη, έχετε τον λόγο για δύο λεπτά.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, η «Εταιρεία Ακινήτων του Δημοσίου», η ΕΤΑΔ, στη Δωδεκάνησο έχει στην κυριότητά της πάνω από τριάντα χιλιάδες ακίνητα. Οι δεκατέσσερις χιλιάδες περίπου απ’ αυτά είναι αξιοποιήσιμα ακίνητα. Αφαιρούμε τα αρχαιολογικά, αφαιρούμε τα δασικά. Μένουν δεκατέσσερις χιλιάδες περίπου ακίνητα προς αξιοποίηση.

Το 2011 μεταβιβάστηκαν -mea culpa, δική μας κυβέρνηση- οι αρμοδιότητες των τοπικών ΕΤΑΔ στο κέντρο, στο αθηνοκεντρικό κράτος. Στη Δωδεκάνησο τότε είχαμε έξι υπαλλήλους στην ΕΤΑΔ. Είχαμε μηχανικό, είχαμε δικηγόρο, είχαμε οικονομολόγο, είχαμε τεχνικό, είχαμε γραμματεία. Το σύστημα λειτουργούσε. Οι άνθρωποι αυτοί γνώριζαν τα κινητά περίπου ένα προς ένα, γνώριζαν το ενδιαφέρον. Οι υποψήφιοι επενδυτές πήγαιναν, τους έβρισκαν, έπαιρναν πληροφορίες, τους έπαιρναν χέρι-χέρι να δούνε τα ακίνητα και γινόταν δουλειά, δηλαδή υπήρχε μια αξιοποίηση. Σήμερα έχουν μεταφερθεί όλα στα κεντρικά. Η ΕΤΑΔ έχει έξι, επτά τμήματα που υποτίθεται ότι το καθένα έχει κάποια αρμοδιότητα για να προχωρά η δουλειά.

Αποτέλεσμα; Απόλυτη γραφειοκρατία, κύριε Υπουργέ. Εδώ και δεκατρία χρόνια έχουν γίνει δέκα μόνο μισθώσεις. Ούτε μία μίσθωση τον χρόνο. Έλεος! Λειτουργεί το κράτος; Ποια είναι αυτή η ΕΤΑΔ; Ούτε μία μίσθωση τον χρόνο όταν υπάρχει τέτοια ζήτηση; Ούτε μία πώληση;

Τα δύο ερωτήματα, λοιπόν, κύριε Υπουργέ είναι:

Πρώτον, αν σας έχει απασχολήσει αυτή η απραξία, γιατί περί απραξίας πρόκειται από τη μεριά της ΕΤΑΔ. Υπάρχει λογοδοσία; Έχουν λογοδοτήσει ποτέ αυτοί οι άνθρωποι; Ήρθαν ποτέ να σας κάνουν μια έκθεση να σας πουν «ξέρετε, εκεί στα νησιά που παλεύουν, που είναι προάσπιση του έθνους, που είναι εθνοφύλακες, έχουμε δεκατέσσερις χιλιάδες ακίνητα αναξιοποίητα». Γιατί αυτή η αδιαφορία του δημοσίου; Σκοπεύετε να λάβετε κάποια μέτρα για μια αποτελεσματικότερη λειτουργία; Καταλαβαίνετε ότι αυτή η συγκέντρωση της εξουσίας στη συγκεκριμένη περίπτωση λειτούργησε εντελώς αρνητικά; Σκεφτήκατε να αποκεντρώσετε πάλι τις αρμοδιότητες, να πείτε ότι θα πάνε πίσω τοπικά;

Δεύτερον, δεν θα έπρεπε να υπάρχει ένα στρατηγικό σχέδιο για τη συνολική αξιοποίηση της περιουσίας του δημοσίου και ένα ειδικότερο για την αξιοποίηση της περιουσίας του δημοσίου στα Δωδεκάνησα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Πάντως η ΕΤΑΔ δεν είναι κράτος, δεν είναι δημόσιο. Ανήκει στο υπερταμείο. Είναι θυγατρική του. Έχουμε δώσει όλα μας τα ακίνητα.

Παρακαλώ πολύ, κύριε Υπουργέ, έχετε τρία λεπτά για την πρωτολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε, γιατί μπήκατε και στην ουσία της απάντησης και δεν χρειάζεται να τα πούμε πιο αναλυτικά.

Πραγματικά, κύριε Νικητιάδη, ευχαριστώ πολύ γι’ αυτή την ερώτηση γιατί μας δίνει μια ευκαιρία εκτός από τα συγκεκριμένα να μιλήσουμε και για ευρύτερα θέματα στρατηγικής και ζητήματα αξιοποίησης της δημόσιας περιουσίας, ζητήματα που τέθηκαν και στο επίκεντρο της συζήτησης στο πρόσφατο νομοσχέδιο για τους αιγιαλούς, όπως πολύ καλά ξέρετε και εσείς.

Όσον αφορά, λοιπόν, την αξιοποίηση της ΕΤΑΔ, ρωτήσατε αν λογοδοτεί. Έχουμε πάρει ενημερωτικό σημείωμα από την ΕΤΑΔ. Θα δω λίγο και στις σημειώσεις μου για τα στοιχεία των απαντήσεων τα οποία μας έδωσε και η ίδια η ΕΤΑΔ. Εννοείται ότι ενεργεί ανεξαρτήτως του γεγονότος ότι ανήκει στο Υπερταμείο, που φτιάχτηκε από τον ΣΥΡΙΖΑ με μόνο σκοπό την εγγύηση των χρεών απέναντι στους πιστωτές μας. Σε κάθε περίπτωση όμως η ΕΤΑΔ Α.Ε. ως τέτοια λειτουργεί πάντοτε με γνώμονα το δημόσιο συμφέρον υιοθετώντας κανόνες της ιδιωτικής οικονομίας, γιατί ακριβώς όλοι μας καταλαβαίνουμε ότι για τα ζητήματα αξιοποίησης της ακίνητης περιουσίας, αν θέλουμε να έχουμε αποτελεσματικότητα και διαφάνεια, πρέπει ακολουθούνται αυτοί οι κανόνες. Η ΕΤΑΔ αξιοποιεί τα ακίνητα με βάση και τις επιτρεπόμενες χρήσεις και την ενεργό ζήτηση. Αυτό είναι λοιπόν το πιο σημαντικό. Έχουμε όμως και θέτουμε και εμείς στρατηγικές κατευθύνσεις. Για παράδειγμα, το γεγονός ότι οι μισθώσεις γίνονται κατά προτεραιότητα σε όμορους επιχειρηματίες, με βάση τη ζήτηση για τη μίσθωση των ελεύθερων χώρων, είναι μία από αυτές τις κατευθύνσεις τις οποίες θέτουμε εμείς ως Υπουργείο Οικονομικών και συνολικά η Κυβέρνηση.

Σύμφωνα, μάλιστα, με σχετική ενημέρωση που πήραμε η ΕΤΑΔ βρίσκεται σήμερα σε διαδικασία αλλαγής του κανονισμού αξιοποίησης των ακινήτων της, με στόχο την απλούστευση των διαδικασιών ώστε τα ακίνητα να αξιοποιούνται με μεγαλύτερη διαφάνεια και κυρίως με ταχύτερους ρυθμούς. Εξάλλου, αυτή ήταν ξαναλέω και η φιλοσοφία του νομοσχεδίου για τους αιγιαλούς, ένα συγκεκριμένο κομμάτι των ακινήτων που αξιοποιεί η ΕΤΑΔ και όχι μόνο η ΕΤΑΔ και ευρύτερα το Υπουργείο Οικονομικών. Όμως, αυτό δείχνει τη στόχευση του Υπουργείου Οικονομικών. Είναι, θυμίζω, ένας από τους έξι στρατηγικούς στόχους που από την αρχή ο Υπουργός, ο Κωστής Χατζηδάκης έθεσε στην πρώτη συνέντευξη τύπου με την ανάληψη των καθηκόντων του.

Τώρα να πάμε λίγο στα στοιχεία τα οποία επικαλείστε κι εσείς. Η σάρωση των απογραφικών δελτίων των ακινήτων του Νομού Δωδεκανήσου είναι μια διαδικασία που ήδη έχει ξεκινήσει. Πρόκειται για είκοσι δύο χιλιάδες, όχι άνω των τριάντα πέντε που είπατε στην ερώτησή σας. Είναι είκοσι δύο χιλιάδες ακίνητα. Δεν είναι ευκαταφρόνητος αριθμός, προς Θεού. Απλώς για χάριν της ακρίβειας των δεδομένων όταν συζητάμε το αναφέρω. Η εξασφάλιση της απεικόνισης τους, το λεγόμενο GIS σύστημα, με σύσταση αρμόδιας επιτροπής για το χαρτοφυλάκιο είναι μια πολύ μεγάλη καινοτομία, μια μεγάλη προσπάθεια που έχει ξεκινήσει ώστε να μπορέσει η ΕΤΑΔ να διαμορφώσει συγκροτημένο πλάνο για την εξυγίανση του χαρτοφυλακίου της και να επικεντρωθεί φυσικά στα ακίνητα τα οποία είναι καταγεγραμμένα, αλλά και ώριμα προς αξιοποίηση. Συνεπώς αυτή είναι η τωρινή κατεύθυνση της ΕΤΑΔ.

Από το 2011 μέχρι και σήμερα η ΕΤΑΔ έχει συνάψει εκατόν ογδόντα μία συμβάσεις στη Δωδεκάνησο. Προβαίνει σταδιακά στην αξιοποίηση ακινήτων με πιο πρόσφατη ενέργεια οκτώ ηλεκτρονικών πλειοδοτικών διαγωνισμών, ανοικτών διαγωνισμών για την εκποίηση και τη μακροχρόνια εκμίσθωση των ακινήτων. Τα ακίνητα, λοιπόν, επέστρεψαν σύμφωνα με τον ν.5036/2023 τα τουριστικά και δημόσια κτήματα στη διοίκηση και διαχείριση της ΕΤΑΔ. Στο πλαίσιο αυτό, λοιπόν, προέβη σε σύναψη συμβάσεων εκμίσθωσης τμημάτων των αιγιαλών στην περιοχή της Ρόδου με διάρκεια μίσθωσης από τη δημοσίευση του νόμου ως το 2025.

Συνεπώς βλέπετε ότι υπάρχει πρόοδος. Δεν είμαστε ευχαριστημένοι -πρέπει να το πούμε- εν γένει, συνολικά με την αξιοποίηση της δημόσιας περιουσίας. Συνεπώς η Κυβέρνηση μετά τις εκλογές αυτές, αυτή η ηγεσία του Υπουργείου Οικονομικών έχει θέσει, όπως είπα, ως μία από τις μεγάλες στρατηγικές της προτεραιότητες. Γι’ αυτόν τον λόγο και ανεξαρτητοποίησε τη Γενική Γραμματεία Δημόσιας Περιουσίας ώστε απερίσκεπτη να υλοποιήσει τις δράσεις, πρώτες εκ των οποίων είδαμε με αυτό το νομοσχέδιο του αιγιαλού το οποίο ψηφίστηκε πριν από λίγες μέρες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Έχετε τον λόγο, κύριε Νικητιάδη, για τρία λεπτά για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Θα αρχίσω λέγοντας ότι ο κ. Χατζηδάκης μπορεί να θέτει στρατηγικούς στόχους, αλλά η Νέα Δημοκρατία κυβερνά τώρα για πέμπτο χρόνο. Έπρεπε να περιμένουμε να έρθει ο κ. Χατζηδάκης στο Υπουργείο για να αποφασίσετε επιτέλους ότι πρέπει κάτι να κάνετε;

Έπειτα αντιλαμβάνομαι ότι το Υπερταμείο είναι η μητρική εταιρεία. Η ΕΤΑΔ είναι μια αυτόνομη ανώνυμη εταιρεία. Ο στόχος της είναι καταστατικά η αξιοποίηση των ακινήτων. Άρα δεν υπάρχει θέμα παρεμπόδισης της λειτουργίας της από το Υπερταμείο. Θέμα παρεμβάσεων, ενδεχομένως, αποδέχομαι ότι μπορεί να υπάρχει, αλλά θέμα να την εμποδίσει να κάνει τη δουλειά της δεν γίνεται.

Είπατε για εκατόν ογδόντα έξι μισθώσεις και θέλω να μου το επαναλάβετε για να το έχω σίγουρα δεδομένο. Οι δικές μου πληροφορίες είναι ότι έχουν γίνει δέκα μόνο μισθώσεις. Όμως, κύριε Υπουργέ, από αυτά που διαβάσατε, που σας τα έδωσε η ΕΤΑΔ, για εσάς προσωπικά είμαι βέβαιος ότι ούτε εσείς είστε ικανοποιημένος. Είμαι απολύτως βέβαιος ότι δεν μπορεί να ικανοποιηθήκατε από αυτή την απάντηση που έδωσε η ΕΤΑΔ.

Θα σας πω το εξής. Στη Δωδεκάνησο ποσοστιαία είναι η μεγαλύτερη έκταση από όλη την Ελλάδα που κατέχει η ΕΤΑΔ ακίνητα του δημοσίου. Είναι τεράστιος ο πλούτος αυτός. Είναι ένας πλούτος που δυστυχώς παραμένει ανεκμετάλλευτος. Υπάρχουν, δηλαδή, πέρα από αυτά που σας ανέφερα στην ερώτηση που ήταν ενδεικτικά, για παράδειγμα η Βίλα Μπουρνέτη στην Κω, ένα αρχιτεκτονικό αριστούργημα στο λιμάνι, περνάνε χιλιάδες άνθρωποι και το βλέπουν και λένε τι είναι τούτο. Και υπάρχουν επενδυτές που διαρκώς ρωτάνε αυτό γιατί είναι έτσι; Δεν μπορούμε να το πάρουμε να το εκμεταλλευτούμε; Το παλιό γηροκομείο, το παλιό στρατολογικό γραφείο. Μιλάμε για έργα αρχιτεκτονικής εξαιρετικά. Είναι παρατημένα. Καταστρέφονται. Απομειούται η αξία πλέον αυτών των ακινήτων. Και δεν υπάρχει κάποιος να κοιτάξει αυτά. Στη Λέρο -δεν ξέρω αν έχετε πάει στη Λέρο- στο Λακκί τα ακίνητα του δημοσίου είναι εκπληκτικής αρχιτεκτονικής ομορφιάς. Ρημάζουν. Στην κυριολεξία ρημάζουν. Στη Ρόδο κι άλλα σημαντικά ακίνητα. Η περίφημη Βίλα Ντε Βέκι που την ξέρει όλος ο κόσμος. Αυτός ήταν ο φασίστας διοικητής που είχε φτιάξει μια φοβερή βίλα. Καταστρέφεται κι αυτή διαρκώς.

Το επιτελικό κράτος τελικά πού είναι; Πώς λειτουργεί; Πώς παρεμβαίνει; Τα παρακολουθεί αυτά τα πράγματα; Σας είπα και πριν η λογοδοσία και απ’ ό,τι κατάλαβα η μόνη λογοδοσία που πρέπει να έχετε -εύχομαι να μην είναι έτσι, αλλά φοβάμαι ότι έτσι είναι- είναι αυτά που μας διαβάσατε ότι σας έδωσε η ΕΤΑΔ. Αυτά δεν είναι λογοδοσία. Εδώ θέλει έλεγχο. Τι έκανες, γιατί δεν έκανες, γιατί δεν προχώρησες, τι μέτρα έχουμε για να συγκρίνουμε, πώς πουλάνε άλλοι τα ακίνητα, γιατί δεν πωλούνται αυτά τα ακίνητα.

Ξέρετε, όταν ήρθε η ιταλοκρατία στη Δωδεκάνησο οι φασίστες δήμευσαν όλα τα ακίνητα των ιδιωτών. Όταν ήρθε το ελληνικό δημόσιο δεν φρόντισε να τα αποδώσει στους ιδιώτες. Συνέχισε να τα έχει εκείνο, να είναι δημευμένα. Είναι δηλαδή περιουσίες του δωδεκανησιακού λαού. Εν πάση περιπτώσει, οι άνθρωποι αυτοί δεν διεκδικούν μετά από τόσα χρόνια τα ακίνητά τους. Διεκδικούμε, όμως, την αξιοποίησή τους. Θα είναι καλό και για το δημόσιο που θα εισπράττει χρήματα, αλλά και για την τοπική οικονομία αν αξιοποιηθούν όλα αυτά τα ακίνητα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Παρακαλώ πολύ, κύριε Υφυπουργέ, τρία λεπτά για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Νικητιάδη, έχετε δίκιο και γι’ αυτό σας είπα ότι φυσικά δεν είμαστε ευχαριστημένοι με την πρόοδο που έχει διαχρονικά υπάρξει σε αυτόν τον τομέα ως τώρα. Είναι προφανές ότι χρειάζεται περισσότερος επαγγελματισμός, χρειάζεται επιτάχυνση, χρειάζεται εγρήγορση και οι διαδικασίες αυτές να βελτιωθούν και συστημικά, αλλά και επί συγκεκριμένων ακινήτων.

Το γεγονός αυτό αποδεικνύει ακριβώς γιατί αυτή η πολιτική ηγεσία, σε αυτή τη δεύτερη Κυβέρνηση του Κυριάκου Μητσοτάκη μετά τις τελευταίες εκλογές, θέσαμε αυτό ως πρώτη προτεραιότητα. Είναι προφανές ότι υπήρχαν πολλαπλές προτεραιότητες το προηγούμενο διάστημα. Όμως, αναδεικνύεται η αξιοποίηση της δημόσιας περιουσίας ως μια κεντρική προτεραιότητα αυτής της δεύτερης τετραετίας της Κυβέρνησης του Κυριάκου Μητσοτάκη.

Ενώ, λοιπόν, χαίρομαι που συμφωνώ μαζί σας στον στόχο και μπορούμε να διαφωνούμε στην πρόοδο και κατά πόσον μπορούν να γίνουν τα πράγματα γρηγορότερα, δεν είμαι σίγουρος ότι συμφωνώ με το κόμμα σας όπως συμφωνούμε μαζί. Διότι όπως καταφάνηκε και στην τελευταία συζήτηση του νομοσχεδίου περί αιγιαλού, δεν υπήρξε από τη μεριά, του εισηγητή σας και των υπολοίπων στην Επιτροπή Οικονομικών Υποθέσεων, η ίδια θέληση περί αξιοποίησης στο νομοσχέδιο των αιγιαλών. Και δεν είμαι σίγουρος γιατί ακούσαμε και κριτική -όχι μόνο από το κόμμα σας, πρέπει να είμαι δίκαιος, από σχεδόν όλους στην Αντιπολίτευση- για το γεγονός ότι μεταφέραμε το καθεστώς που ισχύει σε όλη την υπόλοιπη Ελλάδα και στα Δωδεκάνησα σε σχέση με τους παλιούς αιγιαλούς, για να μπορούν και αυτοί να αξιοποιηθούν όπως μπορούν να αξιοποιηθούν και στην υπόλοιπη χώρα, κάνοντας και την αλλαγή, επαναφέροντας το σύνηθες καθεστώς του να είναι μέρος της ιδιωτικής περιουσίας του δημοσίου οι παλιοί αιγιαλοί, αντί της μετατροπής τους σε κοινόχρηστους χώρους όπως είχε κάνει η κυβέρνηση του ΣΥΡΙΖΑ.

Συνεπώς ελπίζω ότι αυτή η θέση την οποία έχετε εσείς υπέρ της αξιοποίησης της δημόσιας περιουσίας, θέση την οποία υλοποιούμε εμείς μέσα από αυτές τις αλλαγές -σας θύμισα την ανεξαρτητοποίηση της Γενικής Γραμματείας Δημόσιας Περιουσίας, η οποία πια στοχευμένα κινείται προς την κατεύθυνση της αξιοποίησης- το γεγονός ότι θα δείτε και άλλες νομοθετικές παρεμβάσεις, αλλά δεχτείτε αν θέλετε δείγμα της θέλησης μας αυτής την τελευταία νομοθετική παρέμβαση, για την οποία ακούσαμε ότι καταστρέφει το περιβάλλον, και οτιδήποτε άλλο, πράγματα τα οποία δεν έχουν καμμία σχέση με την πραγματικότητα.

Συνεπώς βλέπουμε μια κάποια πρόοδο. Δεν είναι στάσιμα τα πράγματα. Δεν νιώθουμε ότι δεν έχει γίνει τίποτα. Είναι, όμως, ότι θέλουμε περισσότερη επιτάχυνση, μεγαλύτερη εγρήγορση και γι’ αυτόν τον λόγο έχουμε ήδη πάρει αυτές τις πρωτοβουλίες και η λογοδοσία που υπάρχει της ΕΤΑΔ -σας διαβεβαιώ- θα οδηγήσει πολύ σύντομα και σε πολύ συγκεκριμένα αποτελέσματα και θα δούμε όλοι μαζί την επιτάχυνση αυτή τι μπορεί να φέρει, χάριν του ελληνικού λαού, πάντοτε με διαφάνεια, με αποτελεσματικότητα, με λογοδοσία.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την πρώτη με αριθμό 2738/22-1-2024 ερώτηση του κύκλου των αναφορών και ερωτήσεων του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς την Υπουργό Εσωτερικών με θέμα: «Σε απόγνωση παιδιά, γονείς και εργαζόμενοι στα κέντρα δημιουργικής απασχόλησης παιδιών (ΚΔΑΠ) και στα κέντρα δημιουργικής απασχόλησης παιδιών (ΚΔΑΠ) ΑΜΕΑ».

Θα απαντήσει ο Υφυπουργός Εσωτερικών, ο κ. Ευστάθιος Κωνσταντινίδης.

Παρακαλώ πολύ, κύριε συνάδελφε, έχει τον λόγο για δύο λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, τα κέντρα δημιουργικής απασχόλησης για παιδιά και για άτομα με αναπηρία είναι χώροι με μεγάλη κοινωνική προσφορά στα παιδιά, αλλά και στα άτομα με αναπηρία, αφού οι γονείς μέσα σε ένα σύγχρονο περιβάλλον εργασίας είναι ξεκάθαρο ότι αυτοί οι χώροι μπορούν να λειτουργήσουν παιδαγωγικά και δημιουργικά για τα άτομα με αναπηρία και δημιουργούν συνθήκες ασφαλούς συνύπαρξης με σύγχρονες επιστημονικές μεθόδους.

Τα ΚΔΑΠ, λοιπόν και τα ΚΔΑΠ ΑΜΕΑ υπάγονται στους δήμους. Ταυτόχρονα, όμως και μετά από μια περιήγηση που έκανα στα αντίστοιχα ΚΔΑΠ ΑΜΕΑ του Νομού Αιτωλοακαρνανίας και στο Αγρίνιο, αλλά και στις άλλες περιοχές, διαπίστωσα, κύριε Υπουργέ, ότι υπάρχουν πάρα πολλά προβλήματα τα οποία είναι σε μόνιμη βάση και δεν έχουν επιλυθεί σε καμμία περίπτωση τα τελευταία χρόνια.

Το πρώτο βασικό ζήτημα, το πρώτο βασικό πρόβλημα, το πρώτο βασικό έλλειμμα αφορά τους εργαζόμενους εκεί μιας και λείπουν πολλές βασικές ειδικότητες. Υπάρχουν ελλείψεις σε ψυχολόγους, σε εργοθεραπευτές, σε αναλώσιμα, σε οχήματα για τις μετακινήσεις αυτών των παιδιών και ταυτόχρονα το προσωπικό κατά κανόνα εργάζεται με συμβάσεις οι οποίες ανανεώνονται εδώ και πάρα πολλά χρόνια -περίπου είκοσι χρόνια-, καθιστώντας το προσωπικό σε μια παρατεταμένη ανασφάλεια. Σε αυτό, κύριε Υπουργέ, θα πρέπει να βρεθεί -κατά την άποψή μου- μια λύση σε μόνιμη βάση, γιατί αυτό που διαπίστωσα μετά την επίσκεψή μου σε αυτούς τους χώρους είναι το μεγάλο άγχος του προσωπικού που βάζει πλάτη σε αυτές τις δομές εάν θα συνεχίσει να εργάζεται και με ποιους όρους στο μέλλον.

Ταυτόχρονα, δε, υπάρχουν πάρα πολλά παραδείγματα και πάρα πολλές οχλήσεις όπου το προσωπικό διαμαρτύρεται για το γεγονός ότι δεν πληρώνεται στην ώρα του. Υπάρχουν καθυστερήσεις, δηλαδή, στις πληρωμές που πολλές φορές φτάνουν και τους αρκετούς μήνες.

Ως εκ τούτου, για να πάω και στην ερώτηση, το ερώτημα είναι ξεκάθαρο και το διατύπωσα στην παρούσα επίκαιρη ερώτηση με τρία υποερωτήματα:

Πρώτον, θα προχωρήσετε άμεσα στην αύξηση της χρηματοδότησης των ΚΔΑΠ και των ΚΔΑΠ ΑΜΕΑ;

Θα προχωρήσετε στη μονιμοποίηση αυτών των εργαζομένων και στην έγκαιρη πληρωμή τους; Είναι δύο ξεχωριστά ζητήματα που νομίζω έχουν μια ξεκάθαρη και ειδική σημασία γι’ αυτούς τους ανθρώπους. Προφανώς αν θα καλύπτονται στην ώρα τους και οι αντίστοιχες ειδικότητες, γιατί αυτό που έχουμε πάρει ως μήνυμα είναι ότι δεν καλύπτονται αυτές οι βασικές ειδικότητες.

Τρίτον και θα ήθελα μια σαφή απάντηση από εσάς, θα προχωρήσετε άμεσα στην αύξηση των επωφελουμένων από τα εν λόγω προγράμματα, έτσι ώστε να μην μείνει κανένα παιδί εκτός δομών; Γιατί παρατηρείται μείωση του υφιστάμενου προϋπολογισμού σε σχέση με τη χρηματοδότηση των ΚΔΑΠ και των ΚΔΑΠ ΑΜΕΑ; Την ίδια στιγμή που -όπως είπα και στην αρχή, κύριε Υπουργέ- οι σύγχρονες ανάγκες εργασίας απαιτούν την ύπαρξη αυτών των δομών για να μπορούν να λειτουργούν απρόσκοπτα και να μπορούν να είναι ένα αποκούμπι για τα παιδιά στα ΚΔΑΠ και για τα παιδιά με αναπηρία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Κύριε Υφυπουργέ, έχετε τον λόγο για τρία λεπτά.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Υφυπουργός Εσωτερικών):** Αξιότιμε κύριε συνάδελφε, δεν μπορώ να διαφωνήσω με την τοποθέτηση σας σε σχέση με τη χρησιμότητα των κοινωνικών αυτών δομών των ΚΔΑΠ και των ΚΔΑΠ ΑΜΕΑ, όπως επίσης και με την πολύ μεγάλη προσφορά των ανθρώπων που εργάζονται εκεί, κάποιες φορές σε ιδιαίτερες συνθήκες που διαμορφώνονται και από τα χαρακτηριστικά των ωφελουμένων αυτών των προγραμμάτων. Ο αντίκτυπος, λοιπόν, είναι πολύ σημαντικός συνολικά και για τις ειδικές κατηγορίες των ωφελούμενων, αλλά και για τις οικογένειές τους, ιδίως για τις μητέρες αυτών των παιδιών, πολλώ μάλλον όταν αυτές εργάζονται.

Σε σχέση με τα υπόλοιπα σκέλη της ερώτησής σας που αρχικά είχε διατυπωθεί στη γραπτή μορφή και στη συνέχεια την τρέψατε σε επίκαιρη ερώτηση και ζητήσατε τη συζήτησή της σήμερα εδώ και την οποία μάλιστα συνυπέγραψαν και άλλα μέλη της Κοινοβουλευτικής Ομάδας του ΣΥΡΙΖΑ, θα πρέπει να σημειωθούν τα ακόλουθα:

Τα ΚΔΑΠ, δηλαδή τα Κέντρα Δημιουργικής Απασχόλησης Παιδιών και τα ΚΔΑΠ με αναπηρία, δηλαδή των παιδιών με αναπηρία, αποτελούν δομές κοινωνικής πρόνοιας -πράγματι- για τη δημιουργική απασχόληση παιδιών, ενηλίκων και εφήβων για ορισμένα χρονικά διαστήματα μέσα στην ημέρα. Οι προϋποθέσεις τώρα ίδρυσης αυτών των δομών, το ωράριο λειτουργίας, καθώς και το προσωπικό που απασχολείται σε αυτές τις δομές καθορίζονται από συγκεκριμένη υπουργική απόφαση, τη 47217/2023. Για τη στελέχωση των δομών αυτών και των νομικών προσώπων τους αρμόδια είναι οι Οργανισμοί Τοπικής Αυτοδιοίκησης, αφού αυτοί έχουν και την ευθύνη υλοποίησης στο πλαίσιο της δράσης, προώθησης και υποστήριξης παιδιών για την ένταξή τους στην προσχολική εκπαίδευση, καθώς και για την πρόσβαση παιδιών σχολικής ηλικίας εφήβων και ατόμων με αναπηρία σε υπηρεσίες δημιουργικής απασχόλησης.

Δίνεται, λοιπόν, μέσα από το νομοθετικό πλαίσιο η δυνατότητα πρόσληψης προσωπικού ιδιωτικού δικαίου ορισμένου χρόνου στους ΟΤΑ με τις διατάξεις του άρθρου 38 της παραγράφου 2 του ν.4765/2021 με τις οποίες παρέχεται η δυνατότητα ανανέωσης των συμβάσεων του προσωπικού, εφόσον συντρέχει τέτοια περίπτωση. Μόλις και χρειάζεται βέβαια να υπομνησθεί ότι οι συμβάσεις αυτές σε καμμία περίπτωση δεν μπορούν να μετατραπούν σε αορίστου χρόνου. Επισημαίνεται, δε, ότι σύμφωνα με τις διατάξεις του άρθρου 103 του Συντάγματος απαγορεύεται η μονιμοποίηση έκτακτων υπαλλήλων του δημοσίου, των ΟΤΑ και του ευρύτερου δημόσιου τομέα, καθώς και η μετατροπή συμβάσεων ορισμένου χρόνου σε συμβάσεις αορίστου.

Σε κάθε περίπτωση η πρωτοβουλία για τη λειτουργία και για τη στελέχωση των ΚΔΑΠ και των ΚΔΑΠ με αναπηρία εναπόκειται στους ίδιους τους ΟΤΑ στο πλαίσιο της συνταγματικά κατοχυρωμένης αρχής της διοικητικής αυτοτέλειας των φορέων της αυτοδιοίκησης, αλλά και της εγγύτητας προς τον διοικούμενο.

Ως εκ τούτου για την πρόσληψη του απαιτούμενου προσωπικού αποφασίζει ο οικείος φορέας χωρίς εμπλοκή των υπηρεσιών του Υπουργείου Εσωτερικών σε συνάρτηση πάντα με τις προδιαγραφές λειτουργίας, την επάρκεια της χρηματοδότησης και τους όρους που θέτει για κάθε ετήσιο κύκλο στην πρόσκληση ενδιαφέροντος η διαχειριστική αρχή της ελληνικής εταιρείας τοπικής ανάπτυξης και αυτοδιοίκησης για κάθε επιλέξιμο φορέα.

Τέλος, σημειώνεται ότι η κατάργηση των δημοτικών νομικών προσώπων δημοσίου δικαίου και κοινωφελών επιχειρήσεων που επήλθε με τις διατάξεις του πρόσφατου 5056/2024 και τα άρθρα 27 και 29 ουδεμία δυσμενή μεταβολή επέφερε στην απασχόληση του προσωπικού αυτού, αφού από τις ως άνω διατάξεις προβλέφθηκε η μεταφορά του προσωπικού αυτού στους οικείους δήμους με τους ίδιους όρους απασχόλησης.

Τα υπόλοιπα ζητήματα που θέσατε στην αρχική σας ερώτηση και επαναλάβατε σήμερα δεν αφορούν στο Υπουργείο Εσωτερικών, αλλά μάλλον στο Υπουργείο Εργασίας και στο Υπουργείο Οικογένειας και Κοινωνικής Συνοχής.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Παρακαλώ πολύ, κύριε συνάδελφε, έχετε τον λόγο για τρία λεπτά για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ κύριε Πρόεδρε.

Κύριε Υπουργέ, μου δίνετε την ευκαιρία στη δευτερολογία μου να αναφερθώ σε κάποια στοιχεία. Είπατε προηγουμένως για τη χρηματοδότηση. Να σας θυμίσω ότι για το έτος 2022 - 2023, τουλάχιστον εκατό χιλιάδες παιδιά έμειναν εκτός αυτών των προγραμμάτων και οι ωφελούμενοι ήταν γύρω στις ογδόντα χιλιάδες. Άρα, ναι το πλαίσιο το περιγράψατε. Το πλαίσιο ανήκει στους δήμους, στους ΟΤΑ. Ο αριθμός, όμως των ωφελούμενων, έτσι όπως αυτός προκύπτει, έχει να κάνει με την κεντρική διοίκηση. Ένα στοιχείο, δηλαδή, είναι αυτό ότι μειώθηκαν οι θέσεις, ότι μειώθηκε η χρηματοδότηση, ότι έμειναν παιδιά εκτός αυτών των δομών.

Και σας είπα στην πρώτη τοποθέτησή μου πόσο σημαντικό είναι για τους γονείς αυτών των παιδιών και για τα ίδια τα παιδιά να βρίσκουν ένα καθεστώς δημιουργικής απασχόλησης και ειδικά για τα παιδιά με αναπηρία. Γιατί όποιος έχει στην οικογένειά του παιδιά με αναπηρία σημαίνει πρακτικά ότι αυτές οι δομές, κύριε Υπουργέ είναι ζωτικής σημασίας, είναι εκ των ων ουκ άνευ η χρήση τους, η λειτουργία τους. Άρα, λοιπόν, το ένα ζήτημα είναι το ζήτημα της χρηματοδότησης.

Το άλλο ζήτημα αφορά τους εργαζόμενους εκεί, γιατί δεν με πείθει η απάντησή σας ότι δεν μπορούν αυτοί οι άνθρωποι να μονιμοποιηθούν. Και να σας πω γιατί. Γιατί αυτοί οι άνθρωποι καλύπτουν μόνιμες, διαρκείς και πάγιες ανάγκες για πάρα πολλά χρόνια. Υπάρχουν παραδείγματα, κύριε Υπουργέ. Είμαι σίγουρος ότι τα γνωρίζετε, όπως με τους εργαζόμενους στο «Βοήθεια στο Σπίτι», που τηρουμένων των αναλογιών σε ένα τέτοιο καθεστώς βρίσκονταν αυτοί οι άνθρωποι, για πάρα πολλά χρόνια ανανεώνονταν οι συμβάσεις τους και κάποια στιγμή δόθηκε μία μόνιμη λύση.

Άρα, εδώ δεν μιλάμε, όπως αναφερθήκατε μάλιστα, για συγκυριακές, ευκαιριακές ανάγκες, μιλάμε για ανάγκες που συναντιούνται σε μόνιμη βάση, που υφίσταται σε μόνιμη βάση. Άρα επανέρχομαι, λοιπόν και σας λέω ότι είναι πολύ σημαντικό για αυτούς τους ανθρώπους -έχω δεχτεί πολλές οχλήσεις, φαντάζομαι και εσείς, φαντάζομαι και μια σειρά άλλοι συνάδελφοι μας εδώ στο Κοινοβούλιο- να βρεθεί μία μόνιμη λύση.

Ένα ζήτημα, επίσης -και τελειώνω κύριε Πρόεδρε και ευχαριστώ για την ανοχή σας- είναι το ζήτημα -το είπα και στην αρχή- της σταθεροποίησης των πληρωμών αυτών των ανθρώπων. Γιατί ξέρετε κάτι; Εντάξει, δεν είναι μόνιμοι, συνεχείς συμβάσεις, ανανεώσεις για είκοσι χρόνια. Έχουν κάθε χρόνο την αγωνία τι θα γίνει με τις συμβάσεις τους. Εδώ, όμως, μιλάμε για ένα καθεστώς όπου πολλές φορές αργούν να πληρωθούν κάποιους μήνες. Και πώς θα τα βγάλει πέρα μία οικογένεια όταν ξέρει ότι για τους επόμενους δυο-τρεις μήνες δεν θα πληρωθεί;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και τρεις εκπαιδευτικοί συνοδοί τους από το 1ο Γενικό Λύκειο Σπάρτης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Η κυρία δίπλα μου ήταν στο ίδιο σχολείο με εσάς. Θα ήθελα να σας πω μόνο ότι παρακολουθείτε τη διαδικασία κοινοβουλευτικού ελέγχου. Ένας Βουλευτής ρωτάει ο αντίστοιχος Υπουργός απαντάει. Γι’ αυτό τον λόγο είναι στην Αίθουσα μόνο οι Βουλευτές, οι οποίοι λαμβάνουν μέρος στη συζήτηση.

Παρακαλώ πολύ, κύριε Υπουργέ έχετε τον λόγο για τρία λεπτά για την δευτερολογία σας.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Υφυπουργός Εσωτερικών):** Αγαπητέ συνάδελφε, προείπα στην πρωτολογία μου ότι εκ του περισσού αναφέρομαι σε κάποια ζητήματα, γιατί είμαι βέβαιος ότι τα γνωρίζετε, εντούτοις και στη δευτερολογία σας τα επαναλάβατε.

Είναι διακριτές οι αρμοδιότητες των χαρτοφυλακίων. Μπορεί να υπάρχουν πολλές αρμοδιότητες που να αφορούν τη λειτουργία κάποιων δομών και κάποιων φορέων, αλλά είναι απολύτως σαφές ότι το σκέλος το οικονομικό και το σκέλος της λειτουργίας αυτών των δομών δεν αφορά το Υπουργείο των Εσωτερικών.

Εξακολουθήσατε, όμως, να κάνετε αναφορές σε αυτά τα ζητήματα και να ζητάτε απαντήσεις από έναν Υφυπουργό στου οποίου την αρμοδιότητα δεν εμπίπτουν αυτά τα ζητήματα. Και δεν είναι το θέμα εδώ πέρα αν κάποιος έχει την απάντηση ή δεν την έχει. Είναι συντεταγμένη τούτη η συζήτηση και αφού την επίκαιρη ερώτηση την απευθύνατε στο Υπουργείο Εσωτερικών, οφείλω να περιοριστώ μόνο σε αυτά τα ζητήματα ως οφείλατε νομίζω και εσείς. Εν πάση περιπτώσει γίνεται ένας διάλογος εδώ μέσα. Νομίζω ότι υπάρχει από όλους μας αυτή η κατανόηση και η ανοχή.

Από εκεί και πέρα τα ζητήματα των προσλήψεων -και ήμουν απολύτως σαφής- αφορούν το συγκεκριμένο νομοθετικό πλαίσιο για τη διενέργεια των προσλήψεων στον κάθε φορέα και στην αδυναμία μετατροπής των συμβάσεων ορισμένου χρόνου σε αορίστου.

Αναφερθήκατε προηγουμένως σε άλλες δομές που μπορεί η λειτουργία τους ή η απασχόληση του ανθρώπινου δυναμικού να προσομοίαζε προς την λειτουργία των ΚΔΑΠ και ΚΔΑΠ ΑΜΕΑ, αλλά πάντως σας είναι γνωστό κατ’ αρχάς ότι ούτε η Κυβέρνησή σας τα προηγούμενα χρόνια προχώρησε στη μονιμοποίηση αυτών των εργαζομένων, αντιλαμβανόμενη προφανώς τη δυσκολία τέτοιου εγχειρήματος, όπως σας είναι γνωστές οι πάμπολλες διαδικασίες που συναντήσαμε ακόμα και για τη διενέργεια διαγωνισμού σας θυμίζω και όχι για την πρόσληψη και όχι για τη μετατροπή των σχέσεων απασχόλησης εκείνων των εργαζομένων που απασχολούνταν στις δομές του «Βοήθεια στο Σπίτι».

Περαιτέρω, επιτρέψτε μου λίγο, επειδή κάνατε και μια ειδική αναφορά στις δομές του Αγρινίου και έτσι αναζητώντας λίγο τα στοιχεία βρήκα ότι έχουν πολύ σημαντική παρουσία, έχουν διάδραση με την τοπική κοινωνία, πρόκειται για μία εγκατάσταση, αν δεν κάνω λάθος, πολύ καινούργια. Νομίζω εγκαινιάστηκε το 2022 το ΚΔΑΠ για άτομα με αναπηρία του Δήμου Αγρινίου. Και έχω στα χέρια μου και πρόσφατη ευχαριστήρια επιστολή προς τον δήμο που επιβεβαιώνει ακριβώς αυτό που λέγαμε προηγουμένως ότι είναι αρμοδιότητα του δήμου που επιλύει μία σειρά από ζητήματα της λειτουργίας τους.

Κατ’ επέκταση θα μείνω σ’ αυτό που είπαμε προηγουμένως, από την αρχή δηλαδή, ότι συμφωνούμε στην αναγκαιότητα της ύπαρξης αυτών των δομών και φυσικά θέλουμε και εμείς και μέσα από αυτό τον κοινοβουλευτικό διάλογο να εντοπίζουμε τις όποιες αδυναμίες χωρίς πάντως να αδικούμε την πάρα πολύ σημαντική δουλειά που συντελείται σε αυτές τις δομές, να συνεργαζόμαστε λοιπόν για την αναβάθμιση της λειτουργίας αυτών των δομών στο μέτρο της αρμοδιότητας του κάθε Υπουργείου ξεχωριστά.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Συνεχίζουμε με την δεύτερη με αριθμό 2637/17-1-2024 ερώτηση του κύκλου αναφορών και ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλουπρος την Υπουργό Εργασίας και Κοινωνικής Ασφάλισηςμε θέμα: «Θα επανεξετάσει η Κυβέρνηση την αναβληθείσα προεκλογική εξαγγελία της για μείωση των ασφαλιστικών εισφορών;».

Έχετε τον λόγο, κύριε συνάδελφε, για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, θα μπω κατευθείαν στο θέμα, γιατί νομίζω ότι δεν πρέπει να το πάμε γύρω-γύρω. Η προεκλογική εξαγγελία της Νέας Δημοκρατίας ως Κυβέρνησης ήταν πριν τις εκλογές του 2023 για μείωση μιας επιπλέον ποσοστιαίας μονάδας στις ασφαλιστικές εισφορές εργοδοτών και εργαζομένων

Μην μου πείτε ότι δεν είστε Νέα Δημοκρατία;

Αυτό δεν συμβαίνει. Ο κ. Γεωργιάδης είπε ότι λόγω του «Ντάνιελ» αυτό το πάμε πιο πίσω. Ξέρετε αυτό το μη μισθολογικό κόστος στις επιχειρήσεις, για όσους κατανοούν, είναι πάρα πολύ βαρύ πια και αυτό όπως καταλαβαίνετε μετακυλίεται στο τέλος σε ποιον; Στον πολίτη. Γι’ αυτό σας έφερα μια άλλη πρόταση. Δεν είμαι υπέρ των ελλειμμάτων. Έχω αγωνιστεί για να μην υπάρχουν ελλείμματα και το ΠΑΣΟΚ με πολύ μεγάλο κόστος, δεν έχει πληρώσει κανένα άλλο κόμμα εδώ πέρα μέσα στη Βουλή. Σας προτείνω κάτι το οποίο είναι τραγικά και εντελώς παράλογο. Όχι να κόψουμε το επίδομα είτε το δώρο Χριστουγέννων και Πάσχα στους εργαζόμενους, αλλά να μην πληρώνει ο εργοδότης εισφορές πάνω σε αυτό. Είναι μοναδικό.

Και θέλω να σας ρωτήσω ευθέως, κύριε Υπουργέ, υπάρχει διάθεση και προοπτική από την Κυβέρνηση να προχωρήσει στη μείωση του μη μισθολογικού απαράδεκτου κόστους εδώ και πάρα πολλά χρόνια για τις επιχειρήσεις;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

Πράγματι, κύριε Υπουργέ, είναι σωστό. Είναι προτιμότερη η μείωση του ασφαλιστικού κόστους πάρα η άνοδος των μισθών για λόγους ανταγωνιστικότητας. Το ξέρετε καλύτερα από μένα.

Έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Αγαπητέ κύριε Κωνσταντινόπουλε, κατ’ αρχάς θα ξεκινήσω από ένα σημείο στο οποίο συμφωνώ απολύτως μαζί σας. Η μείωση της φορολογικής σφήνας, δηλαδή της διαφοράς μεταξύ του συνολικού κόστους που πληρώνει η επιχείρηση και του καθαρού ποσού που λαμβάνει ο μισθωτός μέσω της μείωσης των εισφορών κοινωνικής ασφάλισης, έχει πράγματι ευεργετικές επιπτώσεις στην απασχόληση. Στον βαθμό που μειώνει το λειτουργικό κόστος της επιχείρησης μέσω της μείωσης των ασφαλιστικών εισφορών, αυξάνει τη ζήτηση για εργασία. Στον βαθμό που επηρεάζει τις εισφορές των εργαζομένων, παρακινεί περισσότερους εργαζόμενους να συμμετάσχουν στην αγορά εργασίας. Το τελευταίο επίσης μπορούμε να το πετύχουμε και με μείωση της φορολογίας εισοδήματος.

Η μείωση των ασφαλιστικών εισφορών που έγινε στην προηγούμενη διακυβέρνηση κατά 4,4 ποσοστιαίες μονάδες συνέβαλλε καθοριστικά στην πτώση της ανεργίας κατά περισσότερο από 7 περίπου ποσοστιαίες μονάδες από το καλοκαίρι του 2019 μέχρι σήμερα, ακόμη και με τα αναθεωρημένα επί τα χείρω αποτελέσματα που ανακοίνωσε η ΕΛΣΤΑΤ την προηγούμενη εβδομάδα. Στην ίδια κατεύθυνση προφανώς συνέβαλε και η μείωση του φορολογικού συντελεστή για το εισαγωγικό κλιμάκιο.

Το 2019 το συνολικό ύψος των ασφαλιστικών εισφορών εργαζομένου και εργοδότη ανερχόταν σε 40,56% επί του μικτού μισθού, ένα ποσοστό που ήταν από τα υψηλότερα στην Ευρώπη. Τέσσερα χρόνια αργότερα το μη μισθολογικό κόστος βρίσκεται στο 36,16%, ποσοστό που είναι, ακόμα, υψηλότερο του ευρωπαϊκού μέσου όρου, αλλά αρκετά κοντά σε αυτόν. Αντίστοιχα, σε σύγκριση με τον μέσο όρο του ΟΟΣΑ η φορολογική σφήνα της Ελλάδας είναι μεγαλύτερη, αλλά μεταξύ 2019 και 2022 –το 2022 είναι η τελευταία χρονιά στην οποία υπάρχουν δημοσιευμένα στοιχεία από τον ΟΟΣΑ- η διαφορά μειώθηκε από περίπου 5,5 ποσοστιαίες μονάδες σε 2,5 ποσοστιαίες μονάδες.

Η μείωση των 4,4 μονάδων δεν έγινε εφάπαξ, αλλά σταδιακά, ακριβώς για να μην διαταραχθεί η δημοσιονομική σταθερότητα. Πιο συγκεκριμένα, με τον ν.4670/2020 μειώθηκαν οι εισφορές κατά 0,9 ποσοστιαίες μονάδες, δηλαδή 0,48 για τον εργοδότη και 0,42 για τον εργαζόμενο. Με τον ν.4756/2020 και με τον ν.4826/2021 μειώθηκαν άλλες τρεις ποσοστιαίες μονάδες, δηλαδή 1,79 για τον εργοδότη και 1,21 για τον εργαζόμενο. Στο τέλος του 2022 μειώθηκαν ακόμη μισή μονάδα, 0,25 μονάδες για τον εργοδότη και άλλες τόσες για τον εργαζόμενο.

Θα έρθω τώρα σε αυτό από το οποίο ξεκινήσατε και το οποίο είναι πάρα πολύ σωστό, επίσης. Παρ’ ότι ο λόγος χρέους προς ΑΕΠ στην Ελλάδα έχει υποχωρήσει δραματικά τα τελευταία χρόνια, παραμένει ακόμη υψηλός και η χώρα μας έχει δεσμευτεί για τη δημιουργία πρωτογενών πλεονασμάτων. Επομένως, ο κανόνας της δημοσιονομικής σταθερότητας προφανώς θα πρέπει να διατηρηθεί ως κόρη οφθαλμού και σε όποιες μελλοντικές μειώσεις υπάρξουν στις ασφαλιστικές εισφορές.

Σε ό,τι αφορά τις αυξήσεις μισθών στις οποίες αναφέρεστε στην ερώτησή σας -δεν το αναφέρατε στην προφορική ανάλυσή σας- αυτές μακροχρονίως και σε πραγματικούς όρους δεν καθορίζονται, όπως γράφετε, από τις μειώσεις των ασφαλιστικών εισφορών, καθορίζονται από την παραγωγικότητα και είναι αυτή η παραγωγικότητα η οποία οδηγεί σε αύξηση του Ακαθάριστου Εγχώριου Προϊόντος.

Κύριε Πρόεδρε, θα πάρω χρόνο από τη δευτερολογία μου. Η δευτερολογία μου θα είναι μικρή.

Να σημειώσω πως μετά τη λήξη της πανδημίας, η χώρα μας έχει την ταχύτερη ανάπτυξη του ΑΕΠ σε σχέση με τον μέσο όρο της Ευρωπαϊκής Ένωσης. Για το προηγούμενο και το τρέχον έτος, το μεν 2023 είχαμε ρυθμό ανάπτυξης 2,4%, όταν ο ευρωπαϊκός μέσος όρος ήταν 0,57%, ενώ οι αντίστοιχες προβλέψεις για το 2024 είναι στο 2,25% για την Ελλάδα και στο 1,28% για την Ευρωπαϊκή Ένωση. Με άλλα λόγια, και αντίθετα από αυτό που ακούγεται συχνά στον δημόσιο διάλογο, σταδιακά συγκλίνουμε προς τον μέσο όρο της Ευρωπαϊκής Ένωσης.

Επιπρόσθετα, μιλώντας για μισθούς, όπως γνωρίζετε, έχει ήδη ξεκινήσει η θεσμοθετημένη διαδικασία διαβούλευσης για την αύξηση του κατώτατου μισθού με τη συμμετοχή κοινωνικών εταίρων και επιστημονικών φορέων. Προφανώς η τελική απόφαση θα πρέπει να λαμβάνει υπ’ όψιν της τόσο την ανάγκη για ένα αξιοπρεπές βιοτικό επίπεδο των χαμηλόμισθων, αλλά συνδυαστικά με την παραγωγικότητα, όσο επίσης και τις επιπτώσεις της μεταβολής του κατώτατου μισθού στην ανταγωνιστικότητα της οικονομίας.

Υπενθυμίζω ότι αυτή θα είναι η τέταρτη αύξηση του κατώτατου μισθού, ο οποίος από το 2019 έχει ήδη αυξηθεί σωρευτικά κατά 20% σε ονομαστικούς όρους, ποσοστό το οποίο είναι υψηλότερο από το αντίστοιχο ποσοστό του πληθωρισμού για την αντίστοιχη περίοδο, που είναι 14%, σύμφωνα με τα στοιχεία της ΕΛΣΤΑΤ, και το οποίο σημαίνει ότι μιλάμε για πραγματικές αυξήσεις. Και, όπως γνωρίζετε, στόχος μας είναι ο κατώτατος μισθός να φτάσει τα 950 ευρώ στο τέλος της τετραετίας.

Επίσης, αναφέρεστε και στον μέσο μισθό στη γραπτή ερώτησή σας. Και αυτός έχει παρόμοια αυξητική πορεία. Πάλι σύμφωνα με τα δεδομένα της ΕΛΣΤΑΤ, για την περίοδο από τα μέσα του 2019 έως το τέλος του 2023, που υπάρχουν τέτοια στοιχεία, ο δείκτης μισθολογικού κόστους -δεν είναι το ίδιο, αλλά είναι παραπλήσιο μέγεθος με τον μέσο μισθό- αυξήθηκε κατά 20,3%. Επομένως κι εδώ έχουμε αύξηση σε όρους πραγματικής αγοραστικής δύναμης. Και με αυτά τα δεδομένα θεωρώ ότι και ο στόχος για μέσο μισθό των 1.500 ευρώ στο τέλος τετραετίας είναι εφικτός.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Σίγουρα δεν είναι εφικτός.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ πολύ.

Κύριε Υπουργέ, πραγματικά δεν ξέρω εάν μερικές φορές τα ξέρετε και προσπαθείτε να δώσετε μια άλλη εντύπωση ή πολλές φορές μπορεί να μην τα γνωρίζετε.

Θα σας πω κάτι αντίστροφο. Σας λέω ότι οι περισσότερες επιχειρήσεις δίνουν περισσότερα χρήματα για να μην πληρώνουν περισσότερες ασφαλιστικές εισφορές. Ξέρετε με ποιον τρόπο; Με κουπόνια των σουπερμάρκετ, με αυτοκίνητα leasing, με εξοδολόγιο και με πολλά άλλα τέτοια. Γιατί το κάνουν αυτό; Γιατί δεν μπορούν να τα ενσωματώσουν στον μισθό, γιατί έχουν μεγάλο μισθολογικό κόστος. Ουσιαστικά τους στέλνετε να παίρνουν αυτοκίνητα, να πηγαίνουν στα σουπερμάρκετ, να κάνουν οτιδήποτε -καλά είναι κι αυτά- για να κερδίσουν ένα μέρος του μη μισθολογικού κόστους.

Και θα σας πω κάτι, κύριε Υπουργέ, υπάρχει και η άλλη εκδοχή, να τους τα δίνουν «μαύρα», για να μην πληρώνουν μη μισθολογικό κόστος. Μήπως δεν το έχετε ακούσει; Μήπως εδώ στη Βουλή δεν γνωρίζουμε αυτό που συμβαίνει; Κι ενώ πάμε να το νομιμοποιήσουμε για να μην υπάρχει αυτό, εσείς μου λέτε όλα αυτά που μου είπατε. Θέλω να σας πω ότι εάν ήμουν καθηγητής του πανεπιστημίου, επειδή η ανάλυσή σας ήταν πάρα πολύ σωστή, θα σας έβαζα δέκα με τόνο.

Σας λέω πράγματα που συμβαίνουν και πράγματα που πρέπει να απαντήσουμε. Πώς θα σπάσουμε το «μαύρο»; Εάν μειώσουμε τις ασφαλιστικές εισφορές. Πώς θα σταματήσουμε τις επιχειρήσεις να μη δίνουν το ένα, το άλλο και όλα τα υπόλοιπα;

Δεν έχετε δει μια διαφήμιση στα σόσιαλ μίντια που λέει: «Μην πληρώνετε ασφαλιστικές εισφορές, δώστε 145 ευρώ με κάρτα σίτισης στους εργαζομένους σας»; Δεν το έχετε δει;

Πρέπει να βρούμε έναν τρόπο να το αντιμετωπίσουμε, κύριε Υπουργέ. Και να το αντιμετωπίσουν οι άνθρωποι, χωρίς να κόψουν τον μισθό τους, να πληρώνουν και τις ασφαλιστικές εισφορές και να μην τους οδηγούμε στο «μαύρο». Αυτό δεν θέλουμε;

Κύριε Υπουργέ, ξέρετε, τα θέματα αυτά τα ζω, δεν τα λέω γενικώς. Δεν ξέρω εάν είναι να έρθει εδώ και ο κ. Γεωργιάδης, που είναι ο πρώην Υπουργός και πολλά από αυτά τα πίστευε και έλεγε ότι θα τα κάνει, αλλά προέκυψε το γνωστό πρόβλημα, που έφυγε και ήρθε άλλος Υπουργός και όλα αυτά.

Εάν δεν τα κάνετε τώρα, οδηγείτε τον κόσμο στο «μαύρο». Και θέλω να σας πω ότι κανένας επιχειρηματίας δεν θέλει να μπλέκει με τα «μαύρα», εκτός από ελάχιστους που υπάρχουν πάντα ή οτιδήποτε άλλο. Θέλουν να είναι νόμιμοι για να μπορούν να λειτουργούν καλύτερα την επιχείρησή τους. Δεν υπάρχει χειρότερο από το να πληρώνεις τον μισθό, να πληρώνεις ΙΚΑ και να έρχεται το δώρο Χριστουγέννων και να πληρώνεις ΙΚΑ και γι’ αυτό.

Στο τέλος θα καταλήξουμε να λέμε αυτό που λέει ο Ζήκος: «Ποιος είναι αυτός ο ʺΊκαςʺ»; Αυτό ρωτάνε όλοι.

Κύριε Υπουργέ, πιστεύω πραγματικά ότι, αν υπάρχει διάθεση από όλους, μπορούμε να ξεκινήσουμε αυτή την προσπάθεια. Εάν μειώσουμε τα «μαύρα» που δίνουν στους υπαλλήλους, τότε θα έχει κερδίσει πρώτο το κράτος.

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, πολύ κύριε Πρόεδρε.

Αξιότιμε κύριε Κωνσταντινόπουλε, ομολογώ ότι τώρα συνειδητοποιώ τι ακριβώς λέγατε στην ερώτησή σας. Δεν το είχα συνειδητοποιήσει, είναι πιο extreme από αυτό που νόμιζα αρχικά και θα σας εξηγήσω γιατί. Είπα στην πρωτολογία μου ότι η περαιτέρω μείωση των ασφαλιστικών εισφορών, που αποτελεί δέσμευση στο πρόγραμμα της Κυβέρνησης -και έχει και χρονοδιάγραμμα μέσα το οποίο το παραβλέπετε, αλλά δεν πειράζει-, οφείλει να γίνει με σχέδιο, προκειμένου να μη διαταραχθεί η δημοσιονομική ισορροπία. Κάθε ποσοστιαία μονάδα μείωσης των εισφορών έχει κόστος γύρω στα 400 εκατομμύρια ευρώ.

Στην αρχή νόμιζα ότι εκείνο το οποίο λέγατε εσείς ήταν να υλοποιήσουμε τώρα αυτή τη δέσμευση, την οποία έχουμε πει ότι θα κάνουμε, ακόμα μία μονάδα στα δώρα του Πάσχα και των…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Μακάρι…

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ολόκληρο το ποσό, αν είναι να μη λαμβάνει ασφαλιστικές εισφορές από δώρα και επίδομα αδείας, είναι ένα νούμερο το οποίο είναι περίπου πέντε ποσοστιαίες μονάδες, με κόστος πάνω από 2 δισεκατομμύρια ευρώ. Καταλαβαίνετε ότι αυτό το πράγμα έρχεται σε άμεση αντίφαση…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Θα ξεκινήσετε με το 1%;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Κύριε Κωνσταντινόπουλε, αφήστε να ολοκληρώσω.

Καταλαβαίνετε ότι αυτό έρχεται σε άμεση αντίφαση με αυτό με το οποίο ξεκινήσατε. Καταλαβαίνω πολύ καλά και τη λογική από αυτό το οποίο λέτε, ότι μακροχρονίως με την αύξηση της απασχόλησης και την αύξηση του ΑΕΠ μπορεί να φέρουν ισοσκελισμό. Όμως, το ζήτημα είναι αυτό που σας έλεγα προηγουμένως. Έχουμε αναλάβει συγκεκριμένες δεσμεύσεις και βραχυχρόνια αυτό το χάσμα ανοίγει, οπότε οτιδήποτε και αν κάνουμε πρέπει να το κάνουμε με προσεκτικό τρόπο, όπως το έχουμε κάνει και μέχρι στιγμής.

Στο κυβερνητικό πρόγραμμα υπάρχει πρόβλεψη για μείωση των ασφαλιστικών εισφορών κατά μία ακόμη ποσοστιαία μονάδα, μισή το 2025 και μισή το 2027. Θα την κάνουμε κανονικά, έτσι όπως το έχουμε πει. Όταν το κάνουμε αυτό, δηλαδή μέσα στις δύο τετραετίες, θα έχουν μειωθεί οι ασφαλιστικές εισφορές κατά 5,4 ποσοστιαίες μονάδες.

Δεν υπάρχει κάποια καθυστέρηση, όπως αναφέρετε στην ερώτησή σας. Αυτός ήταν από την αρχή ο χρονοπρογραμματισμός μας. Εξάλλου, οι πολιτικές της Κυβέρνησης γενικότερα κινούνται σε δύο άξονες: ένας με μακροχρόνιο ορίζοντα, που χτίζει τις βάσεις προκειμένου η χώρα να πληροί τις προϋποθέσεις μιας βιώσιμης πορείας ανάπτυξης, και ένας πιο βραχυπρόθεσμος, που καλείται να αντιμετωπίσει τις άμεσες ανάγκες των πολιτών.

Σε ό,τι αφορά τον πρώτο άξονα, την τελευταία πενταετία η χώρα μας έχει πετύχει ρυθμούς μεγέθυνσης αρκετά υψηλότερους από τον ευρωπαϊκό μέσο όρο, σημαντική αύξηση της απασχόλησης, μείωση της ανεργίας, η οποία πλέον πλησιάζει τα προ κρίσης επίπεδα, αλλά και σημαντική αύξηση των ξένων άμεσων επενδύσεων.

Ταυτόχρονα, με το βλέμμα στραμμένο στην ψηφιακή και την πράσινη ανάπτυξη, λαμβάνουμε μέτρα για τη μείωση της γραφειοκρατίας του δημοσίου, με σημαντικότατη αύξηση των ψηφιακών συναλλαγών, αλλά και αλλαγή του ενεργειακού μείγματος της χώρας, με μορφές ενέργειας πιο φιλικές στο περιβάλλον.

Σε ό,τι αφορά τον δεύτερο άξονα, η Κυβέρνηση, πάντοτε στο πλαίσιο των δημοσιονομικών δυνατοτήτων της χώρας, στοχεύει στην ενίσχυση των πιο ευάλωτων ομάδων. Το έχουμε κάνει επανειλημμένα στην προηγούμενη τετραετία. Οποτεδήποτε υπερβαίναμε τον δημοσιονομικό στόχο μας, ένα σημαντικό κομμάτι κατευθυνόταν ακριβώς στην ανακούφιση των ομάδων αυτών, είτε ήταν για τιμές της ενέργειας είτε ήταν για ενίσχυση σε χαμηλοσυνταξιούχους είτε ήταν για ενίσχυση σε διάφορα επιδόματα εφάπαξ, ακριβώς για τον λόγο τον οποίο αναφέρατε κι εσείς προηγουμένως.

Σε αυτό το πλαίσιο θα συνεχίσουμε να κινούμαστε και όντως η μείωση των εισφορών κοινωνικής ασφάλισης είναι μέσα στον προγραμματισμό μας και θα υλοποιηθεί στην ώρα της.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Βέβαια, κύριε Υφυπουργέ, με 55% παραγωγικότητα των εργαζομένων, εγώ δεν βλέπω να γίνεται τίποτα.

Θα συνεχίσουμε με την πέμπτη με αριθμό 754/23-2-2024 επίκαιρη ερώτηση πρώτου κύκλου του Βουλευτή Λάρισας της Κοινοβουλευτική Ομάδας «Νίκη» κ. Γεωργίου Ρούντα προς τον Υπουργό Αγροτικής Ανάπτυξης και Τροφίμων, με θέμα: «Ανάγκη υποστήριξης της μελισσοκομίας στην Ελλάδα».

Θα απαντήσει ο Υφυπουργός Αγροτικής Ανάπτυξης κ. Σταύρος Κελέτσης.

Ορίστε, κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Κύριε Υφυπουργέ, βλέποντας τις διαμαρτυρίες των Ελλήνων αγροτών διαπιστώνουμε και πάλι την ανάγκη αλλαγής του αγροδιατροφικού μοντέλου, με σκοπό την επάρκεια, την ανάδειξη τοπικών προϊόντων και την εξασφάλιση της μοναδικής τους ταυτότητας, αλλά και τη σύνδεση της τοπικής παραγωγής με τον τουρισμό.

Το ελληνικό μέλι, όπως και πολλά άλλα ελληνικά προϊόντα, είναι κορυφαίο σε ποιότητα, χάρη στην εξαιρετική ελληνική χλωρίδα, το έδαφος και λόγω του εύκρατου κλίματος. Είναι εμπλουτισμένο από μέταλλα, ιχνοστοιχεία και ένζυμα της μέλισσας, που είναι πολύ ευεργετικά για τον ανθρώπινο οργανισμό. Έτσι, ενώ έχουμε μια υπερτροφή την οποία θα έπρεπε να διαφυλάξουμε ανόθευτη ως κόρη οφθαλμού, ο Έλληνας μελισσοκόμος, δυστυχώς, αφήνεται να προσπαθεί μόνος του στον παγκόσμιο ανταγωνισμό, χωρίς βοήθεια από το κράτος.

Τα περισσότερα θέματα τα οποία απασχολούν τους μελισσοκόμους μπορούν να επιλυθούν χωρίς οικονομικό κόστος, αλλά απαιτείται πολιτική βούληση για ουσιαστική στήριξη του κλάδου. Αναφέρω επιγραμματικά τα σημαντικότερα, όπως οι ελληνοποιήσεις εισαγόμενων μελιών, η μεγάλη αύξηση του κόστους παραγωγής, οι περιορισμοί στην ελεύθερη μετακίνηση στο δάσος, το οποίο αποτελεί χώρο εργασίας φυσικά, η υπερβολική χρήση φυτοφαρμάκων σε καλλιέργειες.

Ενδεικτικά οι προτάσεις των Ελλήνων μελισσοκόμων είναι οι εξής: Καθιέρωση χρήσης τοπωνυμίων και πιστοποίηση του εγχώριου προϊόντος, απόδοση του ελληνικού σήματος σε μελισσοκόμους, ένταξη νέων κατηγοριών αμιγώς ελληνικών μελιών, δημιουργία μελισσοκομικών πάρκων, χρηματοδότηση φυσικής διαδικασίας και άλλα.

Ερωτάται ο κύριος Υπουργός: Σε ποιες ενέργειες άμεσες, αλλά φυσικά και νομοθετικά, σκοπεύει να προβεί το Υπουργείο για την επίλυση των προβλημάτων που αντιμετωπίζουν οι Έλληνες μελισσοκόμοι και για την ικανοποίηση των προτάσεών τους, ώστε να έχουμε ανάπτυξη του εν λόγω τομέα και άμεσο οικονομικό αποτύπωμα στο αγροτικό μας ΑΕΠ και ισοζύγιο;

Και, δεύτερον: Ποιους ελέγχους έκανε το Υπουργείο σας για τον εντοπισμό νοθευμένων εισαγόμενων και τι κυρώσεις επιβλήθηκαν;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ρούντα.

Παρακαλώ πολύ, κύριε Υπουργέ, έχετε τρία λεπτά για την πρωτολογία σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, πράγματι τα προβλήματα των μελισσοκόμων, έτσι όπως τα περιγράψατε στην ερώτησή σας, είναι υπαρκτά και μάλιστα είχαμε την ευκαιρία πριν από λίγες ημέρες, την ημέρα που είχε οριστεί ως ημέρα κινητοποίησης των Ελλήνων μελισσοκόμων, να τα συζητήσουμε με την αντιπροσωπεία τους, με τους εκπροσώπους τους, στο Υπουργείο μας.

Πρέπει να σας πω ότι η συνάντηση αυτή έγινε μέσα σε ένα πολύ καλό κλίμα συνεργασίας και συνεννόησης. Συμφωνήσαμε σε πολλά πράγματα και ζητήσαμε και από τους ίδιους συγκεκριμένες προτάσεις, τις οποίες και δεσμεύτηκαν ότι θα μας καταθέσουν, προκειμένου να τις λάβουμε υπ’ όψιν στη χάραξη της πολιτικής μας.

Πρέπει να σας πω ότι ο τομέας της μελισσοκομίας έχει ενταχθεί στο στρατηγικό σχέδιο της νέας ΚΑΠ 2023-2027 με ειδικό πρόγραμμα συγχρηματοδοτούμενων τομεακών παρεμβάσεων και μάλιστα είναι συγχρηματοδοτούμενες κατά 50% από την Ευρωπαϊκή Ένωση και 50% από το Πρόγραμμα Δημοσίων Επενδύσεων. Ο προϋπολογισμός για τα τομεακά προγράμματα της μελισσοκομίας 2023-2027 ανέρχεται συνολικά στα 61.626.450 ευρώ, δηλαδή 12.325.000 περίπου ευρώ ετησίως.

Μεταξύ των προβλημάτων που αντιμετωπίζει ο τομέας της μελισσοκομίας είναι βέβαια το πρόβλημα των ελληνοποιήσεων και το πρόβλημα της «νοθείας» του μελιού. Ήδη τα τελευταία χρόνια έχει γίνει προσπάθεια με αυστηροποίηση των διατάξεων που εισήχθησαν με τον ν.4691/2020. Βασική, όμως, προϋπόθεση για την επιτυχία στον έλεγχο και την καταπολέμηση αυτών των φαινομένων είναι η πλήρης ψηφιακή αποτύπωση της αλυσίδας παραγωγής, εμπορίας και διακίνησης μελιού και η διασύνδεσή της με το εθνικό ηλεκτρονικό μητρώο.

Πράγματι, πρέπει να σας πω ότι πλέον είμαστε έτοιμοι στο Υπουργείο, χάρη στη δουλειά που έγινε τα προηγούμενα έτη και την οποία συνεχίσαμε και έχει ήδη δημιουργηθεί η ψηφιακή πλατφόρμα και το ηλεκτρονικό μητρώο παραγωγών μελιού, σε συνδυασμό με την ατομική ψηφιακή μελισσοκομική ταυτότητα και πλέον παρέχεται η τεχνική δυνατότητα για τη συστηματική εποπτεία των εισαγωγών και την παρακολούθηση της αγοράς μελιού. Έχουμε, λοιπόν, στα χέρια μας ένα λειτουργικό καθοριστικό εργαλείο για τη δημιουργία μηχανισμών ιχνηλασιμότητας και την τήρηση και καταγραφή του ισοζυγίου παραγωγής μελιού.

Επιπλέον, όπως ήδη θα έχετε ενημερωθεί, έχουμε ανακοινώσει και ήδη στο προηγούμενο Υπουργικό Συμβούλιο παρουσιάστηκε από τον Υπουργό Αγροτικής Ανάπτυξης κ. Αυγενάκη το νέο θεσμικό πλαίσιο που ετοιμάζουμε, το οποίο θα πάρει τον δρόμο προς τη Βουλή, με τη μορφή σχεδίου νόμου, σχετικά με τους ελέγχους στα τρόφιμα. Μεταξύ αυτών είναι και το μέλι βέβαια.

Φυσικά με το που θα έρθει στην επιτροπή της Βουλής με πολλή χαρά περιμένουμε και από την πλευρά σας τις δικές σας προτάσεις, προκειμένου να τις ενσωματώσουμε στο νέο πλαίσιο, εάν πράγματι είναι εποικοδομητικές και χρήσιμες.

Σε μισό λεπτό τελειώνω, κύριε Πρόεδρε.

Σε ό,τι αφορά τους ελέγχους, πρέπει να πούμε ότι ο βασικός ελεγκτικός μηχανισμός του Υπουργείου μας είναι ο ΕΦΕΤ. Σύμφωνα με τον ΕΦΕΤ οι έλεγχοι, από το 2019 μέχρι το 2023 που έχουμε στοιχεία, ήταν εκατόν ογδόντα ένας σε εγκαταστάσεις μελιού. Βρέθηκαν είκοσι τρεις περιπτώσεις για τις οποίες υπήρξε παραβατικότητα και εισήγηση επιβολής προστίμου ως εξής: δώδεκα είχαν παραπλανητική επισήμανση ή διαφήμιση, τέσσερις ανεπαρκή ή μη εφαρμογή της νομοθεσίας και ένας χωρίς καταχώριση. Επιπλέον είχαμε τετρακόσιους ελέγχους σε εγκαταστάσεις συσκευασίας επιχειρήσεων χονδρικής και λιανικής, όπου παρατηρήθηκαν σαράντα πέντε μη συμμορφώσεις και παραπλάνηση και έξι σε νοθεία.

Από την πλευρά της ΑΑΔΕ επίσης γίνεται έλεγχος για το ίδιο χρονικό διάστημα, από το 2019 ως το 2023. Πάρθηκαν από την ΑΑΔΕ, δηλαδή από το Χημείο του Κράτους, οκτακόσια οκτώ δείγματα, εκ των οποίων εκατόν ενενήντα επτά ήταν μη συμμορφούμενα γενικά προς την ισχύουσα νομοθεσία και τριάντα μία περιπτώσεις, δηλαδή ένα ποσοστό 3,8%, χαρακτηρίστηκαν ως νοθευμένα, λόγω της παρουσίας εξωγενών σακχάρων. Στις αντίστοιχες περιπτώσεις επιβλήθηκαν τα σχετικά πρόστιμα.

Θα καταθέσω, κύριε Πρόεδρε, για τα Πρακτικά τις αναφορές του ΕΦΕΤ και της ΑΑΔΕ σχετικά με τους ελέγχους αυτούς για να υπάρχουν στα Πρακτικά και να μπορεί ο συνάδελφος να έχει πρόσβαση σε αυτούς.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Σταύρος Κελέτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κελέτση.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, πριν από οτιδήποτε, έχω μια απορία: Τελικά η Κυβέρνηση πιστεύει ότι θα λύσει όλα τα προβλήματα της χώρας με την ψηφιακή μετάβαση; Μου κάνει εντύπωση, δηλαδή.

Ωραία όλα αυτά που λέτε, ότι συζητήσατε σε καλό κλίμα συνεργασίας, ότι υπήρχε μια καλή διάθεση, όλα αυτά τα ωραία πράγματα που λέτε, οι έλεγχοι, τα στατιστικά. Όμως ξέρετε τι αποδεικνύεται; Ότι το πρόβλημα είναι υπαρκτό. Γιατί αν όντως είχατε κινηθεί, και η Κυβέρνηση η δική σας και όλες οι απελθούσες κυβερνήσεις, όπως θα έπρεπε, δεν θα ήταν εδώ έξω οι μελισσοκόμοι πριν λίγο καιρό να φωνάζουν και να διεκδικούν δίκαια τα αιτήματά τους. Δεν θα υπήρχε αυτή η κατάσταση. Άρα μιλάμε για μέτρα μελλοντικά και αβέβαια και για μέτρα τα οποία ενδεχομένως ισχύουν αυτή τη στιγμή και δεν επαρκούν.

Ξέρετε, μου έκανε εντύπωση το ψήφισμα το οποίο κατατέθηκε στη Βουλή των Ελλήνων από τους μελισσοκόμους με αριθμό πρωτοκόλλου 907 στις 22-2-2024. Είναι ψήφισμα της Ομοσπονδίας Μελισσοκομικών Συλλόγων Ελλάδος και της Πανελλήνιας Συντονιστικής Επιτροπής Μελισσοκόμων, που γράφει ότι στη Λάρισα, στις 20 Ιανουαρίου 2024, συναντήθηκαν και συνήλθαν υπό το βάρος των χρόνιων προβλημάτων που καταστρέφουν τη μελισσοκομία.

Ξέρετε πώς καταλήγει; Καταλήγει λέγοντας ότι απαιτείται η πολιτική βούληση για τη λήψη αποφάσεων που θα λειτουργήσουν ευεργετικά για τον άνθρωπο, το περιβάλλον και την εθνική οικονομία. Προφανώς όλα αυτά είναι ευχολόγια. Ωραία τα λέτε, στην πράξη όμως μάλλον αποδεικνύεται ότι δεν γίνεται τίποτα.

Τα αιτήματά τους για χρηματοδότηση, για εκσυγχρονισμό θεσμικού πλαισίου, για τις ελληνοποιήσεις, για τα προϊόντα κυψέλης, έπρεπε να φτάσουν οι άνθρωποι σε αυτό το σημείο, σε αυτό το επίπεδο, να φτάσουν εδώ έξω για να επιλυθούν ή τουλάχιστον να γίνει μια συνάντηση;

Πριν πω για τις ελληνοποιήσεις, ένα σημείο που μου έκανε εντύπωση στο ψήφισμα που διάβασα είναι ότι λέει πως δεν έχει εκδοθεί ερμηνευτική εγκύκλιος από το 1934 για το τι είναι δημόσιος δρόμος. Είναι δυνατόν; Το ψήφισμα στη δεύτερη παράγραφο το γράφει. Θα σας το καταθέσω στα Πρακτικά.

Σε ό,τι αφορά τις ελληνοποιήσεις θα σας πω ότι το σύνολο σχεδόν των εισαγόμενων μελιών από εισαγωγείς ως γνωστόν είναι νοθευμένο, επειδή υπάρχει ελλιπής νομοθεσία, και πηγαίνει στα σουπερμάρκετ και βαφτίζεται ότι είναι ελληνικό και έτσι πουλιέται.

Με σχετική μελέτη της Κομισιόν, την οποία θα σας την καταθέσω κι αυτή στα Πρακτικά να διαβάσετε τι λέει, τα έτη 2021 - 2022 έγιναν τριακόσιοι είκοσι συντονισμένοι έλεγχοι σε δεκαπέντε ευρωπαϊκά κράτη, συμπεριλαμβανομένης και της Ελλάδος. Δεν μιλάμε για παλιά, μιλάμε για το 2021 - 2022. Και διαπιστώθηκε ότι το 46% στο σύνολο των δειγμάτων της Ευρώπης ήταν μη κανονικά ή νοθευμένα. Στην Ελλάδα, λέει, διαπιστώθηκε ότι εισήχθησαν επτακόσιοι τόνοι μελιού από την Κίνα και το Ηνωμένο Βασίλειο. Είναι δυνατόν να συμβαίνει αυτό το πράγμα;

Ενδεικτικά επίσης να σας αναφέρω -το καταθέτω κι αυτό στα Πρακτικά- το μέλι μανούκα –αν το προφέρω σωστά κιόλας- παράγεται, λέει, στη Νέα Ζηλανδία και την Αυστραλία, μισό κιλό κοστίζει 95 ευρώ. Τι το ιδιαίτερο έχει αυτό που δεν έχει το ελληνικό; Γιατί δηλαδή πρέπει ο Έλληνας μελισσοκόμος να αφεθεί στην τύχη του να καταστραφεί και η Ελληνίδα μάνα γη, που μπορεί να σώσει αυτή τη στιγμή την κατάσταση στη χώρα, αφήνεται στη τύχη της;

Σας παρακαλώ πάρα πολύ να αφουγκραστείτε πραγματικά αυτούς τους ανθρώπους που διαμαρτυρήθηκαν έξω, τους μελισσοκόμους, και να τους βοηθήσετε το συντομότερο δυνατό, γιατί είναι η τελευταία ελπίδα που έχουμε.

Ευχαριστώ.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ρούντα.

Κύριε Υφυπουργέ, έχετε τον λόγο για τρία λεπτά.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, πρώτα απ’ όλα είπα ότι τα προβλήματα της μελισσοκομίας είναι υπαρκτά. Αλλά αναφέρθηκα στα δύο ερωτήματα τα οποία θέσατε, που είχαν να κάνουν με τον έλεγχο των ελληνοποιήσεων και με τους ελέγχους που έχουν γίνει το τελευταίο διάστημα στη μελισσοκομία.

Δεν αναφέρθηκα καθόλου -αν και θα έπρεπε να το κάνω, αλλά και λόγω και της έλλειψης χρόνου- στα προγράμματα τα οποία υπάρχουν. Σας είπα ότι ειδικά για τη νέα περίοδο τρέχουν τομεακά προγράμματα. Είναι ο μόνος τομέας στο κομμάτι της κτηνοτροφίας η μελισσοκομία που υπάρχουν τομεακά πρόγραμμα και σας είπα ότι είναι ύψους 61 εκατομμυρίων ευρώ για την περίοδο αυτή.

Επιπλέον πρέπει να σας πω ότι πάρα πολλά χρήματα εξασφαλίζονται και για τη μελισσοκομία μέσα από τα διάφορα προγράμματα γενικότερα του Υπουργείου Αγροτικής Ανάπτυξης, που έχουν να κάνουν με τα σχέδια βελτίωσης, με την προσαρμογή στην κλιματική αλλαγή. Σε όλα αυτά είναι δικαιούχοι και οι μελισσοκόμοι, αυτοί που είναι οι κατά κύριο επάγγελμα αγρότες, και έχουν πρόσβαση σε όλα αυτά, είτε αφορούν τις επιχειρήσεις τους και την αναβάθμιση είτε αφορούν τον εκσυγχρονισμό είτε αφορούν τη μεταποίηση, που μπορούν και εκεί να συμμετέχουν σε αυτά τα προγράμματα.

Να σας πω, επίσης, ότι με τις τελευταίες μεγάλες καταστροφές που είχαμε εξαιτίας της κλιματικής κρίσης, τόσο στη Θεσσαλία όσο και στον Έβρο, αλλά και σε άλλες περιοχές της χώρας -στη Θεσσαλία είχαμε τις πλημμύρες, στον Έβρο και σε άλλες περιοχές είχαμε τις πυρκαγιές- η μελισσοκομία της χώρας υπέστη ένα πολύ σημαντικό τραύμα.

Όμως οι αντιδράσεις μας ως Υπουργείο ήταν άμεσες. Για τη Θεσσαλία, που καταστράφηκαν, σύμφωνα με την καταγραφή του ΕΛΓΑ, εκατόν δεκατρείς χιλιάδες μελισσοσμήνη και κυψέλες, δόθηκαν ήδη 5 εκατομμύρια ευρώ μόνο για μελισσοκομία ως προκαταβολή για αποζημίωση αυτών των ανθρώπων και στον Έβρο, όπου κάηκαν χίλια εξακόσια έξι μελισσοσμήνη και κυψέλες, καταβλήθηκαν 200 χιλιάδες ευρώ ως προκαταβολή. Η ολοκλήρωση της καταβολής όλης της αποζημίωσης θα γίνει, όπως έχουμε δεσμευτεί, μέχρι τον Ιούνιο.

Επιπλέον, από το γεωργικό αποθεματικό, τόσο στη Θεσσαλία όσο και στον Έβρο, δόθηκε στους μελισσοκόμους 15 ευρώ ανά κυψέλη προκειμένου να εξασφαλίσουν μελισσοτροφή και το ίδιο μέτρο θα επεκταθεί στη Ροδόπη, τη Φθιώτιδα και τη Ρόδο. Αυτά τα νούμερα τα δίνω απλώς για να αποδείξω το ενδιαφέρον της πολιτείας και τη φροντίδα, προκειμένου να υπάρξουν άμεσες αποκαταστάσεις των ανθρώπων που επλήγησαν και είναι μελισσοκόμοι στο κομμάτι της μελισσοκομίας.

Επιπλέον να πω ότι το μέτρο 5.2, το οποίο αφορά την αποκατάσταση με 100% κάλυψη, του ζωικού κεφαλαίου στη Θεσσαλία και στον Έβρο αφορά και την μελισσοκομία. Δηλαδή οι μελισσοκόμοι που καταστράφηκαν θα έχουν τη δυνατότητα με κάλυψη 100% να αποκαταστήσουν τα μελισσοσμήνη και τις κυψέλες τους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Εντάξει, κύριε Πρόεδρε. Επαναλαμβάνω με κάλυψη 100% επιπλέον από την αποζημίωση που ήδη πήραν. Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Για χρηματοδότηση δεν είπατε τίποτα ως συνήθως, αλλά δεν πειράζει.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, είπα ότι υπάρχουν τομεακά προγράμματα μέχρι το 2027 ύψους 31.600 ευρώ. Είναι χρηματοδότηση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ. Με καλύψατε. Ευχαριστώ για την απάντηση.

Θα συνεχίσουμε με μια ανακοίνωση προς το Σώμα.

Οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Υγείας, Ανάπτυξης, Εργασίας και Κοινωνικής Ασφάλισης, Κοινωνικής Συνοχής και Οικογένειας, Ψηφιακής Διακυβέρνησης καθώς και ο Αναπληρωτής Υπουργός Εσωτερικών κατέθεσαν την 1-3-2024 σχέδιο νόμου: «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτηρίων και την πληρωμή των υποθέσεων νομικής βοήθειας.»

Παραπέμπεται στην αρμόδια Διαρκή Επιτροπή.

Επίσης, θα ήθελα να κάνω στο Σώμα τις ακόλουθες ανακοινώσεις:

Ο Βουλευτής κ. Μανώλης Χριστοδουλάκης ζητεί να του χορηγηθεί ολιγοήμερη άδεια για προσωπικό του ταξίδι στο εξωτερικό για τις ημέρες 4 και 5 Μαρτίου.

Ο Βουλευτής κ. Κώστας Βλάσης ζητεί να του χορηγηθεί ολιγοήμερη άδεια για το ταξίδι που έχει σκοπό να πραγματοποιήσει στη Βουλγαρία για προσωπικούς λόγους από 5-3-2024 έως και 6-3-2024.

Ο Βουλευτής κ. Γεώργιος Μουλκιώτης ζητεί να του χορηγηθεί ολιγοήμερη άδεια, καθώς θα απουσιάζει στο εξωτερικό και συγκεκριμένα στο Ηνωμένο Βασίλειο το χρονικό διάστημα 8-10 Μαρτίου 2024 για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τις ζητηθείσες άδειες.

Και μια τελευταία ανακοίνωση προς το Σώμα:

Η Διαρκής Επιτροπή Μορφωτικών Υποθέσεων καταθέτει την έκθεσή στο σχέδιο νόμου του Υπουργείου Παιδείας, Θρησκευμάτων και Αθλητισμού: «Ενίσχυση του δημόσιου πανεπιστημίου - Πλαίσιο λειτουργίας μη κερδοσκοπικών παραρτημάτων ξένων πανεπιστημίων».

Θα συνεχίσουμε με τη δεύτερη με αριθμό 752/23-2-2024 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Υγείας με θέμα: «Τα νησιά των Κυκλάδων πλήττονται εντονότερα λόγω της νησιωτικότητας από την κατάρρευση του ΕΣΥ που απεργάζεται η κυβέρνηση».

Θα απαντήσει ο Υπουργός κ. Γεωργιάδης.

Ορίστε, κύριε Παναγιωτόπουλε, έχετε τον λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, από ό,τι φαίνεται, μάλλον προλάβατε ή η ερώτηση πρόλαβε εσάς και βλέπουμε όσον αφορά το κύριο ερώτημα, που ήταν το Κέντρο Άμεσης Βοήθειας στις Κυκλάδες, το οποίο αφήσατε κάνα οκτάμηνο περίπου χωρίς ελικόπτερο, ότι το ελικόπτερο από 1η Μάρτη έχει επανέλθει. Είναι θετικό και χαιρόμαστε με αυτό, γιατί πιστεύουμε ότι μάλλον συμβάλαμε κι εμείς σε αυτό.

Πέραν τούτου, όμως, έχουμε και ένα άλλο βασικό ερώτημα, το πώς αντιμετωπίζουμε τα νησιά μας. Κατά πρώτον, πώς βλέπουμε το πρόβλημα της κάλυψης των μονίμων κατοίκων της νησιωτικής περιοχής; Και κατά δεύτερον, πώς βλέπουμε, αφού οι Κυκλάδες αποτελούν ένα συγκρότημα νησιών βαριάς τουριστικής βιομηχανίας για τη χώρα, να υπηρετούν οι υγειονομικές υποδομές των νησιών αυτών ουσιαστικά αυτόν το σκοπό; Και αυτό έχει να κάνει και με την κτηριακή υποδομή και με την υλικοτεχνική υποδομή, αλλά και με το ανθρώπινο δυναμικό. Κατά πόσον, δηλαδή, τα νοσοκομεία και της Σύρου και της Θήρας αλλά και τα υπόλοιπα είναι συγκροτημένα, στελεχωμένα, ανταποκρίνονται στις ανάγκες των μόνιμων κατοίκων, ανταποκρίνονται στις αυξημένες ανάγκες του τουριστικού φόρτου τον οποίο δέχονται ως ουσιαστικά ναυαρχίδα του τουρισμού από άποψη νησιωτικής χώρας; Και σε τελική ανάλυση, τη νησιωτική χώρα τη βλέπουμε ξεχωριστά, τη βλέπουμε ως μία οντότητα ξεχωριστή, που αντιμετωπίζει το δημογραφικό, που αντιμετωπίζει το εθνικό προϊόν, που αντιμετωπίζει συνολικά τη συγκρότηση της χώρας;

Σε αυτά τα ερωτήματα θέλω, κύριε Υπουργέ, να ακούσουμε τη γνώμη σας, την άποψή σας και τον σχεδιασμό σας, κατά βάση και πάνω απ’ όλα, για το πώς σκοπεύετε να αντιμετωπίσετε αυτή την υποδομή αυτών των νησιών. Και να συνεχίσουμε τη συζήτηση σε λίγο μετά την απάντησή σας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Κύριε Υπουργέ, έχει τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, να ξεκινήσω, αγαπητέ κύριε συνάδελφε, με τον τίτλο της ερώτησης σας: «Τα νησιά των Κυκλάδων πλήττονται εντονότερα λόγω της νησιωτικότητας από την κατάρρευση του ΕΣΥ που απεργάζονται η Κυβέρνηση». Θέλω πρώτα να απαντήσω σε αυτό.

Η Κυβέρνηση δηλαδή, εν προκειμένω, ο Υπουργός Υγείας που έχει την ευθύνη, δηλαδή εγώ, απεργάζεται, σχεδιάζει, οργανώνει -αυτό θα πει «απεργάζεται»- την κατάρρευση του ΕΣΥ! Τι συμφέρον θα είχε ένας Υπουργός ή μια κυβέρνηση, αγαπητέ κύριε συνάδελφε, να καταστρέψει το ΕΣΥ; Δηλαδή, για εμένα ως Υπουργό Υγείας, για τη σταδιοδρομία μου, θα ήταν καλό πράγμα να καταρρεύσει το ΕΣΥ; Πιστεύετε ότι θα κέρδιζα πολλές ψήφους στη βόρεια Αθήνα όπου εκλέγομαι, ή θα τελείωνα την πολιτική μου καριέρα; Προσπαθώ να εξηγήσω ότι ακόμα κι αν μας θεωρείτε απολύτως απάνθρωπα τέρατα που δεν έχουν καμμία ενσυναίσθηση για την ανάγκη να παρέχονται υπηρεσίες υγείας στους συμπολίτες τους, φαντάζομαι ότι τουλάχιστον δεν μας στερείτε τη στοιχειώδη λογική να μη στρεφόμαστε κατά του εαυτού μας.

Άρα για να μιλάμε επιτέλους στην Αίθουσα σοβαρά εγώ, ένας Υπουργός, σε ένα συνάδελφο Βουλευτή και γιατρό. Παρακαλώ πολύ να αποσύρετε τον τίτλο, ο οποίος είναι από υπερβολικός έως υπερβολικά ανόητος. Κανένας δεν απεργάζεται την κατάρρευση το ΕΣΥ. Το ΕΣΥ έχει προβλήματα – θα έρθω αμέσως σε αυτά- αλλά σχέδιο καταστροφής του δεν υπάρχει.

Και θα μου επιτρέψετε να πάρω την ευκαιρία και να πω ότι εγώ, που είμαι φιλελεύθερος πολιτικός και μου αρέσουν οι ιδιωτικές εταιρείες και ασφαλώς αποδέχομαι την ύπαρξη ιδιωτικής υγείας, σας λέω ότι δεν γνωρίζω καμμία χώρα στον κόσμο -και σίγουρα δεν θα πρότεινα να γίνει η Ελλάδα η πρώτη- που δεν παίζει το κεντρικό ρόλο στην παροχή υπηρεσιών υγείας το δημόσιο, δηλαδή το κράτος. Οι ιδιώτες πάροχοι είναι ευπρόσδεκτοι και μπορεί να δουλέψουν σε ένα σύστημα συμπληρωματικά, αλλά ποτέ δεν θα μπορέσουν οι ιδιώτες να γίνουν βασικός πυλώνας.

Και θα σας εξηγήσω το γιατί. Ο ιδιώτης στο τέλος της ημέρας, όσο αγαθές προθέσεις και να έχει, πρέπει να βγάζει κέρδος. Το κράτος, όμως, είναι υποχρεωμένο να αναλαμβάνει την ευθύνη παροχής υπηρεσιών υγείας και εκεί όπου προκαλούνται μόνο ζημίες. Άρα, ποτέ δεν μπορεί ο ιδιώτης να υποκαταστήσει το κράτος, γιατί ποτέ ο ιδιώτης δεν θα πάει να υποστεί τις ζημίες που υφίσταται το κράτος. Άρα μόνο ένας βλάξ Υπουργός Υγείας θα ήθελε να καταστρέψει το Εθνικό Σύστημα Υγείας.

Να διαφωνήσουμε τώρα για το αν τα μέτρα που παίρνουμε είναι σωστά ή θα έπρεπε να πάρουμε κάποια άλλα, για το αν προσπαθούμε να θεραπεύσουμε τα ζητήματα και εσείς έχετε μια καλύτερη ιδέα, το αποδέχομαι. Αλλά ότι απεργαζόμαστε την καταστροφή του ΕΣΥ, με συγχωρείτε, πάει πολύ! Παρακαλώ πολύ στη δευτερολογία σας να το αποσύρετε.

Επιτρέψτε μου να σας πω και ορισμένα πράγματα και κλείνω, κύριε Πρόεδρε. Ένα λεπτό θα χρειαστώ μόνο.

Αυτή την περίοδο, που αυτή η Κυβέρνηση δήθεν απεργάζεται την κατάρρευση του ΕΣΥ, κύριε Πρόεδρε, μέσω του Ταμείου Ανάκαμψης εκτελείται το μεγαλύτερο πρόγραμμα ανακαίνισης κτηριακών υποδομών τόσο των νοσοκομείων όσο και των κέντρων υγείας του ΕΣΥ ύψους πάνω από 500 εκατομμύρια ευρώ. Συγκεκριμένα, ογδόντα πέντε από τα εκατόν πέντε νοσοκομεία της χώρας ανακαινίζονται άρδην και εκατόν πενήντα επτά από τα τριακόσια δεκαοκτώ κέντρα υγείας ανακαινίζονται άρδην. Παράλληλα, έχουν δοθεί 85 εκατομμύρια ευρώ επιπλέον, δηλαδή 545, για την αγορά ιατροτεχνολογικού εξοπλισμού για τα κέντρα υγείας. Αυτό είναι το μεγαλύτερο πρόγραμμα πλήρους κτηριακής και ιατροτεχνολογικής ανακαίνισης του Εθνικού Συστήματος Υγείας από την ίδρυσή του -τόσο μεγάλο σχέδιο απεργαζόμαστε για την κατάρρευση του ΕΣΥ- και παράλληλα το έτος 2024 -και κλείνω- είναι το έτος που έχουμε προκηρύξει, προκηρύσσουμε και θα προκηρύξουμε ως το τέλος του χρόνου εξίμισι χιλιάδες μόνιμες θέσεις προσλήψεων στο Εθνικό Σύστημα Υγείας, που είναι το μεγαλύτερο ετήσιο πρόγραμμα προσλήψεων μόνιμου προσωπικού του ΕΣΥ από τη μέρα της ιδρύσεώς του.

Αυτή, δηλαδή, η Κυβέρνηση που ταυτόχρονα κατά τον Βουλευτή και γιατρό Παναγιωτόπουλο, απεργάζεται την κατάσβεση -εσείς λέτε την επιδιώκει, τη σχεδιάζει- την ίδια στιγμή, εκτελεί και υλοποιεί. Το μεγαλύτερο πρόγραμμα κτηριολογικής ανακαίνισης που έχει γίνει ποτέ στο ΕΣΥ και το μεγαλύτερο πρόγραμμα προσλήψεων. Ε, ακόμα κι αν το απεργαζόμασταν, δεν θα κάναμε προσλήψεις και ανακαινίσεις, κύριε συνάδελφε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ο κύριος συνάδελφος έχει τον λόγο για τρία λεπτά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ**: Ευχαριστώ πολύ, κύριε Πρόεδρε.

Μα, πόσο ωραία ακούγονται, κύριε Υπουργέ, έχετε και το χάρισμα του λόγου να λέτε ωραία και να τα παρουσιάζετε και ωραία, αλλά απεργάζεστε συστηματικά και μεθοδικά την κατάρρευση του ΕΣΥ.

Για πείτε μου, κύριε Υπουργέ, γιατί οκτώ μήνες πήρατε το ελικόπτερο από τη Σύρο, από τη βάση των αεροδιακομιδών και το βάλατε στο περιθώριο; Πώς εξηγείται αυτό; Για να είμαστε λίγο στα καθ’ ημάς και στην πράξη, στην καθημερινότητα, σε αυτά που συμβαίνουν, όχι με θεωρίες. Οι πολίτες των Κυκλάδων δεν είναι πολίτες δεύτερης κατηγορίας, είναι ισότιμοι με όλους τους Έλληνες και θέλουν τη σίγουρη, την ασφαλή και την ταχεία μεταφορά του περιστατικού τους.

Είδατε εχθές, στη Δονούσα, πήραν τον ασθενή από εκεί, τον πήγαν στη Νάξο, δεν υπήρχε παθολόγος, τον έφεραν στην Αθήνα και ούτω καθεξής. Δρομολόγια επί δρομολογίων.

Εμείς μέσα στα μνημόνια, όμως, το 2016 - 2019 στηρίξαμε τα νοσοκομεία της Θήρας και της Σύρου και βεβαίως, βάλαμε και ειδικότητες εκεί που δεν υπήρχαν. Τα τελευταία τρία χρόνια το Νοσοκομείο της Θήρας δεν έχει παθολόγο και καρδιολόγο και τελευταία, δεν έχει και αναισθησιολόγο. Υπάρχει ένας παιδίατρος για τεσσεράμισι χιλιάδες παιδιά. Διαθέτει μόλις είκοσι ένα γιατρούς αντί για πενήντα δύο που προβλέπει ο οργανισμός του, στους οποίους προστίθενται πέντε-έξι αγροτικοί γιατροί για να κάνουν εφημερίες από τα περιφερειακά ιατρεία του νησιού.

Λόγω του νομικού καθεστώτος του νοσοκομείου, ιδιαιτέρως της Θήρας, ξέρετε ποιο είναι, δεν γίνονται προκηρύξεις ιατρών κλάδων ΕΣΥ, αλλά ζητούνται ιδιώτες γιατροί με δελτίο, όπως ξέρετε. Λειτουργεί παθολογική κλινική χωρίς παθολόγο, μόνον με τρεις γενικούς γιατρούς και χωρίς πνευμονολόγο.

Να πω της Νάξου; Να πω της Σύρου θέλετε; Τα ίδια παντού. Της Δονούσας; Να πούμε ότι πολυδύναμα περιφερειακά ιατρεία, όπως για παράδειγμα της Δονούσας, έχουν ένα αγροτικό ιατρό και μάλιστα αλλάζουν και κάθε βδομάδα, λέει. Πάει και έρχεται ένας άλλος. Ούτε νοσοκόμα δεν υπάρχει, όχι προσωπικό παραπάνω.

Δωρήθηκε -έχω εδώ στοιχεία, όπου μπορούμε να μιλάμε με τις ώρες, αλλά δεν μας αφήνει ο Πρόεδρος πολύ, έχει και το δίκιο του- υπερσύγχρονο ασθενοφόρο το 2021 και παραμένει καθηλωμένο ελλείψει προσωπικού. Σε αχρησία, δηλαδή.

Είχα πάει την παραμονή των Χριστουγέννων στο Ασκληπιείο της Βούλας και είδα ένα κτήριο απέναντι καινούργιο. Ρώτησα τι είναι εκεί; Δεν είναι τίποτα -λέει- είναι μια δωρεά κάποιου εφοπλιστή, καλά να είναι ο άνθρωπος, το οποίο είναι κλειστό, δεν έχει λειτουργήσει ποτέ. Γιατί δεν λειτουργεί; Γιατί δεν υπάρχει προσωπικό. Ποιος απεργάζεται ή ποιος δουλεύει για το ΕΣΥ πέστε μου, για να το καταλάβω κι εγώ. Γιατί μάλλον, όπως είπατε, θα είναι ανόητο να λέμε κάτι τέτοιο.

Και να το προχωρήσουμε και παραπέρα. Βλέπετε ότι όπου κλείνει δημόσια δομή, γύρω-γύρω, αν δείτε το τετράγωνο, ανοίγουν δέκα ιδιωτικά. Με συγχωρείτε, αυτό δεν είναι ξέφτισμα του ΕΣΥ; Λέτε για τις προσλήψεις τις πολλές που κάνετε, ύστερα από δεκαπέντε χρόνια και μια θητεία που είχατε -την προηγούμενη- που δεν έγινε τίποτα κι έρχεστε τώρα να τα συσσωρεύσετε όλα μαζί, για να πείτε ότι θα κάνετε μαζικές προσλήψεις. Αναλογίζεστε πόσος κόσμος έφυγε; Αναλογίζεστε καθημερινά πόσος κόσμος συνταξιοδοτείται; Αναλογίζεστε ότι το ΕΣΥ είναι υπό κατάρρευση; Δεν νομίζω να ζούμε σε άλλη πραγματικότητα, κύριε Υπουργέ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Να τελειώσω, κύριε Πρόεδρε; Να πάμε Μύκονο, Κέα, Κύθνο; Είναι πολλά τα νησιά!

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, δεν χρειάζεται. Ευχαριστούμε πολύ, κύριε συνάδελφε, επιμένετε στο «απεργάζεστε».

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Θα κλείσω, κύριε Πρόεδρε και ευχαριστώ.

Πείτε μας, κύριε Υπουργέ, τα κίνητρα που δίνετε στη νησιωτική χώρα, το νησιωτικό ισοδύναμο να μου πείτε για να πάει γιατρός, για να πάει το υπόλοιπο προσωπικό, για να στελεχωθούν αυτές οι μονάδες και να νιώσει και εκεί ο πολίτης ισότιμος με όλους τους άλλους Έλληνες της χώρας, ώστε να μείνει αφέντης στον τόπο του και να μην έχουμε εξαγωγή Ελλήνων.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Ο κύριος Υπουργός έχει τον λόγο για τρία λεπτά για να δευτερολογήσει.

**ΣΠΥΡΙΔΩΝ - ΆΔΩΝΙΣ ΓΕΩΡΓΙΑΔΗΣ (Υπουργός Υγείας):** Λυπούμαι που δεν αποσύρατε το «απεργαζόμαστε», δικαίωμά σας! Δημοκρατία έχουμε για να έχουμε ελευθερία του λόγου.

Τώρα, ως προς τις διακομιδές δεν πιστεύω να ισχυρίζεστε σοβαρά ότι το 2015-2019 δεν γίνονται διακομιδές από τα νησιά και δεν συνέβαινε να πάνε στη Δονούσα, στη Νάξο ή από τη Νάξο στη Σύρο και από τη Σύρο στην Αθήνα; Διότι, αν θέλετε, μπορείτε να μου κάνετε ένα γραπτό ερώτημα, να σας καταθέσω όλα τα δρομολόγια 2015-2019. Τα ίδια γίνονταν. Εσείς, δεν φαντάζομαι ως Βουλευτής να μην ξέρετε ότι το θέμα των διακομιδών, το χειρίζεται το Υπουργείο Εθνικής Άμυνας και όχι το Υπουργείο Υγείας. Αυτό σίγουρα το γνωρίζετε. Επίσης, μην μου πείτε ότι δεν ξέρετε ότι πράγματι οκτώ μήνες το Υπουργείο Εθνικής Άμυνας είχε πάρει το ελικόπτερο από τη Σύρο, αλλά με παρέμβαση του Υπουργείου Υγείας το ελικόπτερο έχει επιστρέψει από την 1η Μαρτίου στη Σύρο και θα μείνει μόνιμα στη Σύρο με δικές μας ενέργειες. Άρα, πώς απεργαζόμαστε την κατάρρευση του ΕΣΥ όταν εμείς φροντίσαμε να επιστρέψει το ελικόπτερο;

Τώρα, όσον αφορά τους γιατρούς, διαβάζω την απάντηση της υπηρεσίας -ένα παράδειγμα- όπου για το Κέντρο Υγείας Μυκόνου κατά το έτος 2021-2022 εκδόθηκαν δύο προκηρύξεις για τέσσερις θέσεις ιατρών εκ των οποίων οι δύο απέβησαν άγονες. Κατά το έτος 2023 εκδόθηκε ξανά προκήρυξη για τέσσερις θέσεις γιατρών, οι οποίες ομοίως απέβησαν άγονες. Το λέω ως παράδειγμα. Δεν κάνουμε φέτος προσλήψεις.

Πρώτα από όλα, καθ’ όλη τη διάρκεια της πανδημίας το προσωπικό του ΕΣΥ αυξήθηκε κατά πολλές χιλιάδες. Με επικουρικούς, όχι με μονίμους, αλλά κατά πολλές χιλιάδες. Επίσης, σας προκαλώ να μου κάνετε μια άλλη ερώτηση αθροιστικά πόσους γιατρούς και νοσηλευτές και λοιπό προσωπικό έχει σήμερα το ΕΣΥ υπηρετούντες και πόσους είχε το 2015-2019. Είμαστε πολύ περισσότεροι σήμερα από το 2015-2019.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Δέκα χιλιάδες λιγότεροι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα όλη αυτή η φιλολογία ότι ο ΣΥΡΙΖΑ φρόντιζε το ΕΣΥ, ενώ η Νέα Δημοκρατία δεν το στηρίζει, είναι ψευδής και ως προς τον αριθμό του υπηρετούντος προσωπικού και ως προς τις δαπάνες για την υγεία που έχουν αυξηθεί περίπου 40% και προς τα διαθέσιμα μέσα και ως προς την ανακαίνιση και ως προς τα πάντα.

Τώρα, έρχομαι στο τελευταίο που με ενδιαφέρει. Κοιτάξτε, το ότι έχει προβλήματα το ΕΣΥ, βεβαίως και έχει. Εσείς γιατρός ων, έχετε να μας υποδείξετε ένα δημόσιο σύστημα υγείας του πλανήτη που δεν έχει προβλήματα; Εγώ είδα πριν από μερικές μέρες τη συνέντευξη του Βρετανού Πρωθυπουργού, του Σούνακ, σε έναν δημοσιογράφο που του λέει ο δημοσιογράφος -φαντάζομαι ότι την είδατε- κύριε Πρωθυπουργέ, η μητέρα μου έπαθε έμφραγμα ογδόντα ετών, της είπαν ότι πρέπει να πάει στο νοσοκομείο στο Μπρίστολ, πήραμε για ασθενοφόρο, αλλά δεν υπήρχε ασθενοφόρο. Ευτυχώς την πήγε αδελφή μου με το αυτοκίνητο και μετά έμεινε εφτά ώρες σε ένα ράντζο, όπου όταν μετά από εφτά ώρες έφεραν ένα μηχάνημα για να της κάνουν καρδιογράφημα, το μηχάνημα έμεινε από μπαταρία και δεν της έκαναν καρδιογράφημα και τελικά, μετά από άλλες τέσσερις ώρες -έντεκα ώρες, εν τω συνόλω αναμονής στο ράντζο- μπήκε μέσα στη μονάδα. Αυτά στο Ηνωμένο Βασίλειο! Άρα, η ιδέα ότι υπάρχει κάποιο σύστημα που όλα είναι τέλεια και όλες οι ανάγκες καλύπτονται, είναι προφανώς παραμύθια.

Όσον αφορά τα νησιά, -γιατί θέλω κι εδώ να απαντήσω- ο πρώτος νόμος για κίνητρα για τα νησιά ψηφίστηκε από το ΕΣΥ το 1982. Από την ίδρυσή του, δηλαδή, είχαμε εντοπίσει ότι είναι πρόβλημα τα νησιά, γιατί, πράγματι, δύσκολα οι γιατροί δήλωναν και τότε να πάνε στα νησιά. Έκτοτε, αυτός ο νόμος έχει αλλάξει πολλές φορές. Επτά, οκτώ φορές και τώρα θα τον αλλάξουμε ξανά και εμείς. Γιατί πάντα η πραγματικότητα μας ξεπερνάει. Στη Μύκονο γιατί δεν πάνε οι γιατροί; Για ένα βασικό λόγο, ότι το κόστος ζωής είναι πάρα πολύ μεγάλο. Είναι μεγάλο το κόστος ζωής και άρα, δεν συμφέρει τον γιατρό να πάει.

Κι ερχόμαστε τώρα στο προκείμενο. Στο νομοσχέδιο που βγαίνει σε δημόσια διαβούλευση -ελπίζω εντός της εβδομάδας- έχουμε βάλει μεταξύ των άλλων μια διάταξη, όπου επιτρέπουμε στους γιατρούς του ΕΣΥ, αφού θα έχουμε εκπληρώσει όλο τους το ωράριο στο ΕΣΥ, να δουλεύουν και για ιδιωτικό έργο με μπλοκάκι και να κερδίζουν επιπλέον χρήματα, παρέχοντας υπηρεσίες υγείας νόμιμα. Παραδείγματος χάριν, στη Μύκονο, ο παιδίατρος που θα πάει, να παίρνει τον μισθό του παιδιάτρου του ΕΣΥ, αλλά μπορεί να έχει την ιδιωτική του πελατεία το απόγευμα στο νησί.

Τι πιστεύετε εσείς; Πότε έχουμε περισσότερες πιθανότητες να δεχτεί κάποιος παιδίατρος να πάει; Όταν είναι πλήρους και αποκλειστικής απασχόλησης στο ΕΣΥ και δεν μπορεί να βγάλει από πουθενά αλλού νόμιμα χρήματα ή τώρα που θα του δώσουμε τη δυνατότητα να επιτελεί και ιδιωτικό έργο και να έχει επιπλέον εισόδημα από αυτό; Εγώ πιστεύω το δεύτερο.

Άρα μπορώ να ακούσω τον αντίλογο τον δικό σας, γιατί μέχρι τώρα το μόνο που έχω ακούσει –και κλείνω με αυτό, κύριε Πρόεδρε- ως πρόταση από τον ΣΥΡΙΖΑ είναι να διπλασιάσουμε –λέει- τους μισθούς του ΕΣΥ. Εγώ θα σας έλεγα να τους τριπλασιάσουμε. Και γιατί μόνο να τους τριπλασιάσουμε; Να τους τετραπλασιάσουμε.

Απλώς, σας λέω για να έχουμε μια τάξη μεγέθους ότι στο ΕΣΥ δίνουμε για μισθό -μόνο για μισθό- 3 δισεκατομμύρια τον χρόνο. Ο ΕΝΦΙΑ συλλέγει 2,7 δισεκατομμύρια και οι φόροι στους ελεύθερους επαγγελματίες είναι περίπου 300 εκατομμύρια. Άρα αυτό που εισηγείσθε, δεν είναι να διπλασιάσουμε τους μισθούς του ΕΣΥ. Εισηγείσθε να διπλασιάσουμε τον ΕΝΦΙΑ και τους φόρους στους ελεύθερους επαγγελματίες για να βρούμε τα 3 δισεκατομμύρια να πληρώσουμε τον διπλάσιο μισθό στο ΕΣΥ.

Και επειδή απ’ ότι θυμάμαι το 2015-2019 που κυβερνούσατε δεν κάνατε καμμία αύξηση στους γιατρούς του ΕΣΥ ούτε στο λοιπό προσωπικό –μηδέν, αντίθετα ο κ. Μητσοτάκης έχει κάνει 20% αύξηση- ας έχουμε και μια συστολή. Αν ήταν τόσο εύκολο να διπλασιάσετε τους μισθούς του ΕΣΥ, γιατί δεν το κάνατε εσείς πέντε χρόνια; Και μη μου πείτε πάλι ότι φταίει η τρόικα και το μνημόνιο. Η τρόικα και το μνημόνιο δεν θα σας έλεγε να μην τα δώσετε. Σας έλεγε πού θα τα βρείτε. Αυτή είναι η διαφορά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, σταματήστε να λαϊκίζετε. Εάν θα μου πει ξανά κάποιος να διπλασιάσουμε τους μισθούς του ΕΣΥ, θα το συνοδεύσει με την πρότασή του ποιο φόρο θα αυξήσουμε ή ποια δαπάνη θα κόψουμε κατά 3 δισεκατομμύρια ευρώ. Τόσο απλά. Όλα τα άλλα είναι στυγνός λαϊκισμός και μην αρχίσουν οι απ’ ευθείας αναθέσεις, τα Ραφάλ, οι φρεγάτες και διάφορες τέτοιες μπούρδες. Συγκεκριμένα πείτε: Στον κωδικό του προϋπολογισμού τόσο να αυξήσετε αυτόν τον φόρο τόσο. Έτσι γίνεται η δουλειά στην πολιτική.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ευχαριστούμε πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, ο Βουλευτής κ. Νικόλαος Παναγιωτόπουλος ζητεί άδεια ολιγοήμερης απουσίας στο εξωτερικό από 14 έως 17 Μαρτίου 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Θα συνεχίσουμε με την τέταρτη με αριθμό 761/26-2-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας,με θέμα: «Για την ασφαλή και απρόσκοπτη λειτουργία του Γενικού Νοσοκομείου Χανίων, του Κέντρου Ψυχικής Υγείας και του ΕΚΑΒ της Περιφερειακής Ενότητας (ΠΕ) Χανίων».

Παρακαλώ πολύ, κύριε συνάδελφε, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, εδώ και ένα χρόνο στην Κρήτη σε όλους τους νομούς και τις πόλεις πραγματοποιούνται πρωτοφανή, μεγαλειώδη σε όγκο και παλμό συλλαλητήρια για την υπεράσπιση της αποκλειστικά δημόσιας δωρεάν υγείας, σύγχρονης, αναβαθμισμένης, με αποκλειστική χρηματοδότηση από τον κρατικό προϋπολογισμό για την κάλυψη των σύγχρονων αναγκών των κατοίκων της περιοχής.

Είπαν ένα πολύ μεγάλο «όχι» στην πολιτική σας, στην πολιτική της εμπορευματοποίησης και ιδιωτικοποίησης της υγείας. Στις 8 Φλεβάρη πραγματοποιήθηκε στα Χανιά με τον λαό να μην αποδέχεται -μιλάμε για χιλιάδες λαού- το νοσοκομείο του να λειτουργεί σε απαράδεκτες συνθήκες για τους ασθενείς και το ιατρικό νοσηλευτικό προσωπικό, οι οποίες είναι σε συνέχεια των προηγούμενων κυβερνήσεων στο ζήτημα της δημόσιας υγείας.

Πρόκειται για ένα νοσοκομείο τραγικά υποστελεχωμένο με το 50% του προσωπικού όλων των ειδικοτήτων που προβλέπει ο ήδη ελλιπής και απαρχαιωμένος οργανισμός του με αποκορύφωμα κλινικές να μην μπορούν να λειτουργήσουν, όπως η μία από τις δύο χειρουργικές, τα έξι νέα κρεβάτια της ΜΕΘ δωρεά του Ιδρύματος Νιάρχου, καθώς και η ογκολογική - αιματολογική κλινική που δουλεύει με προσωπικό ασφαλείας.

Πρόκειται για μια κατάσταση που οδηγεί στη σωματική και ψυχική εξόντωση του προσωπικού. Το 50% από το υφιστάμενο προσωπικό εργάζεται με ελαστικές εργασιακές σχέσεις δουλεύοντας υπό καθεστώς ομηρίας και αποχωρεί με την πρώτη ευκαιρία αναζητώντας κάτι καλύτερο. Οι ελάχιστοι μόνιμοι υγειονομικοί που έχουν παραμείνει είναι προσωπικό προχωρημένης ηλικίας, κουρασμένο, στα όρια της κατάρρευσης. Οι χρωστούμενες άδειες και τα ρεπό, τα εξαντλητικά ωράρια και η υπερεφημέρευση αποτελούν την καθημερινότητά τους. Ως το τέλος του 2024 αναμένεται κύμα συνταξιοδοτήσεων με κίνδυνο το κλείσιμο ολόκληρων τμημάτων, όπως το ακτινολογικό, το οποίο θα έχει τέσσερις συνταξιοδοτήσεις.

Η κατάσταση αυτή δημιουργεί δυσλειτουργίες σε κλινικές, όπως η ψυχιατρική που λειτουργεί με τρεις ψυχιάτρους. Ήδη έχει γίνει περικοπή κλινών από είκοσι εννιά σε δεκατέσσερις μέχρι να ολοκληρωθεί η νέα κλινική το 2028 καλώς εχόντων των πραγμάτων που γίνεται με χρηματοδότηση από το κληροδότημα Μαλινάκη. Είναι συγκεκριμένη χρηματοδότηση.

Και μέχρι τότε τι θα γίνει; Μπαλώματα και σε αυτή την περίπτωση με κίνδυνο για τη ζωή των παιδιών που θα χρειαστούν ένα επείγον χειρουργείο. Η παιδοχειρουργική κινδυνεύει με κλείσιμο μετά και την παραίτηση της μίας από τις δύο παιδοχειρουργούς ως αποτέλεσμα των απαράδεκτων «εντέλλεσθε» των διοικήσεων των νοσοκομείων και της 7ης ΥΠΕ. Τα ΤΕΠ λειτουργούν με επικουρικούς γιατρούς, ενώ το Κέντρο Ψυχικής Υγείας Χανίων διαθέτει τους δύο ψυχιάτρους για όλο τον νομό, ενώ δεν έχει παιδοψυχίατρο εδώ και αρκετούς μήνες με ανυπολόγιστες συνέπειες για γονείς και παιδιά.

Ταυτόχρονα, υπάρχουν πολύ σοβαρές ελλείψεις και στο προσωπικό των υπόλοιπων ειδικοτήτων. Είναι ο τομέας του ΕΚΑΒ Χανίων που εξακολουθεί να λειτουργεί οριακά. Αυτή τη στιγμή τα τριάντα δύο πληρώματα που αντιστοιχούν σε τρία ασθενοφόρα προσπαθούν να καλύψουν ανάγκες, βάρδιες και εφημερίες που οριακά φτάνουν για την πόλη των Χανίων, όχι όμως για ολόκληρη την περιφερειακή ενότητα Χανίων.

Σας ρωτάμε, λοιπόν, κύριε Υπουργέ: Ποια μέτρα προτίθεται να πάρει η Κυβέρνηση, έτσι ώστε, πρώτον, να προσληφθεί με ταυτόχρονη προκήρυξη όλων των κενών οργανικών θέσεων στο Γενικό Νοσοκομείο το Κέντρο Υγείας, το Κέντρο Ψυχικής Υγείας και το ΕΚΑΒ Χανίων το απαραίτητο μόνιμο υγειονομικό προσωπικό και λοιπό προσωπικό όλων των κλάδων ειδικοτήτων πλήρους και αποκλειστικής απασχόλησης με ουσιαστικές αυξήσεις μισθών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Σας ευχαριστούμε πολύ, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Και δεύτερον -και κλείνω με αυτό- να μονιμοποιηθεί χωρίς όρους και προϋποθέσεις όλο το επικουρικό και με όλα τα είδη συμβάσεων προσωπικό και να επικαιροποιηθεί με βάση τις σύγχρονες ανάγκες ο απαρχαιωμένος ελλιπής οργανισμός του νοσοκομείου.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Έχετε τον λόγο, κύριε Υπουργέ, για την πρωτολογία σας για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πριν σας απαντήσω επακριβώς στην ερώτησή σας, κύριε συνάδελφε, θα σας ευχαριστήσω γιατί με προτιμάτε σταθερά σχεδόν κάθε Δευτέρα. Δεν το λέωειρωνικά. Το λέω πραγματικά. Μην παρεξηγηθώ. Ίσα-ίσα όλες οι ερωτήσεις είναι σωστές, δυστυχώς. Μακάρι να μην ήταν.

Θέλω κι εγώ να σας κάνω μια ερώτηση, αν έχετε εξήγηση γιατί οι γιατροί προτιμούν τον ιδιωτικό τομέα που εσείς δεν τον πιστεύετε καθόλου. Τι είναι αυτό που οδηγεί, δηλαδή, μαζικά τους γιατρούς να προτιμούν τον ιδιωτικό τομέα από το δημόσιο; Και τι καλύτερο έχει ο ιδιωτικός τομέας από το δημόσιο; Κλείνω την παρένθεση.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Πάμε, λοιπόν, στο Νοσοκομείο Χανίων. Η υπηρεσία μας εξετάζει κάθε εισήγηση ή πρόταση που υποβάλλεται από τους αρμόδιους φορείς ΔΥΠΕ και νοσοκομεία με στόχο την αναβάθμιση των παρεχόμενων υπηρεσιών υγείας στα νοσοκομεία, λαμβάνοντας πάντα υπ’ όψιν επιμέρους παραμέτρους, όπως γεωγραφικές ιδιαιτερότητες, προκειμένου να καλύπτονται όσο το δυνατόν καλύτερα οι ανάγκες των ασθενών.

Ειδικότερα, λοιπόν, σας γνωρίζουμε ότι ο οργανισμός -λέει για τον οργανισμό- λειτουργίας του Γενικού Νοσοκομείου Χανίων «Άγιος Γεώργιος» είναι επικαιροποιημένος, καθώς εκδόθηκε το τέλος του 2018 και ισχύει μέχρι σήμερα.

Πέραν τούτου, σας πληροφορώ δεν έχει περιέλθει στην υπηρεσία μας καμμία άλλη εισήγηση ή πρόταση από τους αρμόδιους φορείς ΔΥΠΕ ή νοσοκομείο που να αφορά σε κατάρτιση νέου οργανισμού λειτουργίας του Γενικού Νοσοκομείου Χανίων.

Άρα, όσον αφορά τον οργανισμό δεν τίθεται ζήτημα αλλαγής του. Ο οργανισμός φτιάχτηκε μόλις το τελευταίο έτος επί διακυβέρνησης ΣΥΡΙΖΑ με Υπουργό Υγείας Αναπληρωτή τον κ. Πολάκη, Βουλευτή Χανίων. Άρα, εικάζω ότι ήξερε ως γιατρός και Βουλευτής Χανίων τι έπρεπε να βάλει στον οργανισμό του νοσοκομείου του και πραγματικά δεν θέλω να πιστέψω ότι τα έχει κάνει μπάχαλο. Άρα, προφανώς ο οργανισμός είναι σωστός και δεν τίθεται θέμα αναθεώρησης. Τώρα, βέβαια, που το σκέφτομαι ξανά αφού τον έχει κάνει ο Πολάκης μάλλον πρέπει να το ξανασκεφτώ.

Πάμε τώρα συγκεκριμένα στην 7η ΥΠΕ. Με τον αριθμό 37 του ν.4950/2022 έχει καθοριστεί ως καταληκτική ημερομηνία η τροποποίηση των οργανισμών η τάδε του μηνός. Και είπαμε για το γενικό νοσοκομείο –δεν θέλω να σας το διαβάσω- δεν υπάρχει τέτοια συζήτηση.

Αναφορικά με την ενίσχυση των παιδοψυχιατρικών υπηρεσιών –το δεύτερο σκέλος της ερωτήσεως- που παρέχονται από τα νοσοκομεία ευθύνης μας με ιατρούς ειδικότητας ψυχιατρικής παιδιών και εφήβων κατά την περίοδο του Ιανουαρίου του 2020 έως και σήμερα κατόπιν σχετικών εγκριτικών αποφάσεων προκηρυχθήκαν συνολικά εννέα θέσεις ειδικότητας ψυχιατρικής παιδιών και εφήβων στα νοσοκομεία της 7ης ΥΠΕ Κρήτης για την ενίσχυση των δομών ψυχικής υγείας παιδιών και εφήβων, από τις οποίες οι επτά –εννέα προκηρύχθηκαν- απέβησαν άγονες. Πραγματοποιήθηκε ένας διορισμός στο Πανεπιστημιακό Νοσοκομείο Ηρακλείου στην παιδοψυχιατρική κλινική και μια βρίσκεται σε διαδικασία κρίσης αν θα καταληφθεί από υφιστάμενο προσωπικό. Δηλαδή, ο επικουρικός έχει πάει να γίνει μόνιμος. Και θα σας δώσω και τις προσκλήσεις πολύ αναλυτικά.

Επιπλέον, η παιδοψυχιατρική κλινική αναγνωρίστηκε ως κατάλληλο κέντρο εκπαίδευσης ειδικευόμενων γιατρών για την ειδικότητα της ψυχιατρικής παιδιού και εφήβου. Η Περιφέρεια Κρήτης εξέδωσε τη 18η Ιανουαρίου του 2024 προτάσεις για άποψη ειδικότητας ψυχιατρικής παιδιού και εφήβου για την κάλυψη δύο θέσεων ειδικευομένων, οι οποίοι θα ενισχύσουν το έργο της κλινικής. Το χρονικό διάστημα υποβολής είναι έως 31 Ιανουαρίου του 2024 και τώρα εκκρεμεί η τοποθέτηση των ειδικευομένων. Έχουμε συμμετοχή. Θα καλυφθούν οι δύο θέσεις των ειδικευομένων.

Τώρα, στο ΕΚΑΒ, στον τομέα ΕΚΑΒ Χανίων υπηρετούν τριάντα οκτώ ενεργοί διασώστες και πληρώματα ασθενοφόρου. Η επιχειρησιακή δύναμη είναι από τρία έως τέσσερα ασθενοφόρα ανά βάρδια ανάλογα με τις ανάγκες. Επιπλέον, για τις εργάσιμες μέρες της εβδομάδας η οργάνωση «Το Χαμόγελο του Παιδιού» διαθέτει επίσης στελεχωμένο ασθενοφόρο - μονάδα νεογνών, το οποίο συντονίζει το ΕΚΑΒ. Θέλω να ευχαριστήσω ιδιαίτερα το «Χαμόγελο του Παιδιού» γι’ αυτό και για πολλά άλλα που κάνει στην Ελλάδα. Επιπροσθέτως, στην Περιφερειακή Ενότητα Χανίων λειτουργεί και ο τομέας του ΕΚΑΒ Αποκόρωνα με ένα ασθενοφόρο ανά βάρδια για επτά μέρες την εβδομάδα.

Άρα, τα όποια κενά σε προσωπικό που υπάρχουν οφείλονται πάλι στο ότι εμείς προκηρύσσουμε τις θέσεις τις μόνιμες, αλλά δεν έχουμε συμμετοχή στις σχετικές προσκλήσεις. Άρα επανερχόμαστε -για να μην επαναλαμβάνω τα ίδια- στην προηγούμενη συζήτηση με τον κύριο συνάδελφο από τον ΣΥΡΙΖΑ. Τι πρέπει να κάνουμε για να καταστεί η θέση του γιατρού του ΕΣΥ περισσότερο ελκυστική; Αυτό είναι ένα πραγματικό ερώτημα.

Η δική μας απάντηση σε αυτό το ερώτημα είναι η αύξηση του εισοδήματός τους μέσω των απογευματινών χειρουργείων και μέσω της δυνατότητας παροχής ιδιωτικού έργου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε συνάδελφε, έχετε τρία λεπτά για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Υποθέτω, κύριε Υπουργέ, ότι μου απευθύνατε το αρχικό ερώτημα στην τοποθέτησή σας εν είδει αστείου. Γιατί να προτιμούν –λέτε- τον ιδιωτικό τομέα;

Να σας ρωτήσω το εξής; Ξέρετε πόσα είναι τα εκκρεμή χειρουργεία σε όλη την Περιφέρεια Κρήτης στα δημόσια νοσοκομεία; Πάνω από δέκα χιλιάδες. Και ποια ήταν η λύση που δώσατε; Να φτιάξετε τα απογευματινά χειρουργεία. Όταν, λοιπόν, για μια σκωληκοειδίτιδα στο δημόσιο νοσοκομείο το απογευματινό χειρουργείο θα κοστίζει δύο χιλιάδες ευρώ -λέω τώρα, δεν ξέρω πόσο ακριβώς κοστίζει- και στον ιδιωτικό τομέα μπορεί να κοστίζει πέντε χιλιάδες, προφανώς ο ασθενής θα προτιμήσει το δημόσιο νοσοκομείο και όχι το ιδιωτικό.

Θα σας πω, όμως, το εξής: Ξέρετε πόσο τοις εκατό έχουν αυξηθεί τα ιδιωτικά χειρουργεία στην Κρήτη; Πάνω από 30%, γιατί ακριβώς δεν λειτουργούν τα δημόσια χειρουργεία, διότι δεν υπάρχουν αναισθησιολόγοι. Ποιο νοσοκομείο να πιάσουμε; Του Ηρακλείου, των Χανίων, του Ρεθύμνου, του Λασιθίου; Άρα, λοιπόν, προτιμάει να πάει ο άλλος για να σώσει τη ζωή του και ας δώσει τα 1.000 ευρώ, ας δώσει τα 2.000 ευρώ. Έτσι είναι.

Θα περίμενα να μου πείτε για την προκήρυξη η οποία έχει γίνει των πενήντα οκτώ θέσεων ειδικευομένων γιατρών. Δεν ξέρω γιατί δεν μου το είπατε. Θα τα πείτε –υποθέτω- στη δευτερολογία σας, αλλά μην τα λέτε τμηματικά. Να τα λέτε όλα μαζί για να λαμβάνω και εγώ υπ’ όψιν μου αυτά τα οποία λέτε στην πρωτολογία σας.

Θα πω, όμως, γι’ αυτήν την προκήρυξη, γιατί είναι γνωστή. Δεν μπορώ να την αποφύγω στη δευτερολογία μου. Από τις πενήντα οκτώ θέσεις ειδικευμένων γιατρών, οι δεκατέσσερις είναι για το νοσοκομείο Χανίων. Μία από τα ίδια με τις προηγούμενες προκηρύξεις. Οι θέσεις που προκηρύχθηκαν είναι πολύ λιγότερες από τις κενές. Σύνολο οργανικών θέσεων διακόσιες δεκατέσσερις και οι κενές εξήντα εννέα. Είναι το 32%. Αν μιλήσουμε για τις πραγματικές ανάγκες του νοσοκομείου, τότε χρειάζονται πολύ περισσότερες. Αν υποθέσουμε ότι αποδέχονται όλοι τη θέση, δεν αναπληρώνουν ούτε καν τις αποχωρήσεις των τελευταίων δύο ετών. Πιθανότατα αρκετές θα βγουν και πάλι άγονες, αφού δεν προκηρύσσεται ταυτόχρονα το σύνολο των κενών με κίνητρα.

Γιατί αγνοείτε τη λογική των κινήτρων, που σημαίνει τι; Μισθολογική αναβάθμιση. Να αυξήσετε τους μισθούς. Βελτιώστε τις εργασιακές συνθήκες στα νοσοκομεία.

Πού θα βρείτε χρήματα; Δώσατε 9 δισεκατομμύρια ευρώ για σαράντα F-35. Εννιά δισεκατομμύρια! Έχετε πενήντα οκτώ φοροαπαλλαγές στους εφοπλιστές. Έχετε αναβαλλόμενο φόρο στους τραπεζίτες. Τους έχετε δώσει «τα άντερά τους» -με συγχωρείτε για τη φράση- και μου λέτε πού θα βρείτε λεφτά για να αυξήσετε μισθούς στους γιατρούς, για να αυξήσετε το αφορολόγητο όριο στους ελεύθερους επαγγελματίες, για να αυξήσετε τον βασικό μισθό στις πραγματικές ανάγκες που έχει σήμερα ένας εργαζόμενος;

Και δεν είναι μόνο ότι η προκήρυξη δεν φτάνει για να καλύψει το σύνολο των αναγκών. Δεν περιλαμβάνει παθολόγους, για παράδειγμα. Γιατί; Και μάλιστα, σε λίγο συνταξιοδοτούνται όσοι έχουν απομείνει και στις δύο παθολογικές.

Είναι ενδεικτικό ότι το Γενικό Νοσοκομείο Χανίων πρόσφατα εξοπλίστηκε με μηχανήματα σύγχρονης τεχνολογίας. Είναι τα πέντε κρεβάτια ΜΕΘ του Ιδρύματος «Σταύρος Νιάρχος», τα οποία είναι υπερσύγχρονα και βρίσκονται σε ξεχωριστή πτέρυγα και παραμένουν κενά εδώ και μεγάλο χρονικό διάστημα γιατί δεν επαρκεί το προσωπικό να τα καλύψει. Αυτά τα τμήματα, όπως τα χειρουργεία ή οι ΜΕΘ, απαιτούν υψηλά καταρτισμένο προσωπικό, ειδικά εκπαιδευμένο, με μόνιμη σύμβαση εργασίας και όχι εξάμηνης, οκτάμηνης, εννιάμηνης απασχόλησης.

Διαπιστώνεται, επίσης, μεγάλη έλλειψη ειδικευομένων γιατρών όλων των ειδικοτήτων, αλλά και ενδιαφερομένων να καλύψουν τις λιγοστές θέσεις που προκηρύσσονται, γιατί είναι ναρκοθετημένες. Οι ίδιοι οι εργαζόμενοι τα λένε αυτά, δεν τα λέει το ΚΚΕ. Κανείς δεν πρόκειται να στελεχώσει τμήματα που οι κενές θέσεις είναι δέκα, αλλά προκηρύσσεται μία, με προδιαγεγραμμένη την εξάντληση και μάλιστα, με τεράστια ευθύνη αν κάτι δεν πάει καλά. Κανείς δεν θέλει να εκπαιδευτεί σε ένα νοσοκομείο που οι διευθυντές κάνουν τη δουλειά του ειδικευόμενου αντί να εκπαιδεύουν τους ειδικευόμενους. Ποιος γιατρός ή νοσηλευτής θέλει να έρθει να εργαστεί στο οποιοδήποτε νοσοκομείο και να ζήσει σε μια πόλη με έλλειψη κατοικιών, με απλησίαστα ενοίκια, χωρίς παιδικό σταθμό στον προαύλιο χώρο του νοσοκομείου, χωρίς τίποτα;

Να, λοιπόν. Δώστε κίνητρα, καλύψτε βασικές λαϊκές ανάγκες για να δείτε πώς θα δεχτούν οι γιατροί να έρθουν στα νοσοκομεία.

Το ΚΚΕ, κύριε Υπουργέ, βρίσκεται στον αντίποδα των σχεδιασμών της Κυβέρνησης που φέρνει τα νοσοκομεία σε αδιέξοδο με λουκέτα, συγχωνεύσεις, αποδεκατισμένα δημόσια κέντρα υγείας από βασικές ιατρικές ειδικότητες και με ένταση της επιχειρηματικής δράσης.

Αυτό που έχω να σας πω είναι ότι η υγεία είναι κοινωνικό αγαθό, δεν είναι εμπόρευμα. Αυτό, λοιπόν, το σύνθημα απηχεί στις διαθέσεις χιλιάδων Κρητικών που διαδήλωσαν και διαδηλώνουν εδώ και έναν χρόνο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, φτάσατε τα έξι λεπτά.

Ελάτε, κύριε Υπουργέ. Ξέρω ότι δεν θέλετε το σύστημα του Ευρωκοινοβουλίου, αλλά προσπαθήστε εντός τριών λεπτών να ολοκληρώσετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν πειράζει, κύριε Πρόεδρε. Καλά κάνατε και αφήσατε τον κύριο συνάδελφο. Άλλωστε είναι αξιοπρεπέστατος.

Κύριε συνάδελφε, χαίρομαι πάρα πολύ για τη συζήτηση που κάνουμε, μήπως –τελικά- βγάλουμε άκρη. Διαφωνούμε προφανώς, αλλά μπορούν οι πολίτες να ακούσουν και να καταλάβουν τι λέμε.

Λέτε εσείς: «Διπλασιάστε τους μισθούς του ΕΣΥ και πάρτε χρήματα από τα 9 δισεκατομμύρια ευρώ που δώσατε για τα F-35». Απάντηση: Για τα F-35 έχουμε δώσει 0 ευρώ. Δεν μπορούμε να βρούμε 9 δισεκατομμύρια ευρώ από το 0. Για τα F-35 συγκεκριμένα έχουμε στείλει μια επιστολή –LOR λέγεται- στην κυβέρνηση των Ηνωμένων Πολιτειών που τους λέμε ότι προτιθέμεθα να τα αγοράσουμε. Πότε θα τα αγοράσουμε; Σε πέντε χρόνια από σήμερα. Πώς θα τα πληρώσουμε; Με πρόγραμμα συγχρηματοδότησης που επιδοτεί η κυβέρνηση των Ηνωμένων Πολιτειών τη χώρα που τα παίρνει.

Άρα, αν προσδοκάτε να πάρετε 3 δισεκατομμύρια ευρώ από τα 9 δισεκατομμύρια ευρώ των F-35, μόλις βρήκατε 0 ευρώ. Όμως, οι γιατροί και το υπόλοιπο προσωπικό δεν μπορούν να πάρουν 0. Πρέπει να πάρουν πραγματικά ευρώ. Αυτή είναι η διαφορά μεταξύ της φαντασίας και της πραγματικότητας.

Δεύτερη πρόταση: «Πάρτε από τον αναβαλλόμενο φόρο των τραπεζών», είπατε. Ο αναβαλλόμενος φόρος των τραπεζών που πρωτοθεσπίστηκε επί κυβερνήσεως Σαμαρά-Βενιζέλου, επικρίθηκε τότε από τον Συνασπισμό Ριζοσπαστικής Αριστεράς για να επεκταθεί και να ξανανομοθετηθεί επί Συνασπισμού Ριζοσπαστικής Αριστεράς και του Υπουργού Τσακαλώτου. Ο αναβαλλόμενος φόρος μπήκε για έναν πολύ απλό λόγο, διότι το ελληνικό τραπεζικό σύστημα πήγαινε για κατάρρευση, άρα θα χάναμε όλοι οι Έλληνες όλες τις καταθέσεις μας και συμφωνήθηκε με την Ευρωπαϊκή Επιτροπή ένας τρόπος να πάνε αυτοί οι φόροι σε διάρκεια χρόνου για να σωθούν οι τράπεζες και άρα οι καταθέσεις μας.

Άρα, πάλι κανένας δεν μπορεί να πειράξει τον αναβαλλόμενο φόρο γιατί αν πας να πειράξεις του κουμπάκι που λέει «αναβαλλόμενος φόρος», κλείνουν οι τράπεζες. Δεν φαντάζομαι κάποιος να το θέλει αυτό. Καλά, εσάς δεν σας νοιάζει, κομμουνιστές είστε. Μιλάω για τους υπόλοιπους. Άρα, κάποιοι έλεγαν ότι θα πάρουμε λεφτά από τον αναβαλλόμενο φόρο, το ακούσαμε, κύριε Πρόεδρε, το ’12-’14 που μας βρίζανε και μετά έκαναν ακριβώς το ίδιο γιατί δεν υπήρχε κανένας άλλος τρόπος.

Ποιο ήταν το τρίτο που είπατε; Είπατε F-35, δεν υπάρχουν λεφτά. Αναβαλλόμενος φόρος, δεν υπάρχουν λεφτά. Το τρίτο είναι οι εφοπλιστές.

Θα σας πω μια διδακτική ιστορία που την έζησα ως Υπουργός Ναυτιλίας το ’11. Ήταν το πρώτο Υπουργείο που ανέλαβα. Για την ακρίβεια, ήμουν Υφυπουργός Ανάπτυξης, Ανταγωνιστικότητας και Ναυτιλίας με αρμοδιότητα τη ναυτιλία.

Τότε ο Τόνι Μπλερ, Πρωθυπουργός των Εργατικών στο Ηνωμένο Βασίλειο, είχε τη φαεινή ιδέα –ευτυχώς για εμάς, θα τον ευχαριστούμε για πάντα- να βάλει έκτακτο φόρο σε όλους τους εφοπλιστές στο Σίτι του Λονδίνου. Ήταν το 2010-2011. Τι συνέβη τότε; Έφυγαν όλοι από το Λονδίνο και ήλθαν στον Πειραιά. Στην πρώτη μου επίσκεψη στο Λονδίνο το 2011 η εφημερίδα των «Lloyd» με ρώτησε εάν σκοπεύουμε να βάλουμε φόρο στους εφοπλιστές. Γιατί με ρωτάγανε και ξεροστάλιαζαν οι δημοσιογράφοι; Μήπως έλεγα «θα βάλουμε φόρο» και ξαναγυρίσουν στην Αγγλία! Διότι, εν τω μεταξύ, είχαν βγει οι Εργατικοί και λέγανε: «Συγγνώμη, τον καταργούμε τον φόρο, δεν είχαμε καταλάβει». Φυσικά, οι εφοπλιστές είχαν φύγει.

Θα σας το πω όπως κάποτε το είχε πει η κ. Κανέλλη στη Βουλή. Της εύχομαι πολλά περαστικά. Της είχα απαντήσει εγώ μ’ αυτό που θα σας πω τώρα. Είχε πει η κ. Κανέλλη «να βάλετε φόρο στους εφοπλιστές και μη μας πείτε ότι έχουν προπέλες που φεύγουν και σημαίες που αλλάζουν, δεν μας νοιάζει». Μάλιστα. Τα καράβια έχουν προπέλες που ταξιδεύουν και σημαίες που αλλάζουν. Άρα, φόρος στους εφοπλιστές κατά τον τρόπο που λέτε καμμία Κυβέρνηση δεν μπορεί να βάλει. Ξέρετε πώς αλλάζει σημαία ένα καράβι; App έχουν εδώ. Την ώρα που το λέτε πατάνε ένα κουμπάκι κι έχει αλλάξει η σημαία. Τόσο γρήγορα αλλάζει σημαία το καράβι. Άρα και από τους εφοπλιστές 0 λεφτά θα πάρετε. Άρα, έχετε πει ότι θα βρείτε 3 δισεκατομμύρια ευρώ για να πληρώσετε τους γιατρούς του ΕΣΥ από τα 0 των F35, από τα 0 του αναβαλλόμενου φόρου και από τα 0 των εφοπλιστών. Συγχαρητήρια. Μόλις οι γιατροί μας πήραν 0 λεφτά. Γι’ αυτό σας λέω, άλλο η θεωρία, άλλο η πράξη.

Πάμε και στο τελευταίο τώρα. Είπατε σωστά ότι μέσα στην πανδημία αυξήθηκαν 30% τα χειρουργεία στον ιδιωτικό τομέα. Αληθές εστί. Κι εμένα με απασχολεί αυτό. Πού το αποδώσατε; Στο ότι δεν έχουμε γιατρούς και αναισθησιολόγους. Λάθος. Έχουμε περισσότερους γιατρούς και αναισθησιολόγους σήμερα από ό,τι το 2020. Περισσότερους, όχι λιγότερους. Γιατί έχουν φύγει τα χειρουργεία; Ακούστε γιατί έφυγαν. Κατά τη διάρκεια της πανδημίας, όταν τα δημόσια νοσοκομεία κλείσανε για τον COVID, έστελναν όλους τους ασθενείς στον ιδιωτικό τομέα για να μην πηγαίνουν και κολλάνε COVID. Όταν άνοιξαν ξανά τα νοσοκομεία, πάρα πολλοί ασθενείς έχοντας γνωρίσει την εξυπηρέτηση στον ιδιωτικό τομέα αποφάσισαν να συνεχίσουν τον βίο τους στον ιδιωτικό τομέα. Και μετακινήθηκε αυτός ο κόσμος προς τα εκεί. Τι λέμε τώρα εμείς οι κακοί; Λέμε: «Ωραία, αντί να πας να δώσεις 5.000 ή 4.000 ευρώ στον ιδιωτικό τομέα για μια επέμβαση, δεν είναι καλύτερο να δώσεις 1.000 ευρώ στο ΕΣΥ;». Εσείς τώρα που υποτίθεται ότι είστε υπέρ του ΕΣΥ και κατά των ιδιωτών φωνάζετε να μην το κάνω. Δηλαδή, να κάνω τι; Να εξακολουθήσουν να πηγαίνουν στον ιδιωτικό τομέα για 5.000 ευρώ; Δηλαδή, εσείς οι κομμουνιστές εργάζεστε για τους κλινικάρχες. Κι εγώ, ο υποτιθέμενος φίλος των κλινικαρχών, εργάζομαι για το ΕΣΥ. Ποιος από τους δυο μας τώρα υπηρετεί καλύτερα το δημόσιο σύστημα. Εγώ που θεσμοθετώ τα απογευματινά χειρουργεία και παίρνω πελατεία από τις ιδιωτικές κλινικές και τα μεταφέρω στο δημόσιο σύστημα προς τα πίσω ή εσείς που λέτε σε όλους αυτούς «συνεχίστε να πηγαίνετε στα ιδιωτικά νοσοκομεία». Για να καταλάβει ο κόσμος.

Κλείνω, κύριε Πρόεδρε, με μια είδηση. Πριν από λίγο εστάλη στο Εθνικό Τυπογραφείο προς δημοσίευση η κοινή μας υπουργική απόφαση, Υπουργείου Υγείας, Υπουργείου Οικονομικών για τα απογευματινά χειρουργεία που σημαίνει ότι στα επόμενα δύο με τρία εικοσιτετράωρα θα πάρει ΦΕΚ που σημαίνει ότι αμέσως μετά ξεκινάνε τα πρώτα απογευματινά χειρουργεία στη χώρα. Είμαι πολύ περήφανος γι’ αυτό, που γίνεται επί θητείας μου, κύριε Πρόεδρε. Πρώτα τα νομοθέτησε στη Βουλή αυτή το 1992 ο Γιώργος Σούρλας. Ήρθε μετά η Κυβέρνηση του ΠΑΣΟΚ και τα κατήργησε. Ήρθε μετά η Κυβέρνηση του Κώστα Σημίτη του ΠΑΣΟΚ, τα νομοθέτησε ξανά με τον Αλέκο Παπαδόπουλο. Έγινε ανασχηματισμός, ήρθε ο Στεφανής, τα κατήργησε ξανά. Ήρθε μετά η συγκυβέρνηση Νέας Δημοκρατίας-ΠΑΣΟΚ, Σαμαρά-Βενιζέλου, με Υπουργούς Γεωργιάδη-Βορίδη και τα νομοθετήσαμε ξανά. Ήρθε μετά ο Πολάκης με τον ΣΥΡΙΖΑ, τα κατήργησαν ξανά. Μετά τα νομοθέτησε ξανά ο Θάνος Πλεύρης με τη Μίνα Γκάγκα και τώρα, επιτέλους, από το 1992 που το συζητάμε θα ξεκινήσουν τα απογευματινά χειρουργεία αυτή την εβδομάδα. Είμαι πολύ περήφανος γι’ αυτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτά τα παλιοκουμμούνια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν ξέρω. Έχω χάσει λίγο την μπάλα αλλά προχωράμε. Να προχωρήσουμε. Γενικώς, να προχωρήσουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Με τον κ. Συντυχάκη το καταευχαριστιέμαι, κύριε Πρόεδρε. Θα είμαι ειλικρινής. Μ’ αρέσει η ιδεολογική αντιπαράθεση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το κατάλαβα γιατί έχουμε φτάσει τα είκοσι πέντε λεπτά.

Θα συζητηθεί η έβδομη με αριθμό 765/26-2-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Υγείας με θέμα: «Συνέπειες του έργου Flyover στην υγεία των πολιτών του πολεοδομικού συγκροτήματος της Θεσσαλονίκης».

Έχετε τον λόγο, κύριε Χουρδάκη.

**ΜΙΧΑΗΛ ΧΟΥΡΔΑΚΗΣ:** Κύριε Υπουργέ, ελπίζω στο τελείωμα της δικής μας συζήτησης να μην έχετε την ένταση που είχατε στην προηγούμενη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι ένταση. Είναι ο χαρακτήρας του.

**ΜΙΧΑΗΛ ΧΟΥΡΔΑΚΗΣ:** Όχι, όχι.

Θέλω να δείτε την ερώτηση σαν μια ευκαιρία να εμπλουτιστεί η φαρέτρα σας προς το Υπουργικό Συμβούλιο προκειμένου ως Υπουργός Υγείας, άρα ο υπεύθυνος για την υγεία των Ελλήνων πολιτών, να μπορέσετε να οδηγήσετε σε αλλαγές τους συναδέλφους σας Υπουργούς, να δημιουργήσετε συμπράξεις με άλλα Υπουργεία, καθώς, θέλω να σας θυμίσω πως το 80% των αποτελεσμάτων υγείας δεν προέρχονται από παρεμβάσεις που αφορούν άμεσα στην υγεία, αλλά από άλλες παρεμβάσεις. Ενδεικτικά, λοιπόν, μπορείτε με το Υπουργείο Υποδομών και Μεταφορών, με το Υπουργείο Επικρατείας, το Υπουργείο Οικονομικών, το Υπουργείο Ανάπτυξης και Επενδύσεων, το Υπουργείο Περιβάλλοντος και Ενέργειας, με το Υπουργείο Αγροτικής Ανάπτυξης και Τροφίμων -δεν έχει τελειωμό αυτή η λίστα- να προτείνετε αλλαγές προς όφελος του δικού σας έργου. Και αυτό που μας ενδιαφέρει εδώ είναι ότι υπάρχει μια πολύ μεγάλη επιβάρυνση γνωστή και πριν από την έναρξη του Flyover στην ανατολική Ευρώπη. Σε αντίθεση με τη Σουηδία όπου καμμία μετρούμενη περιοχή, άρα κανένας πολίτης, δεν ζει σε περιβάλλον με διπλάσια συγκέντρωση μικροσωματιδίων, συγκεκριμένα των PM2,5, στην νοτιοανατολική Ευρώπη κανένας δεν ζει σε περιοχή με μικρότερη από διπλάσια τέτοια συγκέντρωση. Αυτό έχει επιβαρυνθεί πάρα πολύ με τη σύμπραξη δημόσιου και ιδιωτικού τομέα, σε αυτή τη ΣΔΙΤ του Flyover.

Θα είδατε από την ερώτηση –δεν χρειάζεται να τη διαβάσω εξ ολοκλήρου- ότι το πρόβλημα με τον Flyover είναι διπλό. Αφ’ ενός αφορά στην αύξηση των ρύπων από την κυκλοφοριακή συμφόρηση που ο Flyover και οι προκαταρκτικές εργασίες του Flyover έχουν ήδη επιφέρει. Δεν θέλω καν να σκεφτώ πόσο θα αυξηθούν τα PM10 και PM2,5 όταν θα είναι σε πλήρη λειτουργία όλα τα εργοτάξια. Ήδη είμαστε πέντε με επτά φορές πάνω από το επιτρεπόμενο. Ο διπλασιασμός αυξάνει τους θανάτους. Οι θάνατοι από τα αιωρούμενα μικροσωματίδια μόνο για την Ελλάδα ανά χρόνο υπολογίζονται σε δώδεκα χιλιάδες άτομα. Αν αυτό σας φαίνεται λίγο σκεφτείτε ότι είναι περίπου το 1/7 των γεννήσεων ετησίως. Άρα, με το δημογραφικό πρόβλημα, αυτό το δεδομένο είναι ένα πολύ μεγάλο θέμα που πρέπει να λάβουμε υπ’ όψιν.

Και το δεύτερο -και θα επανέλθω με περισσότερες λεπτομέρειες στη δευτερολογία μου, γιατί εγώ θέλω, κύριε Πρόεδρε, να φέρετε εδώ το σύστημα του Ευρωκοινοβουλίου με την τήρηση του χρόνου- αφορά στις καθυστερήσεις του ΕΚΑΒ από την κυκλοφοριακή συμφόρηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα ας πάμε στο Ευρωκοινοβούλιο λίγο. Μην ξεφύγουμε. Έφυγε ο κ. Συντυχάκης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Οφείλω να σχολιάσω ότι ο χρόνος σας πήγε δύο λεπτά και τριάντα τρία δευτερόλεπτα, ενώ είχατε δύο λεπτά. Και αν ήμασταν στο Ευρωπαϊκό Κοινοβούλιο θα σας είχαν κλείσει το μικρόφωνο. Άρα, άμα θέλετε το Ευρωπαϊκό Κοινοβούλιο πρέπει να διαγράψετε τα τελευταία τριάντα δευτερόλεπτα. Δεν είναι καλή ιδέα. Αφήστε. Επαναλαμβάνω ότι εκεί είναι επτακόσιοι τόσοι άνθρωποι. Είναι πολλοί. Πρέπει να συνεννοηθούν. Εμείς εδώ, ειδικά σήμερα, μπορούμε να ξεφύγουμε λίγο στον χρόνο. Δημοκρατία έχουμε. Να συζητάμε.

Πάμε τώρα στην ερώτηση. Πρώτα απ’ όλα να ξεκαθαρίσω κάτι. Δεν έχει αρμοδιότητα γι’ αυτά που με ρωτάτε το Υπουργείο Υγείας. Η εκπόνηση περιβαλλοντικών μελετών για τα όποια δημόσια έργα δεν ανήκουν στο Υπουργείο Υγείας. Ανήκουν στο Υπουργείο Περιβάλλοντος και Υποδομών. Σ’ αυτά τα δύο Υπουργεία πρώτα κάντε ερώτηση να σας πουν. Το Υπουργείο Υποδομών αν έχει συμπεριλάβει στο έργο και ποια περιβαλλοντική μελέτη ως προς τα σωματίδια και το Υπουργείο Περιβάλλοντος αν έχει θέσει τα σχετικά όρια. Εμείς, ως Υπουργείο Υγείας, το μόνο που μπορούμε να σας πούμε είναι ότι έχουμε εκδώσει, σε διάφορες χρονικές φάσεις –μη διαβάσω τώρα τις διάφορες ΚΥΑ-, τα επιτρεπόμενα όρια και τους τρόπους αντιμετώπισης όταν αυτά ξεπερνιούνται. Και, φυσικά, αυτές οι γενικές ρυθμίσεις ισχύουν και για την περίπτωση του Flyover.

Οφείλω, όμως, να κάνω και ένα σχόλιο γι’ αυτόν καθαυτόν τον Flyover και τον πυρήνα της ερωτήσεώς σας, κυρίως διότι είχα την εξαιρετική τιμή ως Υπουργός Ανάπτυξης και Επενδύσεων και έχοντας τότε στη δικαιοδοσία μου και το Πρόγραμμα Δημοσίων Επενδύσεων, να εντάξω τον Flyover στον συγκεκριμένο σχεδιασμό. Είμαι πολύ περήφανος που έχω και εγώ συμβάλει στο να γίνει ο Flyover. Η Κυβέρνηση του Κυριάκου Μητσοτάκη ισχυρίζομαι ότι είναι η Κυβέρνηση που έχει ενδιαφερθεί για τη Θεσσαλονίκη, κύριε συνάδελφε, περισσότερο πάσης κυβερνήσεως εδώ και δεκαετίες. Και ένα από τα απτά σημάδια αυτού του ενδιαφέροντος είναι ο Flyover.

Θα ταλαιπωρήσει τον κόσμο ο Flyover κατά το διάστημα της κατασκευής του; Αναμφίβολα, ναι. Υπάρχει οποιουδήποτε είδους δημόσιο έργο που κατά τη διάρκεια της κατασκευής του δεν προκαλεί ταλαιπωρία στο κοινό; Σε όλον τον κόσμο αν πάτε, όπου φτιάχνονται μεγάλα δημόσια έργα, υπάρχουν πινακίδες που λένε «η ενόχληση είναι προσωρινή, το όφελος είναι διαρκές». Σε κάθε γλώσσα του κόσμου το έχω διαβάσει αυτό. Δεν υπάρχει τρόπος να κατασκευαστεί ένα μεγάλο δημόσιο έργο σε μια πυκνοκατοικημένη πόλη, όπως η Θεσσαλονίκη, χωρίς να υπάρξει ταλαιπωρία. Γιατί το κάνεις; Για να ταλαιπωρείς τον κόσμο; Όχι. Διότι το έργο αυτό, όταν ολοκληρωθεί -και η διαδικασία της κατασκευής του είναι η πιο επείγουσα διαδικασία που έχει ως νομοθεσία και τρόπο το ελληνικό κράτος-, θα αλλάξει τη Θεσσαλονίκη. Εσείς ως Βουλευτής της αποκλείεται να μην αντιλαμβάνεστε το όφελος του Flyover για τη Θεσσαλονίκη.

Θέλω να υπενθυμίσω, κύριε Πρόεδρε, ότι τον Flyover τον συζητάμε στη Θεσσαλονίκη περίπου σαράντα πέντε χρόνια. Είχε ενταχθεί ως έργο επείγουσας σημασίας ήδη από τον σχεδιασμό του 2002. Ξαναμπήκε το 2012 και τελικά, υλοποιείται από τον Κυριάκο Μητσοτάκη. Αντί, λοιπόν, ως Βουλευτής να έρθετε να πείτε «συγχαρητήρια στο Κυριάκο Μητσοτάκη που μετά από σατάντα πέντε χρόνια που το συζητάμε στη Θεσσαλονίκη χτίζεται επιτέλους ο Flyover», έρχεστε και μου λέτε αυτά τα πράγματα.

Για να καταλάβει ο κόσμος που δεν είναι από τη Θεσσαλονίκη, λοιπόν, η Θεσσαλονίκη είναι μία πόλη που έχει απίστευτη κυκλοφοριακή συμφόρηση, τη μεγαλύτερη στην Ελλάδα, πολύ μεγαλύτερη, κύριε Πρόεδρε, που βλέπω ότι γελάτε, από την Αθήνα. Ο συνδυασμός του μετρό, που επιτέλους αρχίζει να λειτουργεί και μέσα στο έτος αυτό θα λειτουργεί κανονικά για το κοινό, με τον Flyover αλλάζει την πόλη Θεσσαλονίκης, παύουν τα ατελείωτα μποτιλιαρίσματα, παύει η ατέλειωτη ταλαιπωρία στο κέντρο και τίθενται τα θεμέλια για να μπορέσει η Θεσσαλονίκη, πραγματικά, να αναπτυχθεί και να γίνει μια σύγχρονη πόλη του 21ου αιώνα. Θα έχει αυτό ταλαιπωρία; Θα έχει.

Αναρωτηθήκατε αν μου φαίνονται λίγοι οι δώδεκα χιλιάδες θάνατοι, να σας πω ότι και ο ένας θάνατος μου φαίνεται πολύ, όχι οι δώδεκα χιλιάδες. Με ενδιαφέρει πάρα πολύ. Κάντε την ερώτηση στα αρμόδια Υπουργεία, για να σας απαντήσουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είχα μια ελπίδα ότι δεν θα απαντούσατε λόγω αναρμοδιότητας, αλλά διαψεύστηκα!

Κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Θα αρχίσω ανάποδα, κύριε Γεωργιάδη. Όσο γίνονται δρόμοι, πληρώνονται οι δρόμοι, γεμίζουν. Άρα το ότι λέτε ότι με τον Flyover θα λυθεί το κυκλοφοριακό πρόβλημα της πόλης, δείχνει ότι πραγματικά δεν έχετε μιλήσει με συγκοινωνιολόγους.

Δεύτερον, ευτυχώς το κυκλοφοριακό πρόβλημα στη Θεσσαλονίκη δεν είναι μεγαλύτερο από της Αθήνας. Είναι υπαρκτό, αλλά χειρότερο από της Αθήνας δεν είναι.

Θέλω να σας πω ότι ο τρόπος για να το λύσουμε αυτό, δεν είναι να φτιάξουμε περισσότερους δρόμους, είναι να έχουμε περισσότερα λεωφορεία, πιο συχνά δρομολόγια, δεύτερο και τρίτο μέσο σταθερής τροχιάς, το μετρό στην ώρα του, ενδεχομένως με δεύτερη και τρίτη γραμμή και όχι να φτιάξουμε περισσότερους δρόμους. Να φτιάξουμε ποδηλατόδρομους, ναι.

Προφανώς, λοιπόν, επειδή με ενδιαφέρει το καλό της πόλης, αφού και εσείς είπατε ότι ως Βουλευτής θα έπρεπε να έχω αυτή τη στόχευση, αν και δεν έχω ποτέ τέτοιου τύπου μικροκομματικές ή «βουλευτό-βολευτικές», αν θέλετε, για να παίξω με τις λέξεις, στοχεύσεις, πιστεύω ότι το καλό της πόλης δεν είναι οι μεγαλύτεροι δρόμοι, είναι τα καλύτερα μέσα μαζικής μεταφοράς.

Είπατε στο ξεκίνημα της πρωτολογίας σας ότι δεν έχετε την ευθύνη για την υγεία των πολιτών στο κομμάτι των μικροσωματιδίων που αιωρούνται. Θα μου επιτρέψετε να σας πω ότι δεν έχετε δίκιο. Αν μια βιομηχανία δεν κάνει καλά τη δουλειά της, θα έπρεπε να έρθει το Υπουργείο Υγείας και να πει: Ξέρεις εδώ οι πολίτες μου -γιατί εσείς τους πολίτες όλους εκπροσωπείτε- επιβαρύνονται.

Επίσης, εκτός των άλλων δεν έχει ληφθεί υπ’ όψιν -και ξέρω ότι το Υπουργείο έχει μια μεγάλη ευαισθησία και για την ψυχική υγεία- το κομμάτι της επιβάρυνσης που επέρχεται στην ψυχική υγεία των πολιτών της Θεσσαλονίκης από τον Flyover, που προκαλείται από το στρες λόγω των μεγαλύτερων χρόνων μεταφοράς. Θα δείτε τους επόμενους μήνες και χρόνια αύξηση στην επιθετικότητα, στην ενδοοικογενειακή βία, μείωση της ποιότητας της ζωής. Εσείς ως εποπτεύων οργανισμός του Συνεργαζόμενου Κέντρου του Παγκόσμιου Οργανισμού Υγείας για την Ποιότητα Ζωής και την Ευεξία, που τυχαίνει να συντονίζω στη Θεσσαλονίκη, θα έπρεπε να ξέρετε ότι αυτά είναι πάρα πολύ σημαντικά.

Τέλος, δυσκολεύομαι να μοιραστώ την περηφάνια σας για το έργο και φυσικά δεν μπορώ να δώσω συγχαρητήρια ούτε να εξάρω τον Πρωθυπουργό «γιατί είναι ο Πρωθυπουργός που έχει φροντίσει περισσότερο από όλες τις άλλες κυβερνήσεις τη Θεσσαλονίκη», γιατί προφανώς κάτι τέτοιο δεν συμβαίνει.

Θέλω απλώς να μου απαντήσετε στο εξής: Αν έχετε ενημέρωση αν έχει γίνει από τον προκάτοχό σας, γιατί προφανώς εσείς δεν έχετε την ευθύνη για το τι προηγήθηκε, μελέτη, συνεννόηση ή οτιδήποτε άλλο σε σχέση με τις περιβαλλοντικές επιπτώσεις του Flyover και τι προτίθεστε να κάνετε για να μειωθούν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έρχομαι πάλι στο τελευταίο για να το εξηγήσω και να το καταλάβετε. Το Υπουργείο Υγείας ασφαλώς έχει την ευθύνη για την υγεία όλων των πολιτών και γι’ αυτό, όπως σας είπα, έχουμε θέσει τα γενικά όρια. Αυτά έχουν καθολική εφαρμογή, αυτά είναι ευθύνη του Υπουργείου Υγείας. Η εκπόνηση μελετών περιβαλλοντικών επιπτώσεων για ένα δημόσιο έργο δεν είναι ευθύνη του Υπουργείου Υγείας είναι ευθύνη των Υπουργείων Υποδομών και Περιβάλλοντος. Αυτό σας είπα. Άρα ως προς το αν υπάρχει μελέτη και τι είδους μελέτη, θα πάτε σε αυτά τα Υπουργεία.

Ως προς το εάν παραβιάζονται τα γενικά μέτρα που έχουμε θέσει και τι μέτρα θα λάβουμε, σας λέω ότι η γενική μας νομοθεσία εφαρμόζεται και στον Flyover, όπως και σε κάθε δημόσιο έργο. Τόσο απλά.

Δεν δέχομαι καθόλου αυτό που είπατε, ότι δεν έχετε ως Βουλευτής «βολευτικά» κριτήρια για την πόλη σας. Κάνετε μεγάλο λάθος. Ούτε αν μου κάνει τώρα ερώτηση ο συνάδελφος για τη Λαμία έχει «βολευτικά» κριτήρια ή ο κ. Συντυχάκης που μου έκανε πριν ερώτηση για την Κρήτη έχει «βολευτικά» κριτήρια. Δεν είναι έτσι εδώ το σύστημα. Εμείς εδώ είμαστε εκλεγμένοι αντιπρόσωποι άλλων ανθρώπων. Εσείς είστε εκλεγμένος αντιπρόσωπος των Θεσσαλονικέων. Δεν κάνετε κανενός είδους βόλεμα αν εδώ εκπροσωπείτε τα συμφέροντα των Θεσσαλονικέων. Αντιθέτως επιτελείτε το συνταγματικό σας καθήκον. Δεν είστε Βουλευτής Επικρατείας, είστε Βουλευτής Θεσσαλονίκης. Άρα το να εκπροσωπείτε τη Θεσσαλονίκη είναι όχι μόνο σωστό, αλλά είναι και υποχρέωσή σας. Υπό αυτή την έννοια το είπα και όχι για να σας θίξω. Η απάντησή σας έθιξε όλους τους άλλους συναδέλφους στο Κοινοβούλιο και θα ήθελα πραγματικά να μην την ξαναπείτε γιατί είναι σφόδρα αντικοινοβουλευτική. Δεν έχετε καταλάβει καθόλου πώς λειτουργεί το Κοινοβούλιο. Η έννοια του χωρισμού σε εκλογικές περιφέρειες είναι για να αναλαμβάνει κάποιος την ξεχωριστή ευθύνη να μιλάει και για αυτές περιφέρειες ειδικότερα.

Πάμε, λοιπόν, τώρα στο τελευταίο. Ναι, η Κυβέρνηση του Κυριάκου Μητσοτάκη έχει φροντίσει και φροντίζει τη Θεσσαλονίκη περισσότερο πάσης άλλης κατά τη γνώμη μου. Αναφέρω: Flyover, μετρό που τελειώνει, και μία σειρά μεγάλων ιδιωτικών επενδύσεων, όπως η «PFIZER», η «DELOITTE», η «CISCO», η «CHUBB» κ.λπ.. Όλα έχουν έρθει τα τελευταία τέσσερα χρόνια σε αυτή την πόλη και προχωράνε με αυτό τον Πρωθυπουργό που αποτελεί την έμπρακτη απόδειξη του πόσο πραγματικά ενδιαφερόμαστε γι’ αυτή την πόλη. Εγώ ως Υπουργός Ανάπτυξης η πρώτη ιδιωτική μεγάλη επένδυση που έκλεισα από το εξωτερικό ήταν η «PFIZER» που σήμερα έχει χίλιους υπαλλήλους στη Θεσσαλονίκη. Έφερα στη Θεσσαλονίκη τη «DEMOS» που έχει φέρει άλλα διακόσια πενήντα άτομα στη Θεσσαλονίκη, τη «DELOITTE», την «CHUBB». Άρα μην λέμε ότι αυτός ο Πρωθυπουργός και αυτή η Κυβέρνηση δεν φροντίζουν τη Θεσσαλονίκη μας. Την αγαπάμε, τη λατρεύουμε, τη φροντίζουμε και αυτά τα έργα θα την κάνουν ακόμα καλύτερη.

Τέλος, ως προς το αν χρειάζονται δρόμοι. Πρώτα απ’ όλα πάλι η Κυβέρνηση -αναγκάζομαι να το πω- έφερε μόλις εχθές τριακόσια ηλεκτρικά λεωφορεία στη Θεσσαλονίκη και γεμίζει τον στόλο αστικών συγκοινωνιών της Θεσσαλονίκης με λεωφορεία. Άρα και αυτό που είπατε το κάνουμε. Όμως αυτό που είπατε για τους δρόμους είναι λάθος. Και σε όποιον με ακούει, θα πω μόνο ένα παράδειγμα: Είναι ίδια η κυκλοφοριακή κίνηση στην Αθήνα πριν την Αττική Οδό και μετά την Αττική Οδό, κύριε συνάδελφε; Όσοι ζούσαμε στην Αθήνα πριν την Αττική Οδό και τη ζούμε σήμερα, καταλαβαίνουμε ότι σήμερα έχει αλλάξει η ζωή μας. Πάμε στις δουλειές μας πολύ γρηγορότερα και πάμε σε περιοχές που παλιά για να αποφασίσουμε να πάμε έπρεπε να κάνουμε ολόκληρο ταξίδι μέσα σε λίγα λεπτά. Η Αττική Οδός άλλαξε τον τρόπο που ζούμε στο λεκανοπέδιο της Αττικής. Το Flyover θα είναι ένα αναλόγου βεληνεκούς έργο. Θα αλλάξει τον τρόπο που αντιλαμβάνεται κάποιος την πόλη της Θεσσαλονίκης και γι’ αυτό έπρεπε να γίνει και είμαι πολύ υπερήφανος, επαναλαμβάνω, που συμμετείχα και εγώ στο να γίνει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την πρώτη με αριθμό 751/23-2-2024 επίκαιρη ερώτηση δεύτερου κύκλου του Βουλευτή Φθιώτιδας της Κοινοβουλευτικής Ομάδας της «Νέα Δημοκρατία» κ. Γεωργίου Κοτρωνιά προς τον Υπουργό Υγείας με θέμα: «Προβλήματα Γενικού Νοσοκομείου Λαμίας».

Κύριε Κοτρωνιά, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κύριε Πρόεδρε.

Κύριε Υπουργέ, το Γενικό Νοσοκομείο Λαμίας θα έπρεπε με βάση τις άριστες υποδομές και εγκαταστάσεις του να αποτελεί τη ναυαρχίδα του Εθνικού Συστήματος Υγείας στη Στερεά Ελλάδα.

Κι όμως από το νοσοκομείο έχουν αποχωρήσει περί τους σαράντα οκτώ γιατρούς, αρκετοί ειδικευόμενοι γιατροί και ετοιμάζονται και άλλοι. Αυτή τη στιγμή υπολειτουργεί η πνευμονολογική κλινική με έναν μόνο γιατρό. Υπολειτουργεί η παιδιατρική κλινική και η γιατρός, για την οποία σας ενημέρωσα ότι υπάρχει, έχει ήδη φύγει και είναι γνωστό το γεγονός ότι δεν μπορεί πλέον να δίνει ειδικότητα παιδιατρικής σε νέους γιατρούς. Υπολειτουργεί η ουρολογική κλινική και η μονάδα τεχνητού νεφρού. Υπολειτουργεί το ακτινοδιαγνωστικό τμήμα. Υπολειτουργεί το αιμοδυναμικό τμήμα. Υπολειτουργεί το αναισθησιολογικό τμήμα, με αποτέλεσμα να μειώνονται τα χειρουργικά τραπέζια και να αναβάλλονται τα χειρουργεία. Υπολειτουργεί το παθολογοανατομικό τμήμα. Οι βιοψίες των καρκινοπαθών βγαίνουν μετά από δύο μήνες. Η κατάσταση στο τμήμα επειγόντων περιστατικών είναι πολύ δύσκολη έως ανησυχητική. Κάνουν υπηρεσίες ακόμα και οι ειδικευόμενοι γιατροί ή έρχονται γιατροί από τα κέντρα υγείας του νομού και αυτό μετ’ εμποδίων. Δεν λειτούργησαν ποτέ τα πρόσθετα κρεβάτια ΜΕΘ που προήλθαν από τη δωρεά του Ιδρύματος «Σταύρος Νιάρχος».

Στο σημείο αυτό αξίζει να πω ότι φωτεινή εξαίρεση είναι η υπάρχουσα μονάδα εντατικής θεραπείας του Νοσοκομείου Λαμίας που την περασμένη χρονιά βραβεύτηκε ως η καλύτερη περιφερειακή ΜΕΘ της Ελλάδος. Αυτή η αντίφαση δείχνει ότι κάτι άλλο δεν πάει καλά. Παρά τις προκηρύξεις του Υπουργείου για νέες θέσεις, δεν προχωρά η στελέχωση και το ερώτημα είναι γιατί: Το Γενικό Νοσοκομείο Λαμίας, της έδρας της Περιφέρειας Στερεάς Ελλάδας, έχει αποκτήσει κακή φήμη και δεν είναι ελκυστικό στον ιατρικό κόσμο, αφού οι γιατροί δεν το επιλέγουν. Αυτό οφείλεται αφ’ ενός στην έλλειψη προσωπικού, η οποία κάνει τις συνθήκες εργασίες δύσκολες έως απωθητικές για νεοπροσλαμβανόμενους, αλλά και στο γεγονός ότι οι γιατροί αλληλομηνύονται ή κάποιες φορές ελέγχονται από τη διοίκηση -δίκαια ή άδικα, θα το βρείτε εσείς- η όποια διοίκηση προσπαθεί με κάθε τρόπο να διαχειριστεί τη λειψανδρία.

Πέραν, λοιπόν, της προφανούς ανάγκης βελτίωσης του γενικότερου τρόπου διοίκησης και της αποτελεσματικότερης συνεργασίας με την 5η Υγειονομική Περιφέρεια ώστε να βελτιωθεί το κλίμα στο Νοσοκομείο Λαμίας, τελικά η ρίζα των προβλημάτων είναι η υποστελέχωση και νομίζω πρέπει να προχωρήσετε στη γρήγορη κάλυψη με ιατρικό προσωπικό.

Με βάση αυτά ρωτάω: Τι σκοπεύετε να κάνετε με την έλλειψη ιατρονοσηλευτικού προσωπικού; Ποια μέτρα σκοπεύετε να λάβετε για την αντιμετώπιση των αιτίων της γενικότερης προβληματικής εικόνας του Νοσοκομείου Λαμίας;

Εγώ περιμένω από τον Άδωνι Γεωργιάδη να σκύψει πάνω στο πρόβλημα και είμαι βέβαιος ότι στο πλαίσιο της πολιτικής της αναβάθμισης και της ενίσχυσης του ΕΣΥ θα δώσει λύσεις και στο Γενικό Νοσοκομείο Λαμίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, αφού σας ευχαριστήσω πάρα πολύ για την ερώτηση, εισαγωγικά να πω ότι μου είναι λίγο δύσκολο να απαντήσω εγώ σε εσάς για τη Λαμία. Υπήρξατε ένας από τους πιο πετυχημένους δημάρχους της ιστορίας της. Είχα την τύχη να σας γνωρίσω και ως δήμαρχο και να συνεργαστώ μαζί σας με αυτή τη θέση και είστε σήμερα ένας άξιος συνάδελφος. Άρα, σίγουρα τη Λαμία την ξέρετε καλύτερα από εμένα.

Μπορώ μόνο να σας πω τι κάναμε ήδη αυτή την εβδομάδα και τι σκοπεύουμε να κάνουμε. Προκηρύξαμε μία θέση αναισθησιολογίας διευθυντού, δύο θέσεις αναισθησιολογίας επιμελητού Α΄, μία θέση ΤΕΠ επιμελητή Β΄, μία θέση εσωτερικής παθολογίας επιμελητή Β΄, μία θέση παθολογικής ογκολογίας επιμελητή Α΄, μία θέση παιδιατρικής επιμελητή Α΄ και μία θέση πνευμονολογίας - φυματιολογίας σε θέση διευθυντού. Είναι μέσα στις επτακόσιες προκηρύξεις που προκηρύξαμε μόλις προχθές. Αναμένουμε να δούμε.

Έχουμε βάλει περισσότερες θέσεις από τις συνήθεις προσκλήσεις κυρίως διότι μας είπαν ότι πολλοί δεν πηγαίνουν γιατί όταν βλέπουν μία θέση φοβούνται ότι θα πέσει πολλή δουλειά και προτιμούν να πάνε κάπου αλλού, όπως είπατε κι εσείς. Τώρα έχουμε περισσότερες θέσεις, δηλαδή δύο και τρεις στην πραγματικότητα στην κάθε θέση ώστε να μην υπάρχει αυτή η ανησυχία, ενδεχομένως, στους γιατρούς.

Δεν θα ήθελα εύκολα, αβρόχοις ποσί, να ρίξω ευθύνες στη διοίκηση. Εγώ ξέρετε είμαι ο Υπουργός και δεν μπορώ να λέω εύκολα στη Βουλή ότι φταίει η διοίκηση, γιατί αν φταίει η διοίκηση πρέπει να την αλλάξουμε. Αντιλαμβάνομαι ότι η διοίκηση έχει να επιτελέσει ένα δύσκολο έργο, να διαχειριστεί ένα νοσοκομείο που πρέπει να λειτουργεί, ενώ έχει έλλειψη προσωπικού γιατί έχουν γίνει πάρα πολλές παραιτήσεις. Το Νοσοκομείο της Λαμίας έχει τις περισσότερες αναλογικά παραιτήσεις προσωπικού από κάθε άλλο νοσοκομείο της χώρας και γι’ αυτόν τον λόγο είχα κάνει ειδική σύσκεψη στο γραφείο μου και με το διοικητή του νοσοκομείου και με τον διοικητή της Υγειονομικής Περιφέρειας για να καταλάβω για ποιον λόγο ειδικά στη Λαμία έχει συμβεί αυτό.

Πιστεύω ότι με τις προκηρύξεις που κάναμε τώρα και την ευελιξία που δίνουμε πλέον στο γιατρό του ΕΣΥ με τη νομοθετική μας πρωτοβουλία για τα απογευματινά χειρουργεία, αλλά και τον νέο νόμο που έρχεται την άλλη εβδομάδα που θα τους δίνει το δικαίωμα να έχουν παροχή ιδιωτικού έργου πέρα του ωραρίου τους και άρα να κερδίζουν επιπλέον χρήματα, έχουμε πολύ περισσότερες πιθανότητες αυτές οι προκηρύξεις να μην κηρυχθούν άγονες όπως οι προηγούμενες και να πληρωθούν. Εάν αυτό συμβεί, τότε το νοσοκομείο θα είναι σε πολύ καλύτερη κατάσταση.

Οφείλω να πω, για να μην παρεξηγηθώ από τον κόσμο, ότι παρά τις ελλείψεις, το νοσοκομείο λειτουργεί κανονικά. Δεν έχει σταματήσει η λειτουργία του νοσοκομείου όπως καμμιά φορά λέγεται και διαρκώς η υγειονομική περιφέρεια φροντίζει με μετακινήσεις γιατρών από γειτονικά νοσοκομεία να κρατάει όλες τις κλινικές του νοσοκομείου απολύτως λειτουργικές. Σίγουρα, όμως, είναι πολύ καλύτερο να αποκτήσει μόνιμο προσωπικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΓΕΩΡΓΙΟΣ ΚΟΤΡΩΝΙΑΣ:** Κατ’ κατ’ αρχάς, κύριε Υπουργέ, θεωρώ ότι η απάντησή σας ήταν στοχευμένη. Κάλυψε κάποια θέματα τα οποία έθεσα. Γιατί η κάλυψη των θέσεων στις κλινικές που είπατε συμπίπτουν με το αίτημα το δικό μου.

Το δεύτερο που θέλω να πω είναι ότι η εικόνα του Νοσοκομείου της Λαμίας αδικεί την Κυβέρνηση η οποία για το νοσοκομείο αυτό έχει κάνει πάρα πολλά τα τελευταία χρόνια και σε υποδομές και σε ιατρικά μηχανήματα και σε επεκτάσεις κλινικών. Άρα, λοιπόν, πρέπει να βελτιωθεί η εικόνα του νοσοκομείου.

Προφανώς, η αίσθηση ότι δεν είναι ελκυστικό δεν οφείλεται μονοσήμαντα στη διοίκηση. Οφείλεται σε πάρα πολλούς παράγοντες και τόνισα ότι ο σπουδαιότερος παράγοντας είναι η λειψανδρία που δημιουργεί αυτή την απωθητικότητα στους νέους γιατρούς οι οποίοι θέλουν να πάνε να εργαστούν σε ένα αξιοπρεπές περιβάλλον.

Και τέλος, θα ήθελα να σας προτείνω ότι ένα μέτρο που θα βοηθούσε θα ήταν στις προκηρύξεις που θα κάνετε από δω και πέρα στο μέλλον να βάζετε δύο προϋποθέσεις. Το πρώτο να είναι η εντοπιότητα και το δεύτερο να είναι η υποχρεωτική θητεία για ένα ορισμένο χρόνο για να μπορούμε να κρατήσουμε τον κόσμο στα περιφερειακά νοσοκομεία. Βέβαια, θα βοηθούσε ίσως και αρκετά αν μπορούσατε να το εντάξετε και στα άγονα νοσοκομεία, αν γίνεται αυτό το πράγμα. Όμως, με αυτές τις προκηρύξεις αν έχουν μέσα την εντοπιότητα και αν έχουν μέσα και την υποχρεωτική παρουσία των νεοπροσλαμβανόμενων για κάποιο διάστημα νομίζω θα βοηθούσε πάρα πολύ.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, θα δούμε, γιατί πιστεύω προσωπικά ότι τα θεσμικά μέτρα παίρνουμε γενικά για το ΕΣΥ, όλη μας η πολιτική, είναι η δημιουργία ενός νέου Εθνικού Συστήματος Υγείας. Όχι η κατάρρευσή του όπως έλεγε ο συνάδελφος από τον ΣΥΡΙΖΑ, αλλά πώς θα αναγεννηθεί το σύστημα και θα ξαναγίνει βιώσιμο. Όλες οι μεταρρυθμίσεις που εισηγούμαστε αυτό το διάστημα είναι για να καταστήσουν τη θέση του γιατρού του ΕΣΥ πιο ελκυστική, άρα πιθανότερο να πληρωθούν οι θέσεις οριζόντια, όχι μόνο σε άγονες και μια άγονες περιοχές. Παρά ταύτα, δέχομαι ότι θα χρειαστεί να κάνουμε μια ειδικότερη συζήτηση για το ποιες είναι άγονες και πώς ορίζονται και πώς θα τις κινητροδοτήσουμε επιπλέον. Αυτό θα είναι το επόμενο βήμα.

Τώρα να πω, όμως, τι έχει κάνει η Κυβέρνηση στο Νοσοκομείο της Λαμίας αυτά τα χρόνια γιατί πραγματικά θα αδικούσαμε την προσπάθεια της Κυβερνήσεως του Κυριάκου Μητσοτάκη με διάφορους Υπουργούς, αν δεν τα αναφέραμε. Το 2019 τέθηκε σε λειτουργία το νέο βιοχημικό και αιματολογικό εργαστήριο του νοσοκομείου αφού υπήρξε και ριζική αναδιαμόρφωση του χώρου. Τέθηκε σε λειτουργία το 2019 το σηπτικό χειρουργείο στον δεύτερο όροφο, ως χειρουργείο ημέρας. Για πρώτη φορά από τη λειτουργία του νοσοκομείου ξεκίνησε να λειτουργεί. Πιστοποιήθηκε με ISO το τμήμα αιμοδοσίας του νοσοκομείου. Από τον Ιανουάριο του 2020 έχει πραγματοποιηθεί η μετεγκατάσταση της μονάδας τεχνητού νεφρού στο νοσοκομείο από το πρώτο υπόγειο στον πρώτο όροφο που ήταν πάγιο αίτημα. Το 2020 ξεκίνησε να λειτουργεί το αιμοδυναμικό εργαστήριο. Από τον Ιούλιο του 2020 έχει πραγματοποιηθεί η μετεγκατάσταση και λειτουργία του ογκολογικού τμήματος στο ισόγειο του κτηρίου. Από το 2020 τέθηκε σε λειτουργία το δερματολογικό ιατρείο στα τακτικά ιατρεία. Από τον Ιανουάριο του 2022 εγκαταστάθηκε νέα δεξαμενή υγρού οξυγόνου δυνατότητας 6.000 millimetre, εφεδρική της υφιστάμενης.

Το Γενικό Νοσοκομείο Λαμίας προμηθεύτηκε σύγχρονο τεχνολογικό εξοπλισμό μέσω της ένταξής του στο έργο προμήθεια του τεχνολογικού εξοπλισμού σε μονάδες υγείας Στερεάς Ελλάδας για την αποτελεσματική αντιμετώπιση του COVID, συνολικής αξίας 847.500 ευρώ.

Επιπλέον, η 5η ΥΠΕ μέσω της εξασφάλισης νέων χρηματοδοτικών εργαλείων το ενέταξε μέσα στο Ταμείο Ανάκαμψης και Ανθεκτικότητας, υπογράφηκε στις 30 Οκτωβρίου σύμβαση αξίας 16 εκατομμυρίων ευρώ για την 5η ΥΠΕ που έχει και την ανέγερση νέου κτηρίου με αμφιθέατρο για την επέκταση της ογκολογικής κλινικής και την ένταξη του νέου κέντρου ακτινοθεραπείας, συμπεριλαμβανομένου και τμήματος πυρηνικής με χρονικό όριο το τέλος του Νοεμβρίου του 2025. Την Παρασκευή 23-2-2024 εκδόθηκε οικοδομική άδεια και ξεκίνησαν οι εργασίες μέσω του Ταμείου Ανάκαμψης. Υπογράφηκε η σύμβαση, είναι εδώ και ο πρώην Υπουργός αρμόδιος για το Ταμείο Ανάκαψης και μπορεί να χαίρεται που ακούει τα έργα τα οποία ενέταξε και αυτός τότε με την υπογραφή του.

Μέσω του ΕΣΠΑ 2021 - 2027 έχουμε προκηρύξει δαπάνες μέσα στην Περιφέρεια Στερεάς Ελλάδας για το νοσοκομείο αξίας 20 εκατομμυρίων ευρώ.

Άρα μόνο αδιάφοροι δεν είμαστε για το Νοσοκομείο Λαμίας, για να είμαστε συνεννοημένοι. Ίσα ίσα που το φροντίζουμε πολύ. Έχει το ειδικό πρόβλημα με τις παραιτήσεις των γιατρών που σας είπα πιστεύω ότι με τις νέες πολλές προκηρύξεις πιθανόν και να λυθεί. Επειδή προφήτης δεν είμαι και δεν θέλω πάντα να προεξοφλώ το μέλλον, θα είμαστε εδώ να το ξανασυζητήσουμε αφού περάσει το τρίμηνο της διαδικασίας των προσλήψεων.

Ξέχασα να πω και τα 5 εκατομμύρια για ενεργειακή αναβάθμιση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 753/23-2-2024 επίκαιρη ερώτηση του δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Μιλτιάδη Ζαμπάρα προς τον Υπουργό Υγείας με θέμα: «Άμεση ανάγκη χρηματοδότησης των έργων για το παλιό νοσοκομείο Αγρινίου».

Κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, η υγειονομική κατάσταση στο Νομό Αιτωλοακαρνανίας είναι τραγική. Λείπουν βασικές ειδικότητες στα δύο νοσοκομεία, τα κέντρα υγείας υπολειτουργούν, απειλείται η εφημερία σε πολλά κέντρα υγείας, όπως είναι για παράδειγμα η Κατούνα και η Άνω Χώρα.

Μέσα σε αυτό το πλαίσιο υπάρχει δημόσιος χώρος, δημόσια περιουσία που παραμένει ανεκμετάλλευτη εδώ και πάρα πολλά χρόνια, ρημάζει, απαξιώνεται. Οι πολίτες αυτή τη στιγμή αντιδρούν, κύριε Υπουργέ -προφανώς και καλά κάνουν-, για την αξιοποίηση αυτών των δημόσιων δομών που ανήκουν στο Υπουργείο Υγείας.

Αναφέρομαι χαρακτηριστικά στο παλαιό νοσοκομείο Αγρινίου που το 2018 εντάχθηκε στο πρόγραμμα δημοσίων επενδύσεων με έναν προϋπολογισμό 1.500.000 ευρώ. Έχουν μεσολαβήσει, κύριε Υπουργέ, έξι χρόνια από τότε, έχει προσκρούσει στη σκόπελο γραφειοκρατικών διαδικασιών, αδειών κ.λπ.. Ταυτόχρονα, όμως -και αυτό είναι το πιο σημαντικό-, το 2019 από τον κωδικό του προγράμματος δημοσίων επενδύσεων γι’ αυτό το έργο πάρθηκαν από τον τότε Υπουργό, τον κ. Κικίλια, αυτά τα χρήματα, έμεινε ένα πολύ μικρό ποσό στον κωδικό και σήμερα μετά από τόσα χρόνια το παλιό νοσοκομείο Αγρινίου έχει μείνει αναξιοποίητο και πραγματικά ρημάζει.

Κύριε Υπουργέ, είναι πολύ σημαντικό να αναφερθεί -ήσασταν Υπουργός Υγείας εκείνη την περίοδο που μεταφέρθηκε το νοσοκομείο από το παλιό στο καινούργιο- ότι δεν υπήρξε καμμία σοβαρή μέριμνα για το τι θα γινόταν με αυτή την υποδομή που αφέθηκε για να πάει στο νέο νοσοκομείο. Μάλιστα αυτό το παλιό νοσοκομείο βρίσκεται στον αστικό ιστό της πόλης και θα μπορούσε να εξυπηρετήσει πολύ σημαντικές υγειονομικές δομές. Στη μελέτη, λοιπόν -γιατί υπάρχει προγραμματική σύμβαση μεταξύ της υγειονομικής περιφέρειας και της περιφέρειας δυτικής Ελλάδας- υπάρχει, είναι σε ισχύ η προγραμματική σύμβαση. Σήμερα δεν υπάρχουν τα χρήματα.

Είπατε προηγουμένως ότι εκπροσωπούμε και κάποιον κόσμο, κύριε Υπουργέ, και συμφωνώ σε αυτό, αυτό είναι το καθήκον του Βουλευτή και στο πλαίσιο του κοινοβουλευτικού ελέγχου και στο πλαίσιο εκπροσώπησης ενός κόσμου που νομίζω ότι είναι σημαντικό. Θα ήθελα μια πρώτη απάντηση -και θέλω να πιστεύω ότι θα είναι δεσμευτική- σε σχέση με το τι θα γίνει με την αξιοποίηση αυτού του μεγάλου χώρου αυτής της μεγάλης δημόσιας περιουσίας. Οι πολίτες περιμένουν. Θα πρέπει άμεσα να προχωρήσει το έργο, να ανοίξει η πόρτα του παλιού νοσοκομείου, να μπουν οι υπηρεσίες υγειονομικού ενδιαφέροντος και να πάρει ξανά ανάσα η περιοχή, μια πολύ ζωντανή περιοχή μέχρι πρότινος, η οποία κινδυνεύει -ναι, θα το πω και ρωτήστε και ανθρώπους από την περιοχή αν θέλετε- να γκετοποιηθεί. Υπάρχει πολύ μεγάλος κίνδυνος -σοβαρότατος κίνδυνος- η περιοχή να γκετοποιηθεί.

Αυτά προς το παρόν και θα επανέλθω και μετά.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να σας πω εγώ κάτι, κύριε συνάδελφε; Αν είχα στην Τρίπολη τέτοιο νοσοκομείο, ξέρετε τι θα το έκανα; Θα το έκανα για τους γιατρούς και τους καθηγητές διαμονή, για να μπορούν να ζήσουν αυτοί οι άνθρωποι που δεν έχουν να βρουν σπίτι και χαλάνε τα μισά τους λεφτά για διαμονή. Εγώ, όμως, δεν είμαι της Κυβερνήσεως.

Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάντα πίστευα ότι ήσασταν ένας καλός πολιτικός και ήσασταν και πολύ καλός Υπουργός. Η πρότασή σας καταγράφεται και μπορεί και να υλοποιηθεί. Είναι καλή ιδέα. Θέλω να είμαι ειλικρινής. Η αξιοποίηση έχει να κάνει ως προς την ανακαίνισή του. Το τι θα το κάνουμε μετά δεν έχει αποφασιστεί. Άρα, λοιπόν, είναι μια καλή ιδέα, διότι το κόστος διαμονής για τους δημοσίους λειτουργούς είναι πολύ μεγάλο και στην επαρχία πια. Δεν είναι όπως ήταν παλιά.

Έρχομαι στην ερώτηση σας και σας ευχαριστώ, είναι σωστή η ερώτηση. Πράγματι το 2018 εντάχθηκε στο ΠΔΕ έργο για την αξιοποίηση των κτηρίων του παλαιού νοσοκομείου Αγρινίου. Στις 6-5-2019 υπογράφηκε η προγραμματική σύμβαση μεταξύ της 6ης ΥΠΕ και της Περιφέρειας. Θέλω λίγο να το θυμίσω. Πότε είχαμε τις ευρωεκλογές; Θυμάται κανείς; Τον Μάιο. Δηλαδή, όταν φεύγατε το υπογράψατε. Θέλω να πω -καταλαβαίνουμε τώρα- ότι όταν υπογράφεις ένα έργο όταν φεύγεις, δεν ήταν και το πρώτο έργο, «προτεραιότητας», όταν κυβερνούσες πέντε χρόνια. Αλλά εγώ λέω ότι υπογράψατε την προγραμματική συμφωνία.

Από το 2019 μέχρι σήμερα τι έχει γίνει; Έχουν ολοκληρωθεί όλες οι μελέτες -καθόλου εύκολο όταν μιλάμε για παλιό κτήριο- και εξεδόθη η οικοδομική άδεια στις 20 Ιανουαρίου του 2023. Αυτή η οικοδομική άδεια είχε αποσταλεί στις τεχνικές υπηρεσίες της Περιφέρειας Δυτικής Ελλάδος, η οποία είναι και ο κύριος του έργου. Δηλαδή την ανάληψη της υποχρέωσης της χρηματοδότησης του για να μπορεί να δημοπρατηθεί το έργο την έχει η Περιφέρεια Δυτικής Ελλάδος. Αυτή πρέπει να αιτηθεί, να το εγγράψει τώρα στο Πρόγραμμα Δημοσίων Επενδύσεων βάσει της νέας μελέτης και της οικοδομικής άδειας και να εκτελεστεί το έργο.

Σπεύδω να σας πω ότι με Υπουργό Αναπληρωτή Οικονομικών και υπεύθυνο για το Πρόγραμμα Δημοσίων Επενδύσεων τον Νίκο Παπαθανάση, θεωρώ λίγο απίθανο να απορριφθεί το αίτημα για το Αγρίνιο, γιατί δεν ξέρω αν το γνωρίζετε, ο κ. Νίκος Παπαθανάσης κατάγεται από την περιοχή αυτή και την αγαπάει πάρα πολύ, είναι συντοπίτης σας. Άρα, υπό την έννοια αυτή είμαι βέβαιος ότι όταν έρθει το αίτημα από την Περιφέρεια Δυτικής Ελλάδος θα γίνει δεκτό από τον αρμόδιο Υπουργό. Πάντως τώρα βρισκόμαστε ακριβώς σε αυτό το σημείο.

Επειδή μου κάνατε μια αναφορά στη δική μου προηγούμενη θητεία στο Υπουργείο Υγείας, πράγματι είχα προχωρήσει στη λειτουργία του νέου Νοσοκομείου Αγρινίου, το οποίο ειρήσθω εν παρόδω είναι ένα καταπληκτικό νοσοκομείο. Οι εγκαταστάσεις του είναι πραγματικά καλές εγκαταστάσεις ενός νοσοκομείου.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Προσωπικό δεν έχει, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για το προσωπικό είναι μεγάλη κουβέντα που κάναμε ήδη σε τέσσερις συναδέλφους. Αν θέλετε να την κάνουμε και μαζί καμμία αντίρρηση. Δεν ωραιοποιώ ποτέ. Το ΕΣΥ έχει πολλά προβλήματα και σήμερα το μεγαλύτερό του πρόβλημα είναι κυρίως ιατρικού και νοσηλευτικού προσωπικού, που δεν πηγαίνουν. Όμως, πράγματι οι εγκαταστάσεις -για τον κόσμο που ακούει- του νέου νοσοκομείου Αγρινίου είναι καταπληκτικές, πολύ ανεβασμένες για επαρχιακή πόλη της Ελλάδας. Είναι καινούργιο νοσοκομείο στην πραγματικότητα.

Το αν θα έπρεπε ταυτόχρονα να είχε αξιοποιηθεί το παλιό, ναι, αλλά αυτό θα έλεγα είναι το γενικό μας πρόβλημα. Σε όποια πόλη της Ελλάδας και να πάμε που είχε παλιό νοσοκομείο και έγινε νέο το ίδιο πρόβλημα έχουμε. Στην Καβάλα να πάμε; Στο Αγρίνιο να πάμε; Όπου και να πάμε το ίδιο πρόβλημα είναι. Δέχομαι, όμως, ότι η ερώτηση είναι σωστή και θα έπρεπε να πάμε πιο γρήγορα. Περαιτέρω στην Περιφέρεια Δυτικής Ελλάδος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, χαίρομαι, γιατί και εγώ ως νέος άνθρωπος θεωρώ αδιανόητο -πραγματικά αδιανόητο- να φεύγει ένα νοσοκομείο, να πηγαίνει σε έναν καινούργιο χώρο, να ξέρεις ότι θα φύγει ένα διάστημα πριν και να μην μελετάς, να μην μέριμνας, να μην σκέφτεσαι με σοβαρούς όρους αυτό το έρημο το κτήριο τι θα απογίνει. Άρα, προφανώς υπάρχουν και ευθύνες για εκείνη τη χρονική περίοδο. Και ναι, αυτό το διαχρονικό μοτίβο της ελληνικής διοίκησης κάποια στιγμή πρέπει να σταματήσει και να συμβάλουμε όλοι σε αυτό. Εγώ δεν θα ήθελα να μείνω στην προϊστορία. Ειλικρινά έχει ένα ενδιαφέρον πώς φτάσαμε ως εδώ και θα ήθελα κάποια στιγμή να το συζητήσουμε, έχει ενδιαφέρον, αλλά ας πάμε στο παρόν.

Αυτή τη στιγμή υπάρχουν δημοσιεύματα -τα τελευταία δημοσιεύματα θα σας αναφέρω της εφημερίδας «ΣΥΝΕΙΔΗΣΗ»- που λένε ότι αυτή τη στιγμή έχουν ολοκληρωθεί οι μελέτες και δεν υπάρχουν τα χρήματα. Θα το καταθέσω στα Πρακτικά. Υπάρχουν και πολλά άλλα δημοσιεύματα της περιοχής που υπερθεματίζουν στην ανάγκη να αξιοποιηθεί το παλαιό νοσοκομείο.

(Στο σημείο αυτό ο Βουλευτής κ. Μιλτιάδης (Μίλτος) Ζαμπάρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, για να καταλάβω, εσείς τι μου λέτε, κύριε Υπουργέ; Ότι το αίτημα θα γίνει για νέα χρηματοδότηση; Θα έπρεπε αυτό το ζήτημα να έχει επιλυθεί από τη στιγμή που είναι ήδη ενταγμένο στο Πρόγραμμα Δημοσίων Επενδύσεων. Είναι ήδη ενταγμένο, κύριε Υπουργέ. Δηλαδή -το καταλαβαίνετε, είστε πολύ ευφυής-, δεν είναι ότι ολοκληρώθηκαν οι μελέτες και γίνεται ένα νέο αίτημα για να πάρει σειρά σε μια ουρά. Είναι ενταγμένο πρόγραμμα. Άρα, η δικιά μου η ένσταση, η δικιά μου η όχληση και η δικιά μου η επιμονή είναι συγκεκριμένη. Αυτό το έργο θα έπρεπε ήδη να είχε αποκτήσει μια χρηματοροή από τη στιγμή που λέτε και εσείς -το λέω και εγώ- ότι ολοκληρώθηκαν οι μελέτες και να πάει να δημοπρατηθεί. Αυτό θέλει η κοινωνία, αυτό θέλει ο κόσμος της περιοχής. Νομίζω ότι το θέλουν όλοι, οριζοντίως, ανεξαρτήτως, έτσι είναι, είναι κοινωνική βούληση αυτό το πράγμα, είναι κοινωνική επιταγή να ολοκληρωθεί το έργο.

Άρα, το ερώτημα που παραμένει. Θα λάβει πράγματι χρηματοδότηση το παλιό νοσοκομείο για να αξιοποιηθεί;

Θα ήθελα να θέσω και ένα δεύτερο, κύριε Γεωργιάδη, κύριε Υπουργέ, υποερώτημα. Το παλιό νοσοκομείο αξιοποιείται με βάση τη μελέτη σε έναν συγκεκριμένο χώρο, δηλαδή δεν αξιοποιείται πλήρως. Τι σκέψεις, τι σχεδιασμοί υπάρχουν από το νοσοκομείο, από την υγειονομική περιφέρεια, από το Υπουργείο Υγείας, από κάποιον αρμόδιο φορέα -γιατί λόγω της χρήσης ανήκει το παλαιό νοσοκομείο στο νοσοκομείο, στην υγειονομική περιφέρεια και ως εκ τούτου και στο Υπουργείο Υγείας- για την υπόλοιπη αξιοποίηση του παλιού νοσοκομείου, τα υπόλοιπα τετραγωνικά μέτρα που παραμένουν αναξιοποίητα; Και εδώ θα πρέπει να συμβάλλουμε όλοι σε αυτό, αλλά κυρίως εσείς που κυβερνάτε τα τελευταία πέντε χρόνια.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, κύριε συνάδελφε, για μένα είστε μια θετική έκπληξη. Δεν είχε ξανατύχει να βρεθούμε σε επίκαιρη ερώτηση. Θέλω να είμαι ειλικρινής. Είστε μια θετική έκπληξη, γιατί πράγματι αυτό που θέσατε είναι σωστό, στον σωστό τόνο και επί της ουσίας. Δεν θέλω να υπεκφύγω. Έχουμε καθυστερήσει και αυτά που σκέφτομαι τα λέω.

Ως Υπουργός Υγείας τι δικαιοδοσία έχω; Παρακολουθώ τη σύναψη προγραμματικής συμφωνίας της Υγειονομικής Περιφέρειας με την Περιφέρεια Δυτικής Ελλάδος. Ισχύει, παρακολουθώ τη μελέτη και την έκδοση της άδειας. Οι χρηματοροές δεν είναι στο Υπουργείο Υγείας.

Θα πρέπει να κάνετε την ερώτηση στο Υπουργείο Οικονομικών και να ζητήσετε τον υπεύθυνο Υπουργό για το Πρόγραμμα Δημοσίων Επενδύσεων κ. Παπαθανάση να σας απαντήσει ως προς τις χρηματοροές. Ενδιαφέρουσα ερώτηση για να την κάνετε και εγώ θα την παρακολουθήσω. Αστειεύομαι. Προφανώς και θα ενδιαφερθώ, αλλά θέλω να πω ότι έτσι γίνεται σωστά για να πάρετε τη σωστή απάντηση από τον αρμόδιο Υπουργό.

Ως προς το συνολικό θέμα που θέσατε, ότι ποτέ δεν είχαμε έναν πραγματικό σχεδιασμό στο τι κάνουμε με τα παλαιά, δεν μπορώ παρά να συμφωνήσω.

Θα σας πω μόνο μια ιστορία του τι τραβάω εγώ. Όταν έγινα Υπουργός Υγείας το 2013-2014 δεν μπορούσα να κάνω προσλήψεις προσωπικού γιατί το απαγόρευε το μνημόνιο. Μου είπαν ότι το Νοσοκομείο «Αγία Βαρβάρα» είχε πολύ μικρή επισκεψιμότητα, κάτω από 20%, ενώ δίπλα το Νοσοκομείο «Αττικόν» είχε τόσο κόσμο που δεν μπορούσαν να πάρουν μια μέρα ρεπό οι γιατροί. Και τότε πήρα την περίφημη απόφαση για την οποία με κατηγορεί ο ΣΥΡΙΖΑ μέχρι σήμερα, ότι έκλεισα το νοσοκομείο και μετέφερα το προσωπικό στο Νοσοκομείο «Αττικόν». Τότε είχα συνειδητοποιήσει ότι όταν ιδρύθηκε το Νοσοκομείο «Αττικόν» ο ιδρυτικός νόμος έγραφε: «Για τη μετεγκατάσταση του Νοσοκομείου «Αγία Βαρβάρα». Όταν όμως φτιάχτηκε το «Αττικόν» είπαν: «Ναι, να κρατήσουμε και τα δύο».

Άρα, ναι, γενικά δεν υπάρχει σχεδιασμός στη χώρα μας σε κανένα έργο και σίγουρα δεν υπάρχει κι εδώ στο Αγρίνιο, όπως πολύ σωστά επισημαίνετε. Αυτό θέλουμε να αλλάξουμε. Αυτό προσπαθεί να αλλάξει αυτή η Κυβέρνηση μετά από δεκαετίες.

Ως προς τα υπόλοιπα τετραγωνικά, συγκρατώ την ιδέα του κυρίου Προέδρου. Θα ήταν ένα πολύ ωραίο ΣΔΙΤ αυτό στο Αγρίνιο, να γίνει μια πολύ ωραία βάση εγκατάστασης διαμονής δημοσίων λειτουργών, να βρούμε τα χρήματα από ένα ΣΔΙΤ, που είναι πολύ πιο εύκολο, και να φτιάξουμε μια ωραία τέτοια στέγη.

Είναι μια ωραία ιδέα και θα την εξετάσω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τουλάχιστον κάπου βοηθήσαμε σήμερα.

Συνεχίζουμε με την έκτη, με αριθμό 772/26-2-2024, επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας της Πλεύσης Ελευθερίας κ. Ελένης Καραγεωργοπούλουπρος τον Υπουργό Περιβάλλοντος και Ενέργειας με θέμα: «Περιβαλλοντική επιβάρυνση στην περιοχή των Μεσογείων Αττικής λόγω της λειτουργίας του αεροδρομίου «Ελευθέριος Βενιζέλος».

Κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Το αεροδρόμιο «Ελευθέριος Βενιζέλος» θα συμπληρώσει προσεχώς είκοσι τρία έτη λειτουργίας. Στο διάστημα αυτό οι κάτοικοι της περιοχής υφίστανται τις δυσμενείς επιπτώσεις τόσο από τις εκπομπές αερίων ρύπων των αεροπλάνων, όσο και από τις βλάβες που προκαλεί η ηχορύπανση -ξεπερνούν τα ογδόντα πέντε ντεσιμπέλ- ιδίως στα παιδιά: Προδιάθεση για σοβαρές χρόνιες ασθένειες όπως καρδιολογικά νοσήματα, αυξημένη αρτηριακή πίεση, άγχος, να προσθέσω εδώ και το μπούλινγκ ως αντανάκλαση της βίας. Επίσης, το αεροδρόμιο «Ελευθέριος Βενιζέλος» είναι από τα λίγα μεγάλα αεροδρόμια στην Ευρώπη όπου δεν ισχύει απαγόρευση νυκτερινών πτήσεων.

Ήδη από τον Δεκέμβριο του 2006 ο Συνήγορος του Πολίτη εξέδωσε σχετικό πόρισμα για το πρόβλημα της ηχορύπανσης από τη λειτουργία του αεροδρομίου καταθέτοντας σειρά προτάσεων προς εφαρμογή προκειμένου να μετριαστούν οι επιπτώσεις τις οποίες ξεκάθαρα αναγνωρίζει.

Επειδή η προστασία του περιβάλλοντος και της υγείας των κατοίκων της περιοχής των Μεσογείων στην ανατολική Αττική είναι αδιαπραγμάτευτη και πρέπει να προτάσσεται έναντι οιουδήποτε οικονομικού συμφέροντος, επειδή η ανάπτυξη του ελληνικού τουρισμού και η αύξηση των εσόδων από αυτόν δεν πρέπει να γίνεται διά της επιβάρυνσης της υγείας των πολιτών, αλλά να συνεισφέρει στη βελτίωση της ποιότητας της ζωής τους, ερωτάται ο κύριος Υπουργός:

Έχουν υπάρξει μετρήσεις-μελέτες για την περιβαλλοντική επιβάρυνση, ηχορύπανση, αέριοι ρύποι στα Μεσόγεια ανατολικής Αττικής από τη λειτουργία του αεροδρομίου τα τελευταία είκοσι τρία έτη;

Ποιες από τις προτάσεις του Συνηγόρου του Πολίτη υιοθετήθηκαν και ποια τα αποτελέσματα από την εφαρμογή τους;

Τηρούνται οι κανονισμοί μείωσης αεροπορικού θορύβου;

Ποιος φορέας παρακολουθεί την τήρησή τους και πόσες ποινές-πρόστιμα έχουν επιβληθεί;

Προτίθεστε να προβείτε στη νομοθέτηση απαγόρευσης νυκτερινών πτήσεων στο αεροδρόμιο «Ελευθέριος Βενιζέλος»;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αξιότιμη κυρία συνάδελφε, κατ’ αρχάς να ξεκινήσουμε λέγοντας ότι, όπως συμβαίνει σε κάθε μεγάλο έργο με βάση την ευρωπαϊκή νομοθεσία και μετά τα τελευταία χρόνια και σε πάρα πολλά μικρότερα έργα, έχουμε προφανώς τη μελέτη περιβαλλοντικών επιπτώσεων, με βάση την οποία έγινε το αεροδρόμιο, που περιλαμβάνει μέτρα περιορισμού των επιπτώσεων από την ατμοσφαιρική ρύπανση και τον θόρυβο.

Σε σχέση με τον θόρυβο, ο διεθνής αερολιμένας έχει εγκαταστήσει και λειτουργεί μόνιμο σύστημα παρακολούθησης, που λειτουργεί αδιαλείπτως από το 2001 σε εικοσιτετράωρη βάση και έχει δέκα σταθερούς σταθμούς, μια κινητή μονάδα και λογισμικό για συλλογή, επεξεργασία και αποθήκευση στοιχείων.

Απ’ τα μέχρι σήμερα στοιχεία δεν καταγράφονται υπερβάσεις του αεροπορικού θορύβου, σύμφωνα με τα θεσμοθετημένα όρια, σε κανέναν από τους δέκα σταθμούς του συστήματος. Σημειώνω, επίσης, ότι σε συμμόρφωση με την ευρωπαϊκή και εθνική νομοθεσία έχουν γίνει μέχρι σήμερα τέσσερις μελέτες στατικής χαρτογράφησης θορύβου, οι οποίες καταδεικνύουν ότι δεν υπάρχει έκθεση στους όμορους δήμους σε επίπεδα θορύβου μεγαλύτερα από τις θεσπισμένες οριακές τιμές.

Σε σχέση με την ατμοσφαιρική ρύπανση, πάλι έχουμε ένα μόνιμο δίκτυο παρακολούθησης ποιότητα αέρα με πέντε σταθερούς σταθμούς σε Γλυκά Νερά, Κορωπί, Μαρκόπουλο, Παλλήνη και Σπάτα και έναν κινητό σταθμό, αδιαλείπτως και σε εικοσιτετράωρη βάση από το 1998.

Τα δεδομένα που συλλέγονται, υποβάλλονται μηνιαία, εξαμηνιαία και ετήσια στο ΥΠΕΝ για ενημέρωση, έλεγχο και αξιολόγηση. Διαχρονικά δεν έχουν διαπιστωθεί υπερβάσεις ρύπων, παρά μόνο υπέρβαση στους δείκτες όζοντος κατά τους καλοκαιρινούς μήνες για άλλους λόγους, κατά πάσαν πιθανότητα, από τη λειτουργία του αεροδρομίου.

Βλέπω ότι τελειώνει ο χρόνος γι’ αυτό θα είμαι σύντομος.

Σχετικά με το ποιες από τις προτάσεις του Συνηγόρου υιοθετήθηκαν να πω πως υιοθετήθηκαν αρκετές από τις προτάσεις, έτσι ώστε να περιλαμβάνει συνδέσεις στο σύστημα παρακολούθησης με το ραντάρ της Υπηρεσίας Πολιτικής Αεροπορίας, με τη βάση υπηρεσιακών δεδομένων του αεροδρομίου, με το δίκτυο παρακολούθησης ποιότητας του αέρα για παροχή μετεωρολογικών δεδομένων και υπάρχουν και άλλες που αφορούν κάποιους περιορισμούς ή την επανεξέταση διαδικασιών προσγείωσης και απογείωσης. Ένα παράδειγμα προτάσεων που υλοποιήθηκαν είναι ότι στη διάρκεια των πανελληνίων εξετάσεων τροποποιείται η χρήση των διαδρόμων για να ελαχιστοποιηθεί η τυχόν ενόχληση σε μαθητές που μελετούν.

Σχετικά με το αν τηρούνται οι κανονισμοί μείωσης, να πω πως έχουν ληφθεί μέτρα, πράγματι, για να ελαχιστοποιείται η όχληση των κατοίκων που διαμένουν στις περιοχές γύρω από το αεροδρόμιο στο πλαίσιο των διαδικασιών μείωσης θορύβου. Ποιος παρακολουθεί την τήρηση; Την τήρηση την παρακολουθεί η Υπηρεσία Πολιτικής Αεροπορίας και η Αρχή Πολιτικής Αεροπορίας. Αυτοί έχουν αυτές τις διαδικασίες.

Τέλος, όσον αφορά τις νυχτερινές πτήσεις να πω πως η πραγματικότητα είναι ότι στα δεκαεπτά από τα είκοσι ευρωπαϊκά αεροδρόμια με τη μεγαλύτερη αεροπορική κίνηση του 2023 δεν υπάρχει καμμία απαγόρευση νυχτερινών πτήσεων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υπουργέ, στο πλαίσιο της πολιτικής σας ευθύνης θα πρέπει να επιδείξετε την ανάλογη ενσυναίσθηση προς τους πολίτες της Μεσογαίας, την οποία δεν επιδεικνύετε. Και ενσυναίσθηση σημαίνει ότι αντιλαμβάνεστε ότι το πρόβλημα είναι υπαρκτό, ότι δεν διαμαρτύρονται αναιτίως και ότι διεκδικούν πρακτικά το δικαίωμά τους σε αξιοπρεπή διαβίωση, σε καθαρό περιβάλλον προστατευμένο, που είναι δικαίωμα κοινωνικοπολιτικό και συνταγματικά θεμελιωμένο.

Η αγωνία που εκφράζουν έχει πολλαπλές φορές διατυπωθεί και μέσα από τον Τύπο σε συνεχή δημοσιεύματα εδώ και τουλάχιστον δεκαοκτώ έτη από την τελευταία φορά που ο Συνήγορος του Πολίτη δημοσίευσε το πόρισμά του. Είναι μετ’ επιτάσεως η διεκδίκησή τους σε ομαλή διαβίωση, σε καθαρό περιβάλλον που δεν υπονομεύεται από τα οικονομικά συμφέροντα είτε των αεροπορικών εταιρειών είτε της εταιρείας διαχείρισης του ελληνικού αεροδρομίου, με τις οποίες πολύ πρόσφατα μέσα στον Ιανουάριο του 2024 νομοθετήθηκε με τη σύμπραξη φυσικά και την πρόταση του Υπουργείου Οικονομικών η κύρωση των συμβάσεων ανάπτυξης του αεροδρομίου, με τις οποίες πρακτικά συμβάσεις πήρατε τις κερδοφόρες επιχειρήσεις του δημοσίου, τις δωρίσατε σε ολιγάρχες φίλους της Κυβέρνησης σας μεγαλοεπιχειρηματίες και στα πολυεθνικά funds και έτσι εξυπηρετείτε οικονομικά τους συμφέροντα.

Εδώ, λοιπόν, καλείστε όχι ως ουδέτερος τρίτος διαμεσολαβητής, ως ελληνικό δημόσιο που υπερασπίζεται το δημόσιο συμφέρον, αυτό που βάλλεται και από αυτό που ταλαιπωρούνται οι πολίτες της Μεσογαίας. Συνεπώς, οι μελέτες που λέτε ότι καταρτίστηκαν κατά την περίοδο που έγινε το αεροδρόμιο είναι σαφώς πολλών ετών, παρελθοντικές μελέτες.

Μελέτες πρόσφατες υπάρχουν; Υπάρχουν δεδομένα που αποδεικνύουν στην πραγματικότητα αυτό που συμβαίνει; Δεν μπορεί να διαμαρτύρεται όλος ο λαός της Μεσογαίας, Αρτέμιδα, Βάρη, Κορωπί, Νέα Μάκρη, Ραφήνα αναιτίως. Υπάρχει ένας συγκεκριμένος λόγος ή και περισσότεροι λόγοι, γιατί το αεροδρόμιο λειτουργώντας με κριτήρια αμιγώς οικονομικά δεν λαμβάνει υπ’ όψιν του ο οποιοσδήποτε επιχειρηματίας μέσα σ’ αυτή την λειτουργία τις περιβαλλοντικές παραμέτρους, την υγεία των κατοίκων, αλλά και φυσικά το πρόβλημα που δημιουργεί η ηχορύπανση.

Το ότι στα δεκαεπτά από τα είκοσι αεροδρόμια της Ευρώπης δεν υφίσταται ζήτημα ηχορύπανσης κατά τις νυχτερινές πτήσεις και ενδεχομένως γι’ αυτόν τον λόγο δεν έχουν θεσπίσει την απαγόρευση, δεν σημαίνει ότι δεν υφίσταται στη συγκεκριμένη θέση του συγκεκριμένου αεροδρομίου και τις βλάβες που προκαλεί στους πολίτες, με συγκεκριμένα παραδείγματα που σας έδωσα σε σχέση με τη βλάβη της υγείας τους από πορίσματα που υπάρχουν σε καρδιολογικά νοσήματα, σε αύξηση αρτηριακών πιέσεων, σε άγχος, στο μπούλινγκ ακόμα που εκδηλώνεται μέσα στα σχολεία της ανατολικής Αττικής εκρηκτικά. Όλα επηρεάζουν στο να υπάρχει μια κατάσταση έκρυθμη και να αναγκάζονται οι πολίτες να προσφεύγουν είτε σε περιβαλλοντολόγους είτε στον Τύπο, ώστε να δημοσιεύεται διαρκώς η ανάγκη τους να αναζητήσουν λύση στο πρόβλημα της ηχορύπανσης και όχι μόνο, της γενικότερης ρύπανσης του περιβάλλοντος.

Οπότε καλείστε να αποδείξετε εκείνη την ενσυναίσθηση που θα δημιουργήσει ένα άλλο αποτέλεσμα πρώτον, ελέγχου και δεύτερον, επιβολής κυρώσεων και προστίμων σε όσους παραβάτες υπάρχουν. Και μην μου πείτε ότι δεν υπάρχουν εταιρείες που παραβιάζουν τα εγκεκριμένα όρια.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ.

Είναι λίγο δύσκολο να συνεννοηθούμε, γιατί βάλατε στο ίδιο μίξερ το bulling, το χάρισμα των δημοσίων αγαθών σε ολιγάρχες, την ηχορύπανση. Και όταν όλα μπαίνουν στο ίδιο μίξερ αυτό συνήθως συμβαίνει, γιατί δεν υπάρχουν επαρκή επιχειρήματα για να αναπτυχθούν το καθένα χωριστά.

Εγώ δεν θα απαντήσω σε αυτά περί bulling ή περί ολιγαρχών, διότι διαγωνισμοί έγιναν. Οι διαγωνισμοί είναι δημόσιοι. Υπάρχουν θεσμοί και αρχές στον τόπο που τους ελέγχουν και υπάρχουν και πολύ σημαντικά αποτελέσματα των διαγωνισμών οικονομικά.

Θα μείνω στο απλό και πρακτικό. Όταν έχουμε ευρωπαϊκή νομοθεσία, την έχουμε για έναν λόγο, για να την εφαρμόζουμε. Η εφαρμογή δεν είναι όταν την εφαρμόζουμε και περιστέλλεται μία δραστηριότητα είναι καλό και όταν την εφαρμόζουμε και βρίσκεται ότι λογικά δεν υπάρχει ανάγκη περιστολής, ξαφνικά ξεχνάμε ότι υπάρχει ευρωπαϊκή νομοθεσία. Η ευρωπαϊκή νομοθεσία γενικότερα στα περιβαλλοντικά θέματα είναι, όπως ξέρετε, η αυστηρότερη διεθνώς στον κόσμο. Τα όρια που υπάρχουν τηρούνται. Αυτό σας απάντησα σήμερα.

Εάν εσείς έχετε ένδειξη ότι δεν τηρούνται τα όρια, τότε να το συζητήσουμε. Δεν μπορεί, όμως, όταν τα όρια τηρούνται, να ερχόμαστε και να λέμε ότι, ξέρετε, ναι, τηρούνται τα όρια, αλλά εμείς έχουμε διαφορετική άποψη. Γιατί τότε δεν υπάρχει κοινό πλαίσιο συζήτησης, διότι στο τέλος και οι επενδυτικές δραστηριότητες και οι αναπτυξιακές δραστηριότητες και αυτές επηρεάζουν την υγεία των κατοίκων θετικά, γιατί μας δίνουν πόρους για να έχουμε σύστημα υγείας. Εάν είμαστε σε μία κοινωνία που δεν διαθέτει δημόσιους πόρους, δεν θα έχουμε αντίστοιχα και τις δυνατότητες να κάνουμε και τις περιβαλλοντικές δράσεις, να διορθώνουμε τα λάθη του παρελθόντος, να κυνηγάμε την ποιότητα ζωής μέσα από πάσης φύσεως άλλες δραστηριότητες.

Εδώ πρέπει να βρίσκουμε μια ισορροπία. Και η μεγάλη δυσκολία είναι ακριβώς στο να βρίσκουμε αυτήν την ισορροπία, ώστε να πετυχαίνουμε μια πορεία αναπτυξιακή με τήρηση της περιβαλλοντικής νομοθεσίας και βελτίωση της ποιότητας ζωής των κατοίκων. Και αυτό προσπαθούμε να κάνουμε και στην προκειμένη περίπτωση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώνουμε με την τρίτη με αριθμό 759/25-2-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρηπρος τον Υπουργό Περιβάλλοντος και Ενέργειας με θέμα: «Υπεράκτια αιολικά πάρκα και ηλεκτρικός χώρος».

Κύριε συνάδελφε, έχετε τον λόγο.

**ΦΡΑΓΚΙΣΚΟΣ ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, με τον ν.4964 επιχειρήθηκε να φτιαχτεί το θεσμικό πλαίσιο για το μοντέλο ανάπτυξης των υπεράκτιων αιολικών πάρκων. Και μάλιστα εσείς προσωπικά το έχετε θέσει πολύ ψηλά στην ατζέντα ως ένα εθνικό στόχο. Με βάση αυτό το πλαίσιο, το οποίο ολοκληρώθηκε και με τον ν.5069 που ψηφίσαμε τον περασμένο Νοέμβριο, η ΕΔΕΥΕΠ προχώρησε σε μία μελέτη, έτσι ώστε να οριστούν οι περιοχές οργανωμένης ανάπτυξης για αυτά τα υπεράκτια. Κατέληξε σε είκοσι τρεις περιοχές. Μέσα σε αυτές η Κρήτη έχει έναν πρωταγωνιστικό ρόλο, θα έλεγα, σε σχέση με τα υπεράκτια αιολικά. Ωστόσο, υπάρχουν έντονες αντιδράσεις. Νομίζω ότι είναι σε γνώση σας. Άλλωστε έχουν κατατεθεί και αναφορές και ερωτήσεις από την πλευρά της Αντιπολίτευσης.

Θα ήθελα, λοιπόν, περιγράφοντας την κατάσταση να σας πω ότι η ΕΔΕΥΕΠ μετά από δώδεκα μήνες και κατά την παρουσίαση του εθνικού προγράμματος είπε ότι συνεργάστηκε και διαβουλεύτηκε με άλλα Υπουργεία, παίρνοντας υπ’ όψιν της είκοσι κριτήρια αποκλεισμού για κάθε περιοχή που αφορούν την πολιτική σημασία, τις τουριστικές δραστηριότητες κάθε περιοχής.

Ωστόσο στις επτά αναφορές που κάναμε οι απαντήσεις που πήραμε από τρία Υπουργεία, πέραν του δικού σας, το Υπουργείο Αγροτικής Ανάπτυξης, το Τουρισμού και το Πολιτισμού, υπάρχουν έντονες επικρίσεις και αρνήσεις. Μάλιστα, το Υπουργείο Τουρισμού με ένα πολύ εμφατικό τρόπο ζητά την εξαίρεση για τα οικόπεδα «Κρήτη 2α» και «Κρήτη 2β». Από την αλληλογραφία αποκαλύπτεται ότι και το Υπουργείο Αγροτικής Ανάπτυξης και με ένα πιο μαζεμένο και κόσμιο τρόπο το Υπουργείο Πολιτισμού βάζει τα ζητήματα σε σχέση με τις ενάλιες αρχαιότητες, τα ναυάγια και τις αρχαιότητες συνολικά, ειδικά σε ότι αφορά το οικόπεδο που είναι ορατή η οπτική όχληση δηλαδή, από τη Σπιναλόγκα και την Ελούντα. Η Σπιναλόγκα γνωρίζετε ότι είναι και ένα μνημείο, το οποίο θα ενταχθεί μέσα στον κατάλογο των μνημείων της UNESCO.

Ταυτόχρονα μέσα σε όλο αυτό θέλω να βάλω στον προβληματισμό της ερώτησης και τη δέσμευση του ενεργειακού χώρου που γίνεται με βάση αυτήν τη μελέτη και το θεσμικό πλαίσιο, το οποίο έχουμε ορίσει και είναι στα 2GW.

Κλείνω με τα ερωτήματα: Πώς εξηγείτε αυτές τις αρνητικές απόψεις που εκφράζουν τα συναρμόδια Υπουργεία; Μήπως συνολικά υπάρχει μία προχειρότητα, θα έλεγα, σε σχέση με την μελέτη και τη στρατηγική μελέτη που έχει καταθέσει η ΕΔΕΥΕΠ; Αυτό σημαίνει ότι προφανώς δεν έχει συνεννοηθεί με τα υπόλοιπα Υπουργεία, γιατί υπάρχουν ζητήματα και στα διαπόντια νησιά και στην Ικαρία. Θα ήθελα, λοιπόν, να μου απαντήσετε σε σχέση με τις συναντήσεις που έχετε κάνει και πώς πρόκειται να σχεδιάσετε από δω και πέρα τα συγκεκριμένα οικόπεδα.

Το δεύτερο ερώτημα: Με βάση αυτές τις μελέτες, με βάση το θεσμικό πλαίσιο, μετά τη διασύνδεση που θα γίνει στην Κρήτη, έχετε δεσμεύσει ένα πολύ μεγάλο κομμάτι του ηλεκτρικού χώρου της Κρήτης και θα ήθελα να ρωτήσω ειλικρινά, τελικά τι ισχύει και τι ηλεκτρικός χώρος απομένει για τον κρητικό λαό και για τον ελληνικό λαό συνολικά, για τις ενεργειακές κοινότητες; Διότι, αυτό είναι ένα μοντέλο το οποίο πάει εντελώς αντίθετα -και θα σας το καταθέσω στη δευτερολογία μου- σε σχέση με τα νούμερα και σε σχέση με αυτό που εμείς τουλάχιστον έχουμε υπ’ όψιν μας για τον διαμοιρασμό των δικαιωμάτων στον ηλεκτρικό χώρο, όπου ευνοούνται μεγάλες επενδύσεις -και καλώς, γιατί κάποιες θα πρέπει να ευνοηθούν-, αλλά να μην απομένει χώρος καθόλου για την κρητική κοινωνία και για τις ενεργειακές κοινότητες;

Αυτά είναι τα ερωτήματα και θα ήθελα μια απάντηση, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Θα ξεκινήσω λέγοντας ένα πολύ απλό. Η παραγωγή ενέργειας δεν γίνεται για τους παραγωγούς, γίνεται για τους καταναλωτές.

**ΦΡΑΓΚΙΣΚΟΣ ΠΑΡΑΣΥΡΗΣ:** Αυτό δεν έχει σημασία.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Όχι, έχει μία κάποια σημασία. Διότι, έχουμε την τάση γενικότερα στα ενεργειακά θέματα να θεωρούμε ότι η παραγωγή ενέργειας γίνεται για να έχουν, ας πούμε, επικερδείς επενδύσεις οι παραγωγοί της ενέργειας. Όχι! Η παραγωγή ενέργειας γίνεται για να έχουμε χαμηλότερες τιμές για τους καταναλωτές. Αυτός είναι ο βασικός στόχος της παραγωγής. Και ο ηλεκτρικός χώρος, θα πρέπει κατά τεκμήριο να μας εξασφαλίζει.

Τι είναι ο ηλεκτρικός χώρος; Να το πω για τους θεατές που δεν το γνωρίζουν. Είναι η δυνατότητα να συνδεθείς στο δίκτυο, το οποίο απαιτεί επενδύσεις από τους καταναλωτές πάλι ηλεκτρικής ενέργειας, οι οποίοι πληρώνουν για να υπάρχουν δίκτυα. Για παράδειγμα, οι καταναλωτές ηλεκτρικής ενέργειας σε ολόκληρη τη χώρα πληρώνουν για να γίνει το καλώδιο που συνδέει την ηπειρωτική Ελλάδα με την Κρήτη, μεταξύ αυτών και οι Κρητικοί καταναλωτές στην αναλογία τους.

Τώρα τα υπεράκτια είναι πράγματι εθνική υπόθεση, όχι γιατί αρέσει σε μένα σε κάποιον άλλον, αλλά γιατί η Ελλάδα έχει το καλύτερο αιολικό δυναμικό στην Ανατολική Μεσόγειο και πιθανότατα και το καλύτερο σε ολόκληρη τη Μεσόγειο, αν λάβουμε υπ’ όψιν μας και τη δυνατότητα χρόνου παραγωγής, αυτό που λέμε capacity factor. Οι επενδύσεις αναζητούμε να γίνουν κατά βάση εκεί που το δυναμικό αυτό είναι το καλύτερο σε σχέση με οτιδήποτε άλλο. Παράδειγμα είναι μερικές από τις περιοχές που είπατε, όπου έχεις πάνω από δέκα μίλια άνεμο και capacity factor στην ακτή κοντά στο 50%.

Στη περίπτωση της Ελούντας πράγματι ο άνεμος εκεί είναι εξαιρετικός, αλλά συμπίπτει και με οπτική όχληση από τον κόλπο της Ελούντας και τη Σπιναλόγκα. Εξ ου και συζητάμε με την τοπική κοινωνία για μία για έναν περιορισμό του οικοπέδου, έτσι ώστε να μην έχει οπτική επαφή με οτιδήποτε είναι φτιαγμένο στον κόλπο της Ελούντας και ασφαλώς να μην έχει οπτική επαφή με τη Σπιναλόγκα.

Σημειώνω ότι η υπόθεση της οπτικής επαφής είναι μια πολύ δύσκολη υπόθεση γιατί αντιλαμβανόμαστε όλοι ότι οπτική όχληση μπορεί να αποτελεί οποιαδήποτε δραστηριότητα. Οπτική όχληση μπορεί να αποτελεί για ένα τουριστικό κατάλυμα ένα βενζινάδικο που είναι απέναντι. Οπτική όχληση μπορεί να είναι για μια κατοικία το τουριστικό κατάλυμα που είναι απέναντι.

Συνεπώς, επειδή η οπτική όχληση είναι μια έννοια δύσκολη, πρέπει να πηγαίνουμε εκεί όπου υπάρχουν μεγάλες παρεμβάσεις στο τοπίο. Αλλά πρέπει να θυμόμαστε ότι αν πρόκειται να έχουμε ανανεώσιμες πηγές στη χώρα, κάποια παρέμβαση στο τοπίο θα συμβεί, αλλιώς ούτε φωτοβολταϊκά θα έχουμε, ούτε ανεμογεννήτριες, διότι δεν υπάρχει, δυστυχώς, σημείο αυτής της χώρας που να μην έχει πολύ όμορφο τοπίο, δεν υπάρχει σημείο αυτής της χώρας που να μην υπάρχουν και οι αρχαιολογικές δραστηριότητες. Εμείς ψάχνουμε να βρούμε τον τρόπο ώστε να ελαχιστοποιήσουμε αυτές τις παρεμβάσεις.

Στην περίπτωση των αρμοδίων υπηρεσιών, εγώ να πω ότι στο 95% των οικοπέδων που βγάλαμε δεν είχαμε θέματα από τις αρμόδιες υπηρεσίες. Σε δύο, τρία σημεία έχουμε, κυρίως με το θέμα αυτό της Ελούντας το οποίο, όπως σας λέω, επαναξιολογείται για να υπάρξει μία λύση με τη μέγιστη δυνατή συναίνεση, που είναι και ο σκοπός μας.

Ήδη φτιάξαμε μια φωτορεαλιστική απεικόνιση με πραγματική τοποθέτηση των ανεμογεννητριών στον χώρο και προκύπτει ότι δεν υπάρχει θέμα και θα μπορεί να το βλέπει κανείς μόνο από την άλλη μεριά του περίφημου «Ακρωτηρίου του Αφορισμένου».

Σημειώνω ότι ο λόγος που το ακρωτήριο αυτό ονομάζεται «Ακρωτήριο του Αφορισμένου» είναι προφανώς ότι εκεί πέρα φυσάει τόσο πολύ που οι άνθρωποι λέγανε ότι μόνο αφορισμένος πάει να εγκατασταθεί εκεί. Και από την άλλη μεριά του Ακρωτηρίου, από εκεί που θα φαίνεται, δεν υπάρχουν σημαντικές εγκαταστάσεις ή δραστηριότητες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Φτάσαμε τα έξι λεπτά, κύριε Υπουργέ. Έχετε και δευτερολογία.

**ΦΡΑΓΚΙΣΚΟΣ ΠΑΡΑΣΥΡΗΣ:** Δεν πειράζει. Δεν πειράζει.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ολοκλήρωσα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μας αρέσει, όταν δεν μιλάμε εμείς, όλοι να μιλάνε στην ώρα τους. Όταν έχουμε εμείς ερώτηση, μας ενδιαφέρει να το…

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Θα το αποκαταστήσω στη δευτερολογία.

Ολοκληρώνω λέγοντας ότι θα βρούμε την καλύτερη λύση με τις ελάχιστες δυνατές αντιδράσεις, αλλά στο τέλος της ημέρας, αν θέλουμε να έχουμε ενέργεια, κάποιου είδους όχληση προκύπτει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παρασύρη, έχετε τον λόγο.

**ΦΡΑΓΚΙΣΚΟΣ ΠΑΡΑΣΥΡΗΣ:** Κύριε Υπουργέ, κατ’ αρχάς, επειδή κι εσείς στην απάντηση που πήραμε περίπου υπαινίσσεστε ότι εμείς στο ΠΑΣΟΚ δεν συνηγορούμε σε μια εθνική πολιτική, αν όχι αν δεν την υπονομεύουμε κιόλας. Κατ’ αρχάς, συνεννοηθείτε με τα άλλα τρία Υπουργεία σχετικά με τις απαντήσεις που έδωσαν και μετά να αναζητήσετε με ένα συνωμοτικό τρόπο, αν εμείς συνηγορούμε ή όχι σε αυτό τον εθνικό στόχο τον οποίο σε κάποιο βαθμό το συμμεριζόμαστε, παρ’ ότι τεχνικά πρέπει να σας πω ότι στη Μεσόγειο πλωτό αιολικό υπεράκτιο υπάρχει μόνο ένα σε δοκιμαστική φάση στη Μασσαλία.

Αλλά, εν πάση περιπτώσει, εμείς δεν αντιδρούμε απέναντι σε αυτό. Ξαναλέω, ρωτήστε τους τρεις συναδέλφους σας να δείτε γιατί αυτοί πρώτοι αντιδρούν και έπειτα μπορούμε να συζητήσουμε γι’ αυτές τις κραυγαλέες περιπτώσεις.

Προφανώς οπτική όχληση υπάρχει και θα υπάρχει πάντα, αλλά εδώ μιλάμε για την Ελούντα, έναν κορυφαίο τουριστικό προορισμό, με ένα πολύ μεγάλο τουριστικό brand name και αν είναι έτσι και δεν μας ενοχλεί καθόλου, να βάλουμε και ανεμογεννήτριες -θα υπάρχει δυναμικό- και στου Φιλοπάππου.

Δηλαδή, θέλω να πω ότι υπάρχει μια κλίμακα στην υπερβολή που πρέπει να γίνεται. Και μάλιστα όταν αυτή γίνεται με ένα τόσο γαλαντόμο τρόπο να δεσμεύουμε ενεργειακό χώρο και ηλεκτρικό χώρο, τέλος πάντων, για κάποιους και όταν εγώ, πριν από τρεις εβδομάδες είπα στην κ. Σδούκου σε σχέση με τον διαγωνισμό των 300 KW που μόνο 80 MW αντιστοιχούν για την Κρήτη, να δώσει λίγο παραπάνω χώρο, να μην μπορούμε να βρούμε 20 και 30 MW έτσι ώστε να ολοκληρωθεί ο διαγωνισμός και να μην πάμε μέσα από τη δικαστική οδό και να μην καταλήξουμε ποτέ.

Συνεπώς εκεί εστιάζουμε στις κραυγαλέες περιπτώσεις που θεωρούμε ότι είναι μία από αυτές η περίπτωση της Ελούντας και ο κόλπος του Μεραμπέλλου.

Πρέπει να το δείτε με έναν τρόπο και να μας πείτε εδώ -γιατί υπάρχουν και σχετικά δημοσιεύματα και έχω υπ’ όψιν μου τη συνάντηση που κάνατε- ποια ανταποδοτικά –γιατί έχει μπει στην ατζέντα αυτό το ενδεχόμενο- σκέφτεστε -και είναι εδώ το πλέον επίσημο Βήμα να το ανακοινώσετε- για τις τοπικές κοινωνίες και πότε αυτός ο δεύτερος γύρος των επιστημονικών και εξειδικευμένων μελετών θα ξεκινήσει, έτσι ώστε να ορίσουμε πολύ καλύτερα τα οικόπεδα, για να γνωρίζουμε και ποιο είναι το χρονοδιάγραμμα.

Και το τρίτο, γιατί είναι κάτι το οποίο με απασχολεί, αφορά τη δέσμευση του ενεργειακού χώρου. Να σας πω. Έχετε δεσμεύσει το 2021 1000 MW για την «ΤΕΡΝΑ» και τον Κοπελούζο για το καλώδιο, εβδομήντα δύο άδειες εκεί, εκατόν είκοσι τα υβριδικά, τετρακόσια η κατηγορία 11Β με μπαταρία. Πάτε τώρα στα μεσοπρόθεσμα αιολικά 2059935, φτάσαμε στα 3.250, και 80 για τον διαγωνισμό τετρακοσάρια, που είναι για τους μικρούς και μεσαίους επενδυτές, δηλαδή 2,4% επί του συνόλου. Έχουμε φτάσει τα 3.330. Προφανώς δεν πρόκειται να υλοποιηθούν όλα αυτά.

Αλλά είναι δυνατόν να μην έχει προβλεφθεί καθόλου χώρος για ενεργειακές συχνότητες για μικρούς και μεσαίους επενδυτές για την Κρήτη μετά τη διασύνδεση από το 2025 κι έπειτα; Είναι κάτι το οποίο, να ξέρετε, μας απασχολεί έντονα και απασχολεί έντονα την τοπική οικονομία και την τοπική κοινωνία, και όχι μόνο της Κρήτης, συνολικά της χώρας.

Έχετε βάλει μια προτεραιότητα στα μεγάλα έργα. Το κατανοώ, ξαναλέω. Έχουμε όμως μια διαφορά στη φιλοσοφία -και κλείνω, κύριε Πρόεδρε- εμείς είμαστε υπέρ της αυτάρκειας, της αυτονομίας, που μπορούν να απολαμβάνουν πάρα πολλοί πολίτες, ένα πολύ μεγάλο κομμάτι της κοινωνίας. Η τεχνολογία σήμερα έχει προχωρήσει, μας έχει δώσει τα μέσα, μας έχει διασφαλίσει τη μέθοδο με την οποία μπορούμε να το πετύχουμε αυτό.

Δεν είναι το πετρέλαιο που χρειάζεται διυλιστήρια μεγάλα και τεράστιες εγκαταστάσεις. Είναι τα φωτοβολταϊκά, τα οποία μπορεί να τα έχει ένας αγρότης, θα μπορεί να τα έχει ένας κτηνοτρόφος, θα μπορεί να τα έχει ένας μικρός, μεσαίος επενδυτής, έτσι ώστε να μπορεί να κάνει μια μικρή επένδυση, και η οποία να επανεπενδύεται πάλι στην κοινωνία, και όχι μόνο οι μεγάλοι.

Άρα ο διαμοιρασμός των δικαιωμάτων και του ηλεκτρικού χώρου στη χώρα συνολικά, και ειδικά στην Κρήτη, είναι ένα μείζον ζήτημα και δεν θα σταματήσουμε να σας το υπενθυμίζουμε και να σας το λέμε, ως ΠΑΣΟΚ και εγώ προσωπικά ως Βουλευτής του Νομού Ηρακλείου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Νομίζω ότι στην τοποθέτησή μου δεν άφησα κανένα ίχνος υπονοούμενου για υπονόμευση ή οτιδήποτε άλλο και νομίζω ότι μάλλον άδικα...

**ΦΡΑΓΚΙΣΚΟΣ ΠΑΡΑΣΥΡΗΣ:** Όχι, λέω στην απάντηση που έχει δώσει η κ. Σδούκου.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ξαναλέω, μιλάω για την τοποθέτησή μου.

Δεύτερον, νομίζω ότι σας είπα με σαφήνεια ότι έχουμε ήδη κάνει τη δουλειά για τη μετακίνηση της οπτικής όχλησης, έτσι ώστε από τον κόλπο της Ελούντας και από τη Σπιναλόγκα να μην υπάρχει καμμία από τη Σπιναλόγκα και καμμία αξιόλογη οπτική όχληση από τον κόλπο της Ελούντας. Δεν ξέρω αν πάνε από την άλλη πλευρά του κόλπου και μπορούν από τριάντα χιλιόμετρα να βλέπουν, αλλά οπτική όχληση στον κόλπο της Ελούντας δεν υπάρχει. Και έχω ζητήσει να δούμε μελετητικά και το θέμα του πόσο θα ακούγονται αυτές οι ανεμογεννήτριες, για να είμαστε σίγουροι ότι δεν θα υπάρχει καμμία απολύτως πραγματική όχληση.

Τώρα, αν θεωρείς ότι πίσω από το βουνό υπάρχουν ανεμογεννήτριες -σημειώνω ότι πάνω στο βουνό υπάρχουν ανεμογεννήτριες τώρα που μιλάμε- και μπορεί να σε ενοχλούν, η γνώμη μου είναι ότι όχι δεν θα έχουνε παρέμβαση.

Τώρα σε ό,τι αφορά τα ανταποδοτικά δεν είναι η ώρα ακόμη, γιατί εγώ θα ήθελα πρώτα να τελειώσουμε τη συζήτηση με το πού πρέπει να μπουν, έτσι ώστε να ελαχιστοποιούμε την όχληση και να έχουμε μια ομαλή συμβίωση, και μετά θα έρθουμε και θα παρουσιάσουμε τα ανταποδοτικά, τα οποία στην προκειμένη περίπτωση θεωρώ ότι πρέπει να είναι και θα είναι -γιατί εκεί δεν υπάρχουν στην πραγματικότητα δήμοι που να επιβαρύνονται- μες στη θάλασσα, είναι από ενάμισι μέχρι έξι μίλια.

Συνεπώς μπορούν τα ανταποδοτικά να είναι πιο άμεσα προς την ευρύτερη περιφέρεια μάλλον, παρά δημοτικά ανταποδοτικά όπως τα παλιότερα. Αλλά ασφαλώς θα είναι σημαντικά, γιατί είναι σημαντικά και τα έργα και διότι για μας είναι όντως πολύ σημαντικό αυτό.

Ηλεκτρικός χώρος. Κοιτάξτε, μαζί με τα υπεράκτια έχουμε δεσμεύσει ηλεκτρικό χώρο και για το μεγαλύτερο έργο ενεργειακών κοινοτήτων, που είναι το «Απόλλων», το οποίο καλύπτει όλους τους ευάλωτους, καλύπτει τους δήμους, τις ΔΕΥΑ, τους ΟΕΒ, τους ΤΟΕΒ ή τους διαδόχους.

**ΦΡΑΓΚΙΣΚΟΣ ΠΑΡΑΣΥΡΗΣ:** Ναι, αλλά εκείνοι είναι καταναλωτές, δεν είναι παραγωγοί.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Προσέξτε. Η αυτοπαραγωγή επίσης δεν έχει ανάγκη ηλεκτρικό χώρο. Ποιοι είναι αυτοί που χρειάζονται ηλεκτρικό χώρο; Είναι αυτοί που θέλουν να αναπτύξουν κάτι για να το πουλήσουν στο δίκτυο και έχουν κάνει τους υπολογισμούς τους με net metering. Το net metering, το οποίο επιβαρύνει τους υπόλοιπους καταναλωτές, με βάση και τις ευρωπαϊκές κατευθύνσεις έχει τελειώσει για καινούργια έργα.

Συνεπώς οτιδήποτε θα γίνει από εδώ και πέρα είναι με net billing και το net billing πρέπει να καθίσουν οι άνθρωποι να το δουν πολύ προσεκτικά, γιατί είναι διαφορετικό από το net metering, δεν επιβαρύνει τους καταναλωτές και σε ό,τι αφορά τους αγρότες ειδικά έχουμε ειδικό πλαίσιο το οποίο τους ενθαρρύνει. Συνεπώς καλύπτουμε πολύ μεγάλο κομμάτι αυτού που ονομάζεται «ενεργειακές κοινότητες» και θα δούμε να υπάρξει και κάποιο ειδικό πρόγραμμα επιδότησης για τις λοιπές ενεργειακές κοινότητες που έχουν βγει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κύριο Υπουργό.

Δεν θα συζητηθούν οι εξής ερωτήσεις: Η πρώτη με αριθμό 742/20-2-2024 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «Νέα Δημοκρατία», κ. Άννας Ευθυμίου προς τον Υπουργό Υγείας με θέμα: «Η υγεία των γυναικών στην Ελλάδα».

Η έκτη με αριθμό 771/26-2-2024 επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Διονύσιου - Χαράλαμπου Καλαματιανού προς τον Υπουργό Δικαιοσύνης με θέμα: «Σχεδιάζετε την κατάργηση - ενοποίηση Πρωτοδικείων στην Ηλεία»;

Η πέμπτη με αριθμό 766/26-2-2024 επίκαιρη ερώτηση δεύτερου κύκλου του Βουλευτή Πιερίας της Κοινοβουλευτικής Ομάδας «Νίκη» κ. Κομνηνού Δελβερούδη προς την Υπουργό Πολιτισμού με θέμα: «Το Ντοκιμαντέρ «Αδέσποτα Κορμιά», το οποίο συμμετέχει στο 26ο Φεστιβάλ Ντοκιμαντέρ Θεσσαλονίκης, χρησιμοποιεί αφίσα, που βλασφημεί ιερά σύμβολα και πρόσωπα της Ορθοδόξου χριστιανικής πίστεως».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 18.26΄ λύεται η συνεδρίαση για την προσεχή Τετάρτη 6 Μαρτίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα σας διανεμηθεί. Καλό βράδυ.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**